Anul  I. 


Martie,  1907. 


Nr.  3 


REVISTA  TEOLOGICĂ 

organ  pentru  ştiinţa  şi  vieaţa  bisericească. 


Abonamentul :  Pe  un  an  6  cor. ;  pe  o  jumătate  de  an  3  cor.  —  Pentru  România  8  Lei 

Un  număr  50  fii. 


ANUL  BISERICESC  ÎN  DESVOLTAREA  SA  ISTORICĂ. 

II.  Când  se  începe  anul  bisericesc  creştin? 

în  articolul  premergător  asupra  temei  de  sus,  am  putut  con¬ 
stata,  că  începutul  anului  nou  bisericesc  nu  concade  nici  cu  în¬ 
ceputul  anului  tropic,  nici  cu  al  celui  civil.  Am  mai  văzut  încă 
şi  aceea,  că  acel  început,  în  bisericile  creştine  de  astăzi,  este  di¬ 
ferit  după  timp.1  Este  deci  îndreptăţită  întrebarea  ce  ne-am  pus 
în  fruntea  acestui  articol,  că  adecă:  când  se  începe  anul  nou  bi¬ 
sericesc?  Şi  sunt  multe  motivele  şi  împrejurările,  cari  ne  impun 
a  căuta  după  un  răspuns  şi  mulţămitor,  dar  şi  de  orientare. 

Mai  întâi  de  toate  ne  sileşte  la  aceasta  faptul,  pe  care-1 
experiem  an  de  an  când  vedem  că  toată  lumea  creştină,  biseri¬ 
cească  cât  şi  mireană,  clerici  ca  şi  laici,  sărbează  cu  destulă 
evlavie  şi  demnitate  schimbarea  anului  şi  începerea  anului  nou 
la  1  Ianuarie  a  fiecărui  an.  La  acest  dat,  ca  începutul  anului 
civil,  oamenii  de  ori  şi  ce  categorie  şi  poziţie,  s’au  obicinuit  a 
se  saluta  cu  «an  nou  fericit»;  a  se  felicita  împrumutat,  mari  şi 
mici,  rudenii  şi  prietini,  şi  a-şi  dori  toate  cele  bune,  ba  a-şi  face 
chiar  şi  prezente  şi  daruri  de  anul  nou,  —  o  deprindere  aceasta, 
pe  care  o  aflăm  din  timpuri  foarte  depărtate  chiar  şi  la  popoa¬ 
rele  păgâne  şi  mai  ales  la  Romani,  practicată  la  acest  dat  ca 
încheiere  a  sărbătorii  «Saturnalia»  şi  in  onoarea  lui  lanus,  pa¬ 
tronul  zilei  prime  din  lună  şi  al  lunei  Ianuarie. 


1  Cf.  „Rev.  teo!.“  Nr.  2  pag.  38 — 9. 

La  acest  dat  se  încheie  toate  socotelile  şi  oamenii  cu  bună 
rânduială  îşi  fac  toate  răfuielile  şi  se  gândesc  pentru  cele  ve- 
nitoare. 

Nu  mai  puţin  ne  îndeamnă  a  căuta  după  un  răspuns  mul- 
ţămitor  şi  faptul,  că  tot  la  acest  dat,  ca  la  începutul  anului  civil, 
cei  ce  au  în  mâni  cârmuirea  statelor  şi  a  popoarelor,  se  adre¬ 
sează  cătră  ceia  pe  cari  îi  cârmuieşte,  constatând  satisfacţiile  ori 
neajunsurile  ce  au  observat  în  anul  expirat  şi  arâtându-şi  aştep¬ 
tările  pentru  viitor.  Şi  o  fac  aceasta  mai  cu  seamă  capii  biseri¬ 
cilor,  cari,  urmând  şi  ci  şi  acomodându-se  practicei  lumeşti,  în 
cerculare  adresate  fiilor  lor  sufleteşti,  cu  toată  dragostea  fac  con¬ 
statări  asupra  vieţii  religioase,  trag  concluzii  şi  dau  poveţe  de 
îndreptare  şi  încurajare. 

O  altă  împrejurare  o  scoatem  din  faptul  că  la  1  Ianuarie, 
ca  începutul  anului  civil,  se  fac  cele  mai  vesele  sărbări,  atât 
religioase  cât  şi  de  altfel.  Prăznuirile  sunt  mai  solemne,  mai 
demne  şi  se  pare  doară  că  şi  mai  bogate  ca  de  altă-dată;  cultul 
mai  înălţător,  cuvântul  predicatorilor  mai  avântat.  Şi  toate 
acestea  singur  şi  numai  în  vederea  schimbării  anului  ce  se  pe¬ 
trece. 

O  a  treia,  şi  poate  cea  mai  hotărîtoare  împrejurare  o  scoatem 
din  faptul,  că  pe  când  toate  acestea  se  petrec  de  fapt,  pe  când 
sărbările  sunt  mai  vesele,  prăznuirile  mai  solemne  şi  mai 
înălţătoare,  în  ceremonialul  bisericesc,  în  cărţile  rituale  pentru 
slujba  bisericească,  nu  se  face  nici  o  pomenire  despre  un  început 
al  anului,  nici  în  cetiri,  nici  în  cântări,  absolut  nimic  ce  ne-ar 
putea  aduce  aminte  de  vre-un  aşezământ  bisericesc  cu  privire 
la  aceste  sărbări,  Ia  încheierea  unui  an  ce  a  trecut  şi  începerea 
altuia  venitor.  Nu  găsim  cetiri,  nici  cântări  cari  să  conţină  mul- 
ţămiri  cătră  Dumnezeu  pentru  binefacerile  primite  în  decursul 
unui  an,  nici  cereri,  cari  să  binecuvinteze  cununa  anului.  Ce  c 
drept  la  1  Ianuarie  biserica  sărbează  tăierea  împrejur  a  Dom¬ 
nului  nostru  lisus  Christos  ca  octavă  a  sărbătorii  Naşterii  şi  pe 
lângă  aceasta  încă  şi  pomenirea  celui  dintre  sfinţi  Vasilie  cel 
Mare,  arhiepiscopul  din  Cezarea  Capadochiei,  dar  aceste  două 
sărbători,  precum  vom  vedea  în  cercetările  noastre  istorice,  sunt 
introduse  tare  târziu  în  şirul  sărbătorilor  decretate  şi  pe  lângă 
aceea  n’au  nimic  comun  cu  o  începere  a  anului  bisericesc. 

lată  dar  că  e  deplin  îndreptăţită  întrebarea  ce  ne-am  pus, 
că  adecă,  când  se  începe  anul  bisericesc  creştin?  Este  a  se 
considera  ziua  primă  a  lui  Ianuarie  ca  început  şi  pentru  anul 
bisericesc,  ori  doară  cercetările  asupra  evoluţiunii  istorice  a  anului 
bisericesc  şi  practica  bisericească  ne  vor  arăta  alt  dat  ca  început 
al  noului  an  bisericesc. 

După  o  veche  practică  tradiţională  biserica  ortodoxă  orien¬ 
tală  îşi  începe  anul  său  bisericesc  la  ziua  întâia  a  lui  Septem¬ 
vrie  în  fiecare  an,  iar  biserica  apuseană,  precum  şi  toate  biseri¬ 
cile  protestante,  la  aşa  numitul  « advent »,  25  Noemvrie  —  4  De¬ 
cemvrie,  ca  începutul  zilelor  de  pregătire  pentru  sărbările  întru 
aducerea  aminte  de  naşterea  şi  arătarea  Mântuitoriului  în  lume 
(Epiphania).  Şi  pentru  de  a-şi  putea  justifica  această  practică, 
precum  şi  deosebirea  ce  se  face 'între  anul  bisericesc  şi  cel  civil, 
ce  se  începe  ia  1  Ianuarie,  se  face  provocare  la  vechia  prac¬ 
tică  din  Testamentul  vechiu,  unde  aflăm  că  şi  Evreii  Testamen¬ 
tului  vechiu  făceau  deosebire  între  anul  numit  sacru  şi  între 
anul  Sâmbetei  (sabatic)  sau  civil. 

Privită  în  sine  această  provocare,  ea  nu  poate  să  aibă  oare¬ 
care  mare  importanţă;  dintr’un  simplu  stimul  de  imitaţie  numai,  de 
sigur  creştinii  nu  se  vor  fi  simţit  îndemnaţi  a  urma  exemplul 
Judeilor.  Provocarea  va  câştiga  totuş  în  importanţă,  dacă  vom 
cerceta  mai  de  aproape  întrebarea:  cum  au  ajuns  Judeii  la  această 
deosebire  şi  la  un  duplu  calcul  şi  termin  cu  privire  la  începerea 
anului,  şi  dacă  în  cercetările  noastre  vom  putea  ajunge  la  con¬ 
vingerea,  că  aceleaşi  împrejurări  şi  multe  alte  analoage,  cari  au 
determinat  pe  Judei  a  face  deosebire  între  anul  sacru  şi  cel 
civil,  au  putut  să  fie  hotărîtoare  şi  pentru  creştini  ca  să  facă 
această  deosebire. 

Dacă  luăm  de  bază  dispoziţia  ce  o  aflăm  în  Testamentul 
vechiu  în  cartea  11  a  lui  Moisi,  c.  12  v.  2,  unde  se  zice:  « Luna 
aceasta  este  vouă  începătura  lunilor,  cea  de  întâi  este  vouă  între 
liniile  anului »  şi  dacă  considerăm,  că  aici  e  vorba  de  luna  Evreilor, 
numită  Nizan  (Martie  după  creştini),  suntem  în  drept  să  admitem, 
că  Evreii  îşi  începeau  anul  primăvara.  Dar  tot  aşa  de  bine  aflăm 
dispoziţii  biblice  după  cari  anul  se  începe  şi  toamna  şi  anume 
cu  considerare  la  lucrările  câmpului  şi  la  recolta  câmpului.  Dis- 

pbziţiile  în  aceasta  privinţă  se  pot  vedea  în  cartea  II  a  lui  Moisi, 
c.  34  v.  24,  şi  în  cartea  a  Ill-a,  c.  25  v.  4  10.  Anul  de  primă¬ 

vară  se  începea  cu  luna  noauă  ce  urma  după  ecvinocţiul  de 
primăvară  (1  Nizan)  şi  era  an  sfânt  întru  aducerea  aminte  de 
eşirea  fiilor  lui  Israii  din  Egipet;  al  doilea  se  începea  cu  luna 
nouă  după  ecvinocţiul  de  toamnă  (1  Tisri)  şi  se  numia  civil  şi 
sabatic.  Practica  din  urmă  e  mai  veche,  ba  ea  se  află  şi  la  alte 
popoare  din  orient  ca  una  ce  era  reclamată  de  raporturile  cli¬ 
matice  şi  considerată  ca  o  moştenire  strămoşească,  până  când 
practica  primă  de  a  începe  anul  sacru  cu  luna  Nizan,  s’a  introdus 
în  lege  numai  după  eşirea  din  Egipet. 

In  sprijinul  acestei  deosebiri  au  venit  mai  târziu  şi  cercetă¬ 
rile  ce  s’au  încercat  a  se  face  în  mod  stienţific  asupra  întrebării 
nelămurite  în  biblie,  că  oare  în  care  timp  al  anului  s’a  întâm¬ 
plat  crearea  lumii?  Pliilo,  scriitor  judeu  din  seci.  I  al  erei  creştine, 
a  fost  cel  dintâi  care  a  încercat  să  dovedească,  că  crearea  lumii 
s’a  început  primăvara  deodată  cu  ecvinocţiul.  Contrar  lui  Pliilo 
caută  losif  Flaviu,  alt  scriitor  judeu  (seci.  I  d.  Chr.),  să  dove¬ 
dească,  că  crearea  lumii  s’a  îndeplinit  toamna.  N’a  fost  greu  ca 
aceste  păreri  să-şi  facă  şi  partide  printre  învăţaţi.  Rabbi  lozua, 
partizan  a  vederilor  lui  Philo,  aduce  pentru  susţinerea  acelora  cu¬ 
vintele  bibliei  din  c.  I  a  Iui  Moisi,  1.  11 — 12,  unde  se  zice:  «Să 
răsară  pământul  iarbă  verde»,  ceeace  numai  primăvara  poate  să 
se  întâmple,  până  când  Rabbi  Eliezcr,  pentru  susţinerea  vederilor 
lui  losif,  aduce  pe  lângă  acestea  şi  cuvintele  bibliei  din  cartea  1 
a  lui  Moisi,  2.  9,  din  cari  reiese,  că  roade  de  mâncare  puteau 
avea  arborii  numai  toamna. 

Această  din  urmă  părere,  susţinută  de  autoritatea  rabinilor 
de  mai  târziu,  ajunse  dominantă  printre  Judei  şi  încă  prin  veacul 
al  IV-lea  al  erei  creştine  era  în  deobşte  admisă  toamna  ca  timpul, 
în  care  lumea  şi-a  luat  începutul  prin  creare. 

Acest  început  de  toamna  al  anului  bisericesc  a  fost  adoptat 
încă  de  timpuriu  şi  de  cătră  creştinii  din  orient;  ba  sunt  şi 
astăzi  popoare  în  orient,  cari  chiar  şi  anul  civil  încă  îl  încep 
toamna,  prin  Septemvrie  şi  Octomvrie.  Şi  biserica  orientală,  pu¬ 
nând  începutul  anului  bisericesc  la  1  Septemvrie,  îl  numeşte 
« Indici- »,  termin  luat  din  limba  latină  şi  format  din  cuvântul  in- 
dictio,  cu  care  Romanii  arătau  atât  prescrierea  de  dări  nouă  după 

adunarea  recoltei  cât  şi  un  nou  ciclu  de  15  ani,  introdus  încă  de 
Constantin  cel  mare  la  312,  prin  care  se  determina  înainte  soldul 
miliţiei. 

In  terminologia  bisericească,  aşa  după  cum  este  luat  astăzi, 
cuvântul  «Indict»  înseamnă  începerea  noului  an  bisericesc,  care 
este  pus  pe  1  Septemvrie,  având  un  ritual  deosebit,  din  care 
reiese,  că  biserica  la  acest  termin  începându-şi  anul  după  analogia 
anului  civil  judaic,  sărbează  «cununa  anului»  şi  intrarea  într’un 
nou  an;  ea  aduce  atunci  rugăciuni  de  mulţămire  pentru  buna 
rodire  a  pământului  şi  cere  binecuvântare  şi  pace  pentru  credin¬ 
cioşi  şi  bună  rodire  pământului.1 

Pe  lângă  acestea,  cu  acest  termin  Indict,  biserica  vrea  să  mai 
denoate  încă  2  lucruri,  amândouă  potrivite  pentru  de  a  confirma 
practica  începerii  anului  la  1  Septemvrie.  Cel  dintâi  este  luat  din 
tradiţia  judaică,  că  la  acest  termin  luâtidu-şi  lumea  începutul  prin 
creare,  şi-a  luat  începutul  şi  timpul  şi,  în  urmare,  e  numai  cu 
drept  ca  şi  anul  să  se  înceapă  la  acest  dat. 

Al  doilea  este  faptul  din  istoria  vieţii  lui  Iisus,  pe  care  ni-1 
relatează  sfântul  evangelist  Luca,  c.  4,  18 — 21,  când  Mântuitoriul 
începându-şi  activitatea  sa  publică,  în  această  zi  a  fost,  că,  aflân- 
du-se  în  biserică  a  luat  cartea  şi  deschizând  a  început  a  ceti 
din  prorocia  lui  Isaia  aceste  cuvinte:  «Duhul  Domnului  peste 
mine,  pentru  care  m’a  uns  ca  să  propoveduesc  evangelia  celor 
săraci;  m’a  trimis  a  vindeca  pe  cei  zdrobiţi  la  inimă,  a  propo- 
veduî  iertare  celor  robiţi,  vedere  orbilor,  a  slobozi  în  uşurare  pe 
cei  sfărîmaţi.  A  propovedui  anul  primit  al  Domnului » —  Apoi  a 
adaus:  «Astăzi  s’a  împlinit  această  scriptură  în  urechile  noastre». 

De  altcum  ziua  de  1  Septemvrie,  ca  începutul  anului  bise¬ 
ricesc,  nu  e  sărbătoare  decretată  ci  numai  aşa  numită  bisericească; 
ba  şi  ca  atare  considerată  numai  între  sărbătorile  cele  mici. 

In  opoziţie  cu  această  practică  a  bisericii  ortodoxe  orientale, 
de  a-şi  începe  anul  său  bisericesc  la  1  Septemvrie,  aflăm  de  altă 
parte  practica  bisericii  apusene,  de  a  înclina  pentru  începerea 
anului  bisericesc  primăvara,  după  analogia  calendarului  roman. 
Căci,  precum  se  ştie,  calendarul  lui  Romulus  să  începea  cu  luna 


’  Aşa  vedem  în  Mineiul  pe  Septemvrie  ziua  întâi:  troparul  Indictului,  condacu! 
apoi  stichirile  dela  stichoavnâ  şi  Cvalite. 

Martie  şi  avea  numai  10  luni;  Numa  Pompiliu  însă  aflându-1 
prea  scurt  cu  61  zile,  a  mai  adaus  încă  după  luna  a  10-a  (De¬ 
cemvrie)  lunile  Ianuarie  şi  Februarie,  dar  cari  pentru  aceea  formau 
încheierea  anului,  rămânând  tot  Martie  ca  începutul  aceluia.  Abia 
calendarul  lui  Iuliu  Cesar  (45  a.  Chr.)  introduce  înoirea,  ca  De¬ 
cemvrie  să  fie  luna  ultimă  din  an,  iar  Ianuarie  cea  dintâi  şi  tot¬ 
odată  începutul  anului.  Insă  această  înoire  nu  putea  conveni  cre¬ 
ştinilor  din  apus,  pentru  cuvântul  că  începerea  anului  cu  întâia 
zi  a  lui  Ianuarie,  ei  o  considerau  încă  tot  ca  ceva  lucru  păgâ- 
nesc,  pentru  multele  sărbări  păgâneşti,  ce  se  săvârşiau  atunci. 
Drept  aceea  lor  le  mai  convenia  să  rămână  pe  lângă  începerea 
anului  cu  luna  lui  Martie,  cu  atât  mai  vârtos,  că  această  lună  era 
considerată  şi  ca  luna  în  cari  aveau  să  se  sărbeze  şi  Pastile 
(mensis  paschalis)  şi  pentru  că  nu  vedeau  că  un  an  bisericesc 
s’ar  începe  mai  potrivit  la  alt  termin  decât  cu  această  măreaţă 
sărbătoare.  Părintele  bisericii  apusene,  Ambrosiu,  spune  expres, 
că  Paştile  sunt  într’adevăr  începutul  anului:  « Pascha  est  enini  ver 
anni  principium,  primi  mensis  exordium  (de  myster  2).  Se  aştepta 
acum  ca  regula  statorită  de  sinodul  din  Niceea,  să  aducă  oare- 
cari  lămuriri  şi  să  statorească  un  termin  fix  relativ  la  sârbarea 
Paştilor.  Dar  nici  după  acea  regulă  nu  se  poate  stabili  apriat, 
care  anume  este  pe  drept  luna  pentru  sârbarea  Paştilor,  Martie 
sau  Aprilie,  deoarece  terminul  pentru  sârbarea  Paştilor  după  acea' 
regulă  se  schimbă,  între  22  Martie  şi  25  Aprilie  şi  nu  este  termin 
fix,  ci  din  an  în  an  altul. 

Dorinţa  de  a  începe  anul  cu  sărbătoarea  Paştilor  o  împăr- 
tăşia  şi  biserica  orientală,  ba  din  întocmirea  anului  liturgic,  din 
întocmirea  principalelor  cărţi  rituale,  cum  e  Evangelierul,  Aposto- 
lierul,  Triodul,  Penticostarul,  etc.,  s’ar  putea  deduce,  că  într’a- 
devăr  sărbătoarea  Paştilor  este  adevăratul  început  al  anului  liturgic, 
numai  cât  creştinii  din  Orient  nu  s’au  legat  de  un  termin  fix,  ci 
s’au  supus  necondiţionat  regulei  dela  Niceea,  remânând  astfel  ter¬ 
minul  de  sărbare  a  Paştilor  un  termin  mobil  aşa  după  cum  Pa 
oferit  calculul  fiecărui  an. 

In  apus  însă,  şi  mai  cu  seamă  în  biserica  romană,  înclinaţia  era 
mai  mult  pentru  un  termin  fix  şi  se  stăruia  la  determinarea  ace¬ 
luia,  după  care  apoi  era  să  se  întocmească  şi  organizaţiunea  anului 
bisericesc.  Pentru  susţinerea  şi  documentarea  acestor  stăruinţe,  se 

făcură  încercări  în  jurul  teoriei  despre  crearea  lumei  primăvara  şi 
în  legătură  cu  aceasta,  pentru  determinarea  ecvinocţiului  de  pri¬ 
măvară.  Insa  o  păşire  deschisă  şi  directă  cu  o  propunere  în  acest 
înţeles,  totuş  se  părea  ceva  prea  cutezător.  Dar  ce  nu  s’a  făcut 
direct  s’a  încercat  indirect.  S’a  făcut  adecă  provocare  la  vederile 
celor  doi  mari  poeţi  latini  ai  păgânătăţii,  Lucretius  şi  Virgil,  încercând 
a  arăta  din  scrierile  acelora,  că  ei  încă  susţineau,  că  lumea  şi-a  luat 
începutul  în  timp  de  primăvară  K  Pe  temeiul  acestora  apoi,  prin 
seci.  IV,  vine  scriitorul  Hilarianus  şi  cu  provocare  la  I.  Moisi  1,  4, 
11,  caută  a  dovedi  că  acel  început  a  avut  loc  tocmai  la  ecvino- 
cţiul  de  primăvară,  care  s’a  pus  pe  25  Martie,  ca  ziua  creării  lumei, 
natale  mundi  . 

Ajuns  acest  termin,  n’a  fost  greu  a  se  trage  şi  unele  conse¬ 
cinţe.  Şi  biserica  apuseană  pentru  susţinerea  stăruinţelor  sale,  în 
cari  vedea  şi  un  fel  de  supremaţie  asupra  creştinătăţii  întregi,  a 
şi  încercat  a  le  trage.  Anume  se  zicea:  Trebue  se  admitem  că 
Cuvântul  (Logos)  tocmai  într’acecaş  zi  a  trebuit  să  se  întrupeze 
pentru  mântuirea  lumei,  în  care  aceasta  a  fost  creată.  Şi  fiindcă 
creaţiunea  şi-a  luat  începutul  tocmai  la  ecvinocţiul  de  primăvară 
(25  Martie)  aşa  şi  încarnaţiunea  Cuvântului  încă  s’a  întâmplat  în 
acea  zi.  Pentru  aceea  biserica  apuseană  stăruia  a  se  pune  sărbă¬ 
toarea  Bimeivestiri  pe  25  Martie  şi  apoi,  după  legile  firei,  corăs- 
punzător  acesteia,  sărbătoarea  Naşterii  Domnului  pe  25  Decemvrie2. 

O  altă  împrejurare  ce  s’a  mai  adus  pentru  sprijinirea  acestor 
stăruinţe,  au  fost  patimile  Mântuitoriului  şi  în  special  răstignirea. 
Dacă  crearea  lumei  şi  întruparea  s’au  întâmplat  la  acelaş  timp, 
era  fără  îndoială,  foarte  natural  şi  de  crezut,  ca  Mântuitorul  tocmai 
într’aceeaş  zi  să-şi  sfârşească  vieaţa  pământească,  jertfită  pe  cruce 
pentru  păcatele  lumei,  în  care  aceasta  şi-a  luat  începutul  şi  în 
care  Mântuitoriul  a  luat  trup  omenesc  în  pântecele  Măriei.  Şi 
într’adevăr,  prin  veacul  al  V-lea,  aceste  momente  şi  sărbătorile  întru 
amintirea  lor  erau  deja  aduse  în  această  legătură. 

E  uşor  acuma  de  înţeles,  că  prin  toate  aceste  conjecturi  hi- 
potetice  biserica  apuseană  nu  stăruia  spre  alta,  decât  să  ajungă  ca 
pentru  sărbătoarea  Paştilor  să  se  statorească  un  termin  fix,  însă 
îti  faţa  autorităţii  hotârîrilor  Sinodului  dela  Niceea  toate  aceste  în- 

1  Lucretius  de  rex  natura  816;  Virg.  Georgica  II.  336. 

-  Cf.  Piper:  Evang.  lahrbuch  fiir  1856. 

cercări  au  rămas  fără  rezultat,  din  contră,  chiar  terminul  de  25 
Martie,  în  urma  cercetărilor  învăţaţilor  alexandrini,  n’a  fost  recu¬ 
noscut  ca  ziua  ecvinocţiului,  ci  chiar  după  calendarul  julian  a  fost 
hotărită  ziua  21  Martie  ca  termin  constant  al  ecvinocţiului  de 
primăvară.  In  urmare,  în  ceea  ce  priveşte  anul  bisericesc  şi  cal¬ 
culul  după  acest  termin,  s’au  după  sărbătoarea  Paştilor,  aceasta  a 
rămas  ca  sărbătoare  mobilă,  fără  ca  să  fie  restrânsă  numai  la  luna 
Martie.  Dar  chiar  nici  asupra  structurii  şi  întocmirii  interne  a  anului 
bisericesc,  terminii  de  25  Martie  în  apus,  ori  1  sau  14  Septemvrie 
în  orient,  n’au  avut  nici  o  înfluinţă  mai  însemnată.  Atât  în  apus 
cât  şi  în  răsărit  anul  bisericesc,  dar  mai  cu  seamă  cel  liturgic  şi 
ritual,  a  rămas  şi  este  până  în  ziua  de  astăzi,  împărţit  în  trei  părţi 
principale,  luate  fiind  Pastile  ca  centru  şi  anume: 

a)  Timpul  de  preparaţie  pentru  Paşti,  care  se  începe  în  bi¬ 
serica  orientală  cu  intrarea  Triodului  la  Dumineca  Fariseului  şi 
a  Vameşului,  iar  în  biserica  apuseană  cu  Dumineca  numită  septua- 
gesima  şi  ţine  până  la  Paşti ; 

b)  Timpul  dela  Paşti  până  la  Rusalii,  respective  până  la  Du¬ 
mineca  primă  după  Rusalii;  şi 

c)  Tot  timpul  dela  Rusalii  până  la  încheierea  anului  liturgic 

sau  până  la  intrarea  Triodului.  Acest  al  treilea  timp  stă  sub  stă¬ 
pânirea  Octoichului  şi  în  Dumineca  ultimă  a  acestui  period,  după 
practica  bisericii  orientale,  este  a  se  ceti  evangelia  despre  judecata 
din  urmă,  dela  Math.  c.  25,  vers  31  46. 

Biserica  protestantă,  în  ceeace  priveşte  începerea  şi  încheierea 
anului,  a  primit  în  general  aproape  întru  toate  practica  bisericii 
apusene. 

In  rezumat  putem  acum  constata,  că  cercetările  asupra  cvo- 
luţiunii  istorice  a  anului  bisericesc,  cu  privire  la  începerea  aceluia, 
ni-au  arătat,  că  acesta  nu  concade  nici  cu  anul  civil,  ce  se  începe 
la  1  Ianuarie,  nici  cu  cel  tropic;  din  contră  ni-au  arătat,  că  atât 
în  biserica  orientala  cât  şi  apuseană,  anul  bisericesc  dela  început 
a  urmat  a  se  începe  toamna,  la  1  Septemvrie,  respective  la  ad- 
vent,  după  analogia  practicei  urmate  îri  Testamentul  Vechiu. 

G.  Pletosu. 

PREOŢII  DIN  BĂTRÂNI  ŞI  PREOŢII  DE  ASTĂZI. 

O  istorioară  păstrată  din  bătrâni  în  graiul  poporului  românesc 
ne  spune,  că  odinioară,  într’o  seară  cu  lună  frumoasa,  trei  astronomi 
mergând  pe  un  câmp  cu  ochii  aţântiţi  spre  cer  ca  să  studieze 
mersul  stelelor,  s’a  întâmplat,  că  deodată  au  căzut  toţi  trei  intr’o 
groapă  afundă,  de  unde  nu  au  mai  putut  ieşi  până  a  doua  zi, 
când  venind  plugarii  Ia  lucrul  câmpului,  —  la  strigătele  lor,  - 
le-au  venit  în  ajutor  şi  i-au  scos  din  groapă.  Dupăce  ţăranii  i-au 
scos  din  groapă,  unul  dintre  dânşii,  curios,  cum  sunt  ţăranii  de 
regulă,  când  văd  oameni  străini,  îi  întreabă,  că  cine  sunt,  şi  cu 
ce  se  ocupa.  La  această  întrebare  astronomii  îi  răspund,  că  dânşii 
se  strâduesc  să  înveţe  şi  să  cunoască  cerul  şi  mersul  stelelor. 
Frumos  lucru  faceţi,  le  răspunse  ţăranul,  dar  să  nu-mi  luaţi  în 
nume  de  râu,  dacă  îndrăznesc,  să  vă  dau  şi  eu  un  sfat,  şi  anume, 
ca  mai  nainte  de  a  vă  înălţa  cu  ochii,  ca  să  învăţaţi,  şi  să  cu¬ 
noaşteţi  cerul  şi  stelele,  să  învăţaţi  a  cunoaşte  pământul,  pentrucă 
altcum  puteţi  să  fiţi  expuşi  a  o  păţi  ca  aseară,  să  cădeţi  din  groapă 
în  groapă. 

Nu  suntem  astronomi  noi  preoţii,  dar  vecinie  aţântiţi  ne  sunt 
ochii  spre  cer,  ca  să  învăţam  şi  să  cunoaştem  voinţa  Celuia  ce 
este  mai  presus  de  Ceruri,  aşa  precum  s’a  manifestat  oamenilor 
această  voinţă  prin  descoperirea  dumnezeiască,  şi  cum  această 
voinţă  influinţează  in  mod  neîntrerupt  asupra  vieţii  şi  desvol- 
târii  popoarelor.  In  acelaş  timp  aţântită  este  privirea  noastră  şi 
asupra  pământului,  şi  anume  asupra  poporului  încredinţat  păstoririi 
noastre,  —  cu  intenţiunea  şi  scopul  propriu  chemării  noastre  preo¬ 
ţeşti,  ca  să-i  cunoaştem  sentimentele,  dorinţele  şi  aspiraţiunile, 
virtuţile  şi  defectele  şi  peste  tot  împrejurările  vieţii  în  cari  se 
găseşte,  pentrucă  chiemarea  preoţiei  este: 

a  îmbina  pământul  cu  Cerul  si  a  lucra  neîncetat  ca  voinţa 
Cerului  să  devină  singură  stăpână  peste  modul  de  gândire  şi 
acţiune  al  credincioşilor. 

Preiniţând  acestea  constatăm,  că  din  bătrâni  ne-a  rămas  o 
cestiune  căreia,  aşa  cred,  că  este  bine,  să-i  dăm  atenţiunea  cu¬ 
venită.  S’a  zis  adecă  în  trecut,  şi  este  credinţă  generală  la  noi, 
că  «până  când  am  avut  preoţi  cu  ceaslovul,  şi  cu  psaltirea  am 

avut  religie,  am  avut  pietate  în  popor  .  Şi  în  faţa  acestei  fru¬ 
moase  constatări  istorice,  mărturisim,  că  noi,  preoţii  de  astăzi, 
simţim  o  adevărată  mândrie  sufletească,  că  vrednicii  noştri  înaintaşi 
în  ale  guvernării  şi  conducerii  vieţii  sufleteşti  a  poporului  româ¬ 
nesc,  au  trecut  din  această  lume,  —  lăsând  în  urma  lor  această 
frumoasă  aureolă. 

în  faţa  acestei  frumoase  aureole,  carea,  repeţim,  constitue  o 
adevărată  mândrie  sufletească  pentru  noi  preoţii  de  astăzi,  măr¬ 
turisim,  că  avem  foarte  mult  de  regretat  în  faptul,  că  despre  cva- 
lificaţiunea,  vieaţa  şi  activitatea  înaintaşilor  noştri  în  ale  preoţiei, 
avem  prea  puţine  date  istorice  scrise.  Ar  fi  însă  o  greşeală,  dacă 
am  crede,  că  vrednicii  slujitori  ai  altarului  bisericii  române  din 
trecut,  nu  ar  fi  avut  după  vremuri  şi  împrejurări  şi  o  cvalificaţiune 
teologică  corăspunzătoare.  în  punctul  acesta  amintesc,  că  scru¬ 
tând  eu  prin  arhive  am  aflat  între  altele  în  arhiva  ţării  din  Buda¬ 
pesta  o  conscripţie  a  preoţimii,  subşternută  la  anul  1767  cance¬ 
lariei  de  curte  din  Viena  de  Mitropolitul  din  Carloveţ,  Pavel 
Nenadovici.  în  această  conscripţie,  în  carea  sunt  induşi  şi  preoţii 
de  atunci  ai  eparhiilor  de  astăzi:  Arad  şi  Caransebeş,  nu  este 
indusă  cvalificaţiunea,  ci  numai  parohia,  numele  preoţilor  şi  locul 
naşterii.  Şi  mi-a  fost  foarte  bătător  la  ochi  faptul,  că  în  această 
conscripţie  sunt  induşi  mulţi,  foarte  mulţi  preoţi,  originari  din  Tran¬ 
silvania  şi  din  Valahia.  Şi  pentruca  să  ne  facem  o  icoană  asupra 
stărilor  de  atunci,  amintesc  de  exemplu,  că  în  protopopiatul  de 
atunci  al  Mehadiei,  dintre  33  de  preoţi,  20  au  fost  originari  din 
Valahia.  în  acelaş  timp  am  aflat  mulţime  de  rugări,  subşternute 
de  ierarhia  din  Carloveţ,  în  jumătatea  a  doua  a  veacului  al  opt¬ 
sprezecelea  eătră  Curtea  din  Viena,  care  pe  atunci  administra  în 
ultimul  for  biserica,  fostă  comună  românească  şi  sârbească,  — 
în  cari  rugări  ierarhia  din  Carloveţ  cere:  a  se  înfiinţa  o  şcoală 
teologică  cu  limba  de  propunere  românească,  motivând  această 
cerere  cu  împrejurarea,  ca  ierarhia  să  nu  mai  fie  silită  în  viitor 
a  căuta  şi  angaja  preoţi  din  străinătate  pentru  poporaţiunea  ro¬ 
mână  din  părţile  ungaro-banatice.  Aceste  două  momente  istorice 
amintite  aici,  ne  pot  servi  de  bază  în  judecata  asupra  cvalifica- 
ţiunii  preoţilor  din  bătrâni.  Tinerii  candidaţi  la  preoţie  şi  în  Tran¬ 
silvania  şi  în  Valahia  se  pregăteau  pe  atunci  pentru  chiemarea 
preoţească  în  mănăstirile  de  acolo;  şi  având  o  anumită  pregătire 

erau  bine  primiţi  în  părţile  ungaro-banatice,  unde  deşi  au  fost 
multe  mănăstiri,  n’am  putut  afla  nicăiri,  că  mănăstirile  de  aici  s’ar 
fi  ocupat  cu  creşterea  tinerimii  pentru  cliictnarea  preoţească. 

Cvaiificaţiunea,  de  care  vorbim  a  candidaţilor  la  preoţie, 
predată  în  mănăstirile  din  Transilvania  şi  Valahia  a  constat  de 
sigur  în  deprinderea  în  cântare,  în  ritualul  bisericesc  şi  în  o  scurtă 
expunere  a  doctrinii  religiunii,  un  fel  de  curs  de  dogmatică  şi 
morală,  aşa  precum  îl  aflăm  în  vechile  catehisme  ale  bisericii 
noastre.  Aveau  apoi  bătrânii  noştri  din  exerciţiul  funcţiunilor  pa¬ 
storale  un  mare  avantaj  în  faptul,  că  în  trecut  şi  până  bine  de 
curând,  şi  anume  până  cam  în  a  doua  jumătate  a  veacului  al 
nouăsprezecelea  au  fost  de  o  influinţă  hotărîtoare  asupra  vieţii  po¬ 
porului  nostru  tradiţiunile  şi  datinile  religioase,  păstrate  din  bătrâni 
cu  toată  sfinţenia.  Faptul  acesta  este  de  mare  valoare,  pentrucă 
nici  un  fel  de  doctrină  nu  poate  exercia  atâta  putere  asupra  mo¬ 
dului  de  gândire  şi  acţiune  al  poporului  ca  datinele  religioase, 
ţinute  în  adevăr  sfinte  şi  puse  in  aplicare  cu  toată  sfinţenia  aşa  precum 
faptice  s’a  întâmplat  aceasta  la  poporul  nostru.  Adăugând  apoi  aici, 
că  poatccă  nicăiri  în  lume  nu  s’a  validitatmai  mult  împrejurarea  amin¬ 
tită  de  rnine  în  numărul  prim  al  acestei  reviste,  şi  adecă,  că  preotul 
bun  se  face,  se  creşte  însuş  pe  sine  după  intrarea  sa  în  parohie,  ca 
la  bătrânii  noştri.  Bucurându-se  înaintea  poporului  de  o  deosebită 
vază  şi  de  multă  atenţiune,  şi  simţind  in  poziţiunea  preoţească 
o  adevărată  podoabă  a  vieţii,  fericiţii  noştri  bătrâni  au  avut  la 
îndemână  pentru  cvaiificaţiunea  lor  practică  şi  teoretică  de  o  parte 
poporul  cu  greutăţile  şi  multele  iui  năcazuri,  iar  de  altă  parte 
ciaslovul  şi  psaltirea,  evangelia,  mineile,  triodul  şi  celelalte  cărţi 
rituale,  în  cari  în  sfintele  slujbe,  prescrise  pentru  anul  bisericesc, 
se  expune  întreagă  sfânta  scriptură  şi  istoria  bisericii  din  cele 
dintâi  opt  veacuri.  Şi  aceste  două  cetite,  înţelese  şi  puse  cu  con¬ 
ştiinţă  în  practică,  de  sigur  fac  pe  teologul,  pe  preotul  teoretic 
şi  practic. 

Ajunşi  aici  ne  îndreptăm  privirea  asupra  noastră,  a  preoţilor 
de  astăzi.  Este  greu  a  vorbi  despre  noi,  dar  dupăce  intenţiunea 
acestui  articol  nu  este  nici  ca  să  ne  lăudăm,  nici  ca  să  ne  de¬ 
făimăm,  ci  curat  numai  a  expune  ceeace  simţim  şi  dorim,  constatăm 
următoarele : 

Poziţiunea  preotului  de  astăzi  este  mult  mai  grea,  decât  a 
preotului  din  trecut.  S’a  schimbat  lumea,  s’au  schimbat  împreju¬ 
rările;  şi  terenul  de  activitate  al  preotului  de  astăzi  este  mult  mai 
vast  de  cum  a  fost  al  preotului  din  trecut.  Aceasta  urmează  de 
sine  din  chemarea  şi  misiunea,  ce  o  are  astăzi  biserica  noastră 
românească.  în  trecut,  aşa  au  fost  vremile  pe  atunci,  biserica  şi-a 
concentrat,  şi  silită  a  fost  a-şi  concentra  întreaga  sa  activitate 
întru  apărarea  şi  conservarea  doctrinii.  Astăzi  nu  mai  este  aşa. 
Astăzi  biserica  pe  lângă  apărare  şi  conservare  a  mai  luat  asupraş 
şi  misiunea  de  a  lucra,  ca  cuvântul  lui  Dumnezeu  fapt  şi  stăpân 
să  devină  în  sufletul  şi  inima  poporului  nostru  pe  toate  terenele 
lui  de  vieaţă  şi  desvoltare.  Şi  eu,  dacă  nu  mă  înşală  ochii,  văd, 
că  la  preoţime  este  multa  bunăvoinţă  de  a  lucra  în  această  direc¬ 
ţiune.  în  acelaş  timp  constat,  că  alăturea  cu  această  bunăvoinţă 
avem  astăzi  în  toate  părţile  preoţi  cu  mult  mai  multă  pregătire  de 
cum  am  avut  în  trecut,  şi  astfel  în  stare  vom  fi  să  facem  faţă  cu 
destul  succes  greutăţilor  ce  întimpinăm  la  fiecare  pas  în  serviciul 
misiunii  noastre  pastorale.  Să  nu  uităm  însă  un  lucru.  Ne  găsim 
într’un  timp  de  tranziţiune;  iar  în  un  astfel  de  timp  tot  ceeace 
facem,  şi  ceeace  putem  face  este  mult  mai  greu,  decât  altădată, 
în  timpuri,  când  şi  direcţiunea  şi  terenul  de  lucrare  sunt  deplin 
lămurite.  Ne  vom  da  însă  toată  silinţa,  ca  să  ne  lămurim  pe  deplin 
şi  în  aceste  însemnate  cestiuni,  pentrucă  dorim  neapărat,  şi  lucrăm 
din  toate  puterile  şi  noi  preoţii  de  astăzi,  ca  astăzi  şi  totdeauna 
să  avem  convingerea,  că  ne-am  împlinit  şi  ne  împlinim  cu  sfinţenie 
datorinţa  intru  ridicarea  prestigiului  sfintei  noastre  biserici  şi  întru 
ridicarea  şi  înaintarea  poporului  credincios,  pe  toate  terenele  de 
vieaţă  şi  desvoltare.  Stăruim  noi,  preoţii  de  astăzi,  toţi  de  o  po¬ 
trivă  a  lucra  cu  toată  tăria  întru  ajungerea  acestui  sfânt  scop.  Şi 
pentrucă  să  putem  da  adevărată  expresiune  şi  vieaţă  acestei  nestră¬ 
mutate  dorinţe  mă  întreb: 

Ce  ne  trebui  este  ? 

Să  ne  întâlnim  cât  mai  des  cu  graiul  şi  cu  scrisoarea.  Să  ne 
cunoaştem,  să  ne  învăţăm  şi  să  ne  îndreptăm  unii  pe  alţii;  dar 
mai  presus  de  toate  a )  să  ne  lămurim  asupra  direcţiunii,  ce  ur¬ 
mărim  prin  activitatea  nostră  pastorală  în  vieaţa  de  astăzi  schim¬ 
bată  a  poporului ;  b )  să  cunoaştem  cât  mai  bine  terenul  şi  formele 
vieţii  şi  activităţii  noastre  pastorale;  şi  în  fine  c)  să  ne  creştem, 

să  ne  desvoltăm,  şi  întărim  zilnic  individualitatea  şi  caracterul 
•  nostru  preoţesc. 

Cestiuni  mari  şi  grele  sunt  toate  acestea,  dar  avem  nădejde 
a  răspunde  cu  timpul  la  toate,  aşa  precum  ni-se  înfăţişează  lucrarea 
şi  lucrările,  la  cari  ne-am  angajat  prin  jurământul  nostru  preoţesc, 
după  doctrina  pozitivă  divină  a  sfintei  noastre  biserici  şi  după 
trebuinţele  spirituale  de  astăzi  ale  poporului  nostru. 

Augustin  Hamsea. 

RELIGIUNEA  PRIMORDIALĂ  ŞI  ORIGINEA 
RELIGIUNII. 

II. 

Expunerile  din  articolul  precedent  le-am  terminat  cu  conclu- 
ziunea,  câ  fetişizrnul  n’a  fost  religiunea  primordială  a  ome- 
nimii  şi  că  el  nu  poate  fi  explicat  ca  un  product  natural  al  gân¬ 
dirii  omului  primitiv,  ci:  ca  cea  mai  degenerată  formă  a  con- 
ştiinţii  religioase. 

Insuficienţa  hipotezei  fetişiznmlui  au  recunoscut-o  chiar  şi 
unii  scriitori  evoluţionişti,  de  aceea  au  căutat  să  o  înlocuiască 
cu  alte  explicări.  Animizmul  sau  cultul  spiritelor  este  privit  de 
acei  scriitori  ca  forma,  în  care  s’a  ivit  religiunea  pentru  întâiaşdată 
în  omenime.  La  această  religiune  ar  fi  ajuns  omul  în  urma  fiicei 
ce  a  simţit  o  în  faţa  unor  fenomene  îngrozitoare  din  natură. 
Aceste  fenomene  (d.  e.  tunetul,  fulgerul,  cutremurele  de  pământ, 
erupţiunile  vulcanice  etc.),  prin  cari  omul  primitiv  îşi  vedea  ame¬ 
ninţată  existenţa,  au  trezit  în  sufletul  său  nu  numai  un  sentiment 
de  frică,  ci  totodată  şi  interesul  de  a  le  cunoaşte  cauza,  care 
le-a  produs.  Fiind  însă  lipsit  de  cunoştinţele  naturaliste  necesare, 
el  nu  Ie-a  putut  explica  din  cauze  naturale,  ci  s’a  văzut  nevoit 
a  le  atribui  unor  cauze  nevăzute,  unor  fiinţe  supranaturale,  unor 
spirite,  cari  ar  sta  în  dosul  acelor  fenomene.  Şi,  deoarece  omul 
primitiv  socotea  acele  fenomene  ca  primejdioase  pentru  existenţa 
sa,  spiritele  volnice  şi  foarte  puternice,  cărora  le  atribuia  produ¬ 
cerea  lor,  au  luat  în  mintea  lui  încă  dela  început  caracterul  unor 
spirite  rele,  a  unor  demoni  răuvoitori,  din  care  cauză  animizmul 
se  mai  numeşte  şi  demonizm.  Pe  aceşti  demoni  îndumnezeiţi  a 
cercat  apoi  omul  primitiv  să-i  câştige  pentru  sine  prin  aceea  că 

le-a  adus  un  cult  religios.  Astfel  a  fost  pus  fundamentul  dintâi 
al  religiunii. 

In  acest  chip  vrea  să  explice  originea  religiunii,  între  alţii 
din  timpul  mai  nou.  învăţatul  Gustav  Roskoff,  după  ale  cărui 
expuneri  1  am  formulat  noi  hipoteza  de  mai  sus. 

Această  hipoteza  nu  este  însă  noauă.  Ea  a  fost  cunoscută 
—  dupăcum  ne  spun  fireşte  scriitorii  de  mai  târziu  —  încă  pe 
la  a.  500  înainte  de  Christos  filozofului  grec  Anaxagora,  părin¬ 
tele  filozofiei  atice,  apoi  scurt  după  aceea  materialistului  Derno- 
crit.  Cu  toată  siguritatea  se  ştie,  că  a  susţinut-o  Epicur,  iar  dela 
poetul  roman  Lucreţiu  —  se  zice  —  ne-ar  fi  rămas  cuvintele: 
primos  in  orbe  Deos  fecit  timor,  ardua  coelo  fulmina  cum 
caderent».  Pentru  filozofii  şi  naturaliştii  lumei  vechi,  explicarea 
religiunii  din  sentimentul  fricei,  a  fost  o  hipoteză  predilectă. 
Dupăce  creştinizmul  a  triumfat  asupra  gândirii  păgâne,  acea  hi¬ 
poteză  n’a  mai  aflat  aderenţi  până  în  veacul  al  18-lea,  când  a 
reîmprospătat-o  filozoful  englez  David  Hume,  pe  urmele  căruia 
au  păşit  apoi  şi  alţi  scriitori.  Dintre  ai  noştri,  foarte  puţini  cari 
s’au  ocupat  cu  astfel  de  probleme,  a  acceptat-o  Vasilie  Conta, 
care  încă  susţine  -  că  «frica  de  necunoscut?  este  identică  cu  sen¬ 
timentul  religios  în  întâia  fază  a  desvoltării  sale.  Cu  părerile  ace¬ 
stui  scriitor  ne  vom  ocupa  însă  ceva  mai  la  vale,  într’o  mai  po¬ 
trivită  legătură  de  idei. 

Acum  vom  examina  hipoteza  ce  am  expus-o,  ca  să  vedem 
ce  poate  presta. 

Constatăm  din  capul  locului,  că  acea  hipoteză  naturalistă 
conţine  o  însemnată  particulă  de  adevăr,  care  nu  trebue  trecută 
cu  vederea  şi  anume  adevărul,  că  natura  împrejurimii,  configura- 
ţiunea  soiului,  referinţele  climatice  etc.  între  cari  trăieşte  un 
popor,  îi  determinează  în  mare  măsură  formarea  unor  idei  şi  con¬ 
cepţii  religioase.  Astfel  este  constatat,  că  religiunile  dela  sud, 
conform  spiritului  molatec  contemplativ  al  popoarelor  de  acolo, 
conţin  mai  multe  elemente  mistice  decât  religiunile  dela  nord, 
cari  au  un  caracter  mai  raţionalist,  mai  rece.  De  asemenea  se 
zice,  că  în  fantazia  popoarelor  sudice,  iadul  a  luat  icoana  unui 

1  O.  Roskoff :  Das  Reiigionswesen  der  rohesten  Naturvdlker.  1880  pag.  128  seq. 

3  V.  Cotita:  încercări  do  metafizică  materialistă.  Iaşi,  ed.  Şaraga  p.  6  seq. 

înspăimântător  loc  de  ispăşire  prin  călduri  şi  flăcări  mistuitoare, 
pe  când  popoarele  dela  nord  îşi  înehipuiesc  iadul  ca  un  loc  de 
tortură  prin  geruri  insuportabile  —  dupăcum,  adecă,  unele  sufer 
mult  în  această  vieaţă  din  cauza  căldurilor,  altele  din  cauza  fri¬ 
gului  ce  domneşte  în  regiunile  pe  unde  locuiesc. 

Adevărat  este  şi  aceea,  că  natura  externă  în  mijlocul  căreia 
trăieşte  omul,  are  o  mare  înrîurinţă  asupra  intenzitătii  sentimen¬ 
tului  său  religios,  a  religiosităţii  sale.  Priveliştea  ce  ni-se  des¬ 
chide  contemplând  cerul  înstelat  sau  aflându-ne  în  faţa  unei  mă¬ 
reţe  catene  de  munţi  bătrâni,  cari  îşi  înalţă  majestatic  piscurile 
spre  cer,  trezeşte  în  sufletul  nostru  un  tainic  fior,  care  ne  înalţă 
într’o  lume  mai  senină  şi  ne  face  să  exclamăm  cu  măiestrul  cân¬ 
tăreţ  de  psalmi:  «minunate  sunt  lucrurile  Tale  Doamne,  toate 
întru  înţelepciune  le-ai  făcut!»  Şi  fenomenele  îngrozitoare  din 
natură  încă  îl  predispun  pe  om  spre  religiune.  Se  ştie,  că  po¬ 
porul  nostru,  care  locuieşte  în  părţile  muntoase,  unde  tună  şi  ful¬ 
geră  mai  des,  este  în  genere  cu  mult  mai  religios  decât  cel  dela 
ţară.  Bine  înţeles,  nu  voim  să  zicem  prin  aceasta,  că  cauza  acelei 
religiosităţi  mai  mari  a  poporului  nostru  din  munţi  ar  fi  a  se 
căuta  numai  în  înrîurinţă  naturii  în  mijlocul  căreia  trăieşte  el, 
pentrucă  bine  cercetând  vom  afla  şi  alte  cauze  b.  o.  izolarea  lui 
de  vieaţa  mai  stricată  din  jurul  oraşelor,  puţina  comunicaţie  şi 
ferirea  de  amestecul  cu  alţii  etc. 

Dar,  deşi  susţinem  că  împrejurările  naturale  între  cari  trăieşte 
un  popor,  îi  pot  influinţă  ideile  sale  religioase,  mai  ales  dacă  acel 
popor  îşi  câştigă  din  roadele  pământului  condiţiile  de  traiu,  totuş 
nu  putem  admite  părerea  acelora,  cari  vreau  să  stabilească  o  le¬ 
gătură  necesară  între  acele  împrejurări  şi  între  ideile  religioase. 
In  genere  este  foarte  temerară  încercarea  de  a  considera  bunu¬ 
rile  spirituale  ale  unui  popor  drept  producte  naturale  ale  condi¬ 
ţiilor  externe  între  cari  trăieşte  el.1  Dacă  ar  exista  o  astfel  de 
legătură  necesară  între  mediul  natural  şi  religiune,  atunci  ar  trebui 

1  Foarte  forţată  ni-se  pare  următoarea  explicare  a  d-lui  D.  Drăghicescu :  „După 
cum  deşertul  egiptean  şi  sirian  trezi  în  mintea  omenească  monoteizmul "  (o  părere  de 
altcum  veche,  care  uşor  poate  fi  răsturnată  prin  întreagă  istoria  religioasă  a  popoarelor 
semitice)  „şi  idea  nemuririi  sufletului,  în  valea  Dunării  a  înflorit  şi  poate  va  înflori  şi 
se  va  desvolfa  relîgiunea  temeinică  a  vieţii  viitoare.  Acesta  (!  ?)  este  rostul  şi  Însem¬ 
narea  numeroaselor  mănăstiri  cu  caii  voivozii  munteni  şi  moldoveni  umplură  colţurile 
cele  mai  frumoase  şi  cele  mai  însemnate  ale  ţării!"  „Vieaţa  literară".  U>06  Nr.  41  p.  4. 

să  întimpinăm  religiunile  cele  mai  înfricoşate  acolo,  unde  natura 
este  mai  sălbatică.  Aceasta  consecvenţa  nu  o  aflăm.  Vestitul  et¬ 
nograf  Oscar  Peschel  o  ilustrează  prin  următorul  exemplu:  dacă 
i-se  cuvine  unui  petec  de  pământ  numele  raiu,  apoi  este  acela 
de  bună  seamă  Mexico,  cu  lacurile  sale,  cu  podoaba  plantelor 
sale,  cu  pitoreştile  câmpii,  cu  atmosfera  pururea  limpede  şi  cu 
clima  sa  răcoritoare.  Şi  totuş  sub  acest  cer  al  desfătărilor  a  is¬ 
codit  melancolia  indigenilor  toate  cruzimile  unei  sângeroase  ido- 
lolatrii>  d  Se  spune,  că  Mexicanii,  pentruca  să  împace  mănia  zeilor 
sacrificau  în  fiecare  an  până  la  20,000  de  oameni.2 

Deşi  recunoaştem  pănă  la  anumite  margini  influinţa  mediului 
natural  asupra  desvoltării  religiunilor,  afirmăm  totuş  hotărît,  că 
acel  mediu  n’a  putut  crea  pentru  prima  dată  religiunea.  Îndeo¬ 
sebi,  nu  putem  explica  originea  religiunii  din  frica  ce  a  simţit-o 
omul  primitiv  faţă  de  fenomenele  îngrozitoare  ale  naturii  şi  faţă 
de  presupusele  lor  cauze  supranaturale,  adecă  faţă  de  spiritele 
demonice,  din  acel  motiv,  fiindcă  înainte  de  ce  a  atribuit,  ori 
mai  bine  zis,  ca  să  fi  putut  atribui  el  producerea  acelor  fenomene 
unor  fiinţe  supranaturale,  a  trebuit  să  poseadă  neapărat  credinţa 
tare,  că  există  astfel  de  fiinţe,  cari  stăpânesc  natura.  Existenţa 
acestei  credinţe  în  conştiinţa  omului  primitiv  a  premers  deci  con- 
cluziunii,  că  fenomenele  îngrozitoare  le-au  produs  spiritele  rele 
şi  fără  să  fi  avut  el  acea  credinţă,  nu  putea  face  nici  decum 
o  astfel  dc  concluziune,  pentrucă  unor  cauze  absolut  necunoscute 
nu  le  poate  atribui  nime  nici  un  efect.  Fără  credinţa  că  există 
spirite  rele,  omul  nu  s’a  putut  teme  dc  ele,  fiindcă  frica  presu¬ 
pune  existenţa  fiinţei  temute.  Nici  cel  mai  fricos  om  nu  se  teme 
de  o  fiinţă,  despre  a  cărei  existenţă  n’are  nici  o  cunoştinţă.  Dupăce 
a  crezut  omul,  că  există  fiinţe  supranaturale,  cari  îi  primejduiesc 
vieaţa  prin  efectele  rele  ce  le  produc  în  natură,  admitem,  că  frica 
faţa  de  ele  l-a  putut  determina  să  le  adoreze,  dar  în  acest  caz, 
frica  nu  este  cauza  şi  sorgintea  religiunii,  ci  numai  lin  motiv 
pentru  exercitarea  ei. 

Hipoteza  expusă  vrea  să  explice  originea  religiunii  din  un 
sentiment  trezit  în  sufletul  omului  de  lucruri  întâmplătoare  şi  tre¬ 
cătoare ,  cum  sunt  fenomenele  îngrozitoare,  cari  se  abat  dela  cursul 

1  Oscar  Peschel  :  Volkerkunde.  1881  pag.  307 

2  Cf.  V.  Conta  Op.  cit.  p,  51. 

regulat  al  naturii.  Această  procedură  este  însă  greşită,  fiindcă  ea 
nu  ţine  seamă  de  însemnătatea  religiunii  şi  de  influinţa  ei  dura¬ 
bilă  asupra  vieţii  omeneşti.  Frica  faţă  de  fenomenele  îngrozitoare 
a  putut  agita  fantazia  omului  primitiv,  ca  să  creeze  felurite  imagini 
şi  combinaţiuni,  dar  o  astfel  de  stare  anormală  a  fost  de  o  du¬ 
rată  scurtă.  Dupăce  au  trecut  fenomenele  îngrozitoare,  deodată 
cu  limpezirea  cerului  şi  cu  strălucirea  soarelui,  a  trebuit  să-şi  re¬ 
vină  în  fire  şi  omul  şi  să  înţeleagă  cu  judecata  normală  că  cele 
ce  ie-a  văzut  mai  nainte  au  fost  creaţiuni  ale  fantaziei,  cari  n’au 
realitate.  Oare  numai  în  chestiuni  religioase  să  fi  atribuit  omul 
productelor  fantaziei  sale  existenţă  reală,  pe  când  în  toate  cele¬ 
lalte  lucruri  şi-a  ştiut  da  seama  de  adevăratul  lor  caracter?  O 
astfel  de  presupunere  ar  putea-o  admite  numai  fantazia,  cugetarea 
sănătoasă  nu.  Cine  ar  fi  recunoscut  creaţiunile  religioase  ale  fan¬ 
taziei  drept  legi  obligatoare  pentru  conştiinţa  omenească  şi  cine 
s’ar  fi  supus  lor  ca  unor  norme  de  vieaţă,  de  multeori  foarte 
aspre.  Admirabilă  şi  neîntrecută  a  trebuit  să  fie  acea  creaţiune 
a  fantaziei  omului  primitiv,  în  care  a  crezut  omenirea  întreagă  şi 
i-a  influinţat  vicaţa  mai  mult  decât  oricare  altă  putere! 

Oricât  de  aprinsă  să  fi  fost  fantazia  omului  primitiv,  un  zbor 
atât  de  avântat  totuş  nu  şi-a  putut  lua  ca  să  se  înalţe  până  la 
idea  divinităţii.  Căci  cum  lucră  fantazia  ?  Ea  îşi  scoate  materialul 
creaţiunilor  sale  din  sfera  lumii  reale  cunoscute,  acel  material  îl 
combinează  apoi  prin  exagerări  sau  micşorări  în  astfel  de  forme, 
cari  nu  corespund  realităţii,  dar  la  combinaţiuni  de  tot  nouă, 
pentru  cari  îi  lipsesc  orice  idei  aperceptive,  nu  se  poate  înălţa 
fantazia  nici  decum.  Creaţiunile  ei  îşi  au  baza  totdeauna  în  sfera 
lucrurilor  deja  cunoscute.  Astfel  stând  lucrul,  este  evident,  că  la 
ideea  divinităţii,  care  este  esenţial  deosebită  de  ideile  ce  le  are 
omul  despre  lucrurile  acestei  lumi,  nu  s’a  putut  avânta  fantazia. 
Cu  tot  dreptul  ne  putem  întreba,  de  ce  n’a  căutat  omul  cauzele 
fenomenelor  îngrozitoare  în  sfera  celor  naturale,  de  ce  să-şi  fi 
luat  refugiul  la  un  salt  în  sfera  celor  supranaturale?  Ar  fi  fost 
mai  aproape  de  gândirea  omului  primitiv  să  caute  cauzele  natu¬ 
rale  necunoscute  în  sfera  naturii,  decât  să  iscodească  ficţiunea 
unor  duhuri  rele,  pe  cari  nu  le-a  văzut. 

Dacă  ar  fi  religiunea  productul  fricei  ce  l’a  cuprins  pe  om 
în  faţa  unor  fenomene  extraordinare  neesplicabile,  atunci  ar  urma 

ca  ea  să  dispară  deodată  cu  progresul  ştiinţelor  naturale,  cari 
îi  descoper  omului  adevăratele  cauze  ale  fenomenelor  naturii.  De 
fapt  însă  lucrul  nu  stă  aşa.  învăţaţii  cei  mai  însemnaţi  pe  terenul 
ştiinţelor  naturale  au  fost  bărbaţi  religioşi  şi  adeseori  au  mărtu¬ 
risit,  că  studiul  naturii,  departe  de-a  sprijini  necredinţa,  îl  conduce 
pe  om  la  cunoaşterea  lui  Dumnezeu.  Cartea  naturii,  pentru  ceice 
o  ştiu  ceti  cum  se  cuvine,  vorbeşte  despre  înalta  înţelepciune  a 
Celui  ce  a  creat-o. 

Hipoteza  espusă  ignorează  fiinţa  religiunii,  care  nu  se  cu¬ 
prinde  din  un  sentiment  de  frică  faţă  de  Dumnezeu,  ca  stăpânul 
şi  producătorul  fenomenelor  din  natură.  Pe  când,  dacă  frica  ar 
fi  produs  religiunea,  tot  ea  ar  trebui  să  formeze,  de  nu  exclusiv, 
cel  puţin  partea  cea  mai  cumpănitoare  din  cuprinsul  aceleia.1  In 
cuprinsul  tuturor  religiunilor  prevalează  însă  un  sentiment  de 
alipire  a  omului  cătră  Dumnezeu,  ca  cătră  un  părinte  bun,  care 
poartă  grije  de  toţi  fiii  săi.  Totdeauna  şi-a  îndreptat  omul  sufletul 
spre  Dumnezeu,  pătruns  fiind  de  dragostea  fiească  turnată  în 
frumoasele  cuvinte:  «Tatăl  nostru,  carele  eşti  în  cer».  Este 
adevărat,  că  există  şi  în  religiune  un  fel  de  frică,  dar  ea  este  de 
tot  deosebită  de  acea  frică,  pe  care  o  simţeşte  omul  când  se 
vede  ameninţat  de  un  rău  fizic.  Frica  ce  există  în  religiune 
poartă  un  caracter  etic  şi  rezultă  din  conştiinţa  vinei  omului  de 
a  se  fi  abătut  deia  porunca  lui  Dumnezeu.  Această  frică  reli¬ 
gioasă  rezultă  deci  din  religiune  şi  nu  are  nici  o  asemănare  cu 
frica  de  relele  fizice.  Frica  religioasă  este  egală  cu  frica  copilului, 
care  a  călcat  porunca  părintelui  său.2  Insamnă  a  ignora  cu  totul 
fiinţa  şi  însemnătatea  religiunii,  dacă  socoate  cineva  că  i-a  ex¬ 
plicat  originea,  deşi  a  trecut  cu  vederea  împrejurarea,  că  idea  re¬ 
ligioasă  este  acea  mare  putere,  care  ca  suprema  lege  stăpâneşte 
voinţa  omului  şi  îi  întemeiază  prin  aceasta  o  concepţiune  morală 
despre  vieaţă. 

Nici  una  dintre  religiunile  existente  nu  se  cuprinde  numai 
din  demonizm,  ci  şi  din  concepţii  religioase  mai  superioare.  In 
toate  religiunile  se  află,  pe  lângă  credinţa  în  demoni,  o  altă  cre¬ 
dinţă  în  spirite  bune  şi  această  credinţă  este  mai  veche  decât 
cea  dintâi.  Demonizmul,  care  nu  poate  mulţumi  trebuinţele  reli- 

1  Dr.  O.  Gaina:  Universalitatea,  fiinţa  şi  orig.  religiunii.  1899,  pag.  117. 

’  A.  Schill:  Theologische  Principienlehre.  1895  pag.  39  şi  42. 

gioase  ale  sufletului  omenesc,  este  deci  întocmai  ca  şi  fetişizmul, 
o  decadenţă  dela  credinţe  religioase  mai  curate  şi  mai  demne  de 
om.  Atât  după  fiinţa  sa,  cât  şi  după  formele  concrete,  în  cari  îl 
cunoaştem  din  istoria  religiunilor,  demonizmu!  poartă  semnele 
celei  mai  grozave  degenerări,  nu  numai  a  conştinţii  religioase,  ci 
a  vieţii  sufleteşti  a  omuiui  peste  tot.1 

Intr’adevăr  numai  pentru  un  suflet  de  tot  întunecat  a  putut 
lua  Dumnezeul  său  figura  unui  negru  demon.  Cu  istoria  religiu¬ 
nilor  acelor  popoare  (ludei,  Suzi,  Egipteni),  a  căror  vieaţă  reli¬ 
gioasă  o  putem  urmări  până  la  cel  mai  îndepărtat  trecut,  suntem 
în  stare  a  dovedi  că  la  începutul  religiunilor  nu  stă  credinţa  în 
divinităţi  rele,  ci  într’un  Dumnezeu  bun.  iV.  Bălan, 


MĂRTURISIREA. 

Peste  câteva  zile  întrăm  în  Păresimi,  un  timp  acesta  de  o 
deosebită  însemnătate  din  punct  de  vedere  pastoral.  Din  această 
cauză,  şi  —  fiindcă  numărul  precumpănitor  al  abonaţilor  revistei  noa¬ 
stre  este  din  generaţiunea  mai  tineră  a  preoţimei,  - —  credem  a  face 
un  bun  serviciu,  dacă  revenim  asupra  administrării  tainei  pocă¬ 
inţei,  ce  se  reclamă  din  partea  credincioşilor  mai  ales  în  acest 
timp. 

O  recerinţă  esenţială  pentru  administrarea  cu  bun  rezultat 
a  acestei  taine  este:  pregătirea  credincioşilor  în  mod  corespun¬ 
zător.  în  scopul  acesta  preotul  va  reveni  asupra  învăţăturilor  po¬ 
zitive  mai  cardinale  de  credinţă  şi  morală,  cari  ne  determină  în 
faptele  noastre,  ca  astfel  credincioşii,  primind  un  îndemn  a-şi 
compara  faptele  cu  învăţăturile  morale,  să  se  deştepte  din  starea 
sufletească  amorţită  şi  să  simtă  trebuinţa  a  se  curăţi  de  greutatea 
ce  le  apasă  conştiinţa. 

Ca  o  înlesnire  a  acelei  pregătiri  este  a  se  esplica  acea  în¬ 
tocmire  rituală,  că  Păresimilor  le  premerge  ca  un  fel  de  intro¬ 
ducere  pentru  timpul  de  pocăinţă.  Dumineca  Vameşului  şi  a  Fa¬ 
riseului,  apoi  a  Fiului  rătăcit  şi  cele  două  Dumineci  următoare, 
când  preotul  luând  anzâ  mai  ales  dela  parabolele  din  Dumineca 


Eduaid  v.  Hartmann  :  Das  relig.  Bewiistsein  dev  Menschheit,  p.  257  urm. 

Vameşului  şi  a  Fariseului  şi  a  Fiului  rătăcit,  va  scoate  la  iveală  pă¬ 
catele  grele  ce-şi  au  sorgintea  în  egoizm  şi  desfrânare. 

O  interpretare  şi  aplicare  potrivită  a  cuprinsului  acestor  pa¬ 
rabole,  cu  aparat  corespunzător  de  cunoştinţe  psihologice,  este 
aproape  imposibil  ca  să  nu-şi  aibă  efectul  contemplat. 

Tot  stadiului  de  pregătire  aparţine  şi  aceea,  ca  sa  se  com¬ 
bată  unele  şi  altele  preocupaţiuni  ce  se  impun  ca  neajunsuri  la 
administrarea  acestei  taine  în  mod  corespunzător,  precum  şi  o 
împărţire  potrivită  a  credincioşilor  cum  să  vină  la  mărturisire, 
ca  preotul  să  aibă  timp  suficient  a  se  ocupa  în  mod  intensiv 
cu  fiecare.  Susţin,  că  o  astfel  de  tractare  adecvată  şi  intensivă 
la  mărturisire  va  avea  efectul  îndreptărei  faptelor  şi  moravurilor 
în  măsură  neasemănat  mai  mare  chiar  decât  învăţăturile  de  cu¬ 
prins  general  împărţite  în  predici,  fie  ele  ori-cât  de  măiestrit  com¬ 
puse,  în  frazele  cele  mai  răpitoare  ale  oratoriei. 

Zilele  cele  mai  potrivite  pentru  mărturisire  sunt  zilele  de 
Mercuri  şi  Vineri  din  Pâresimi  şi  anumit  în  legătură  cu  servi¬ 
ciile  divine  a  ciasurilor  şi  liturgici  înainte  sfinţite,  cari  servicii, 
după  întocmirea  lor  specifică,  deasemenea  au  o  influinţă  puter¬ 
nică  a  ne  dispune  spre  căinţă.  Pentru  aceea,  în  linia  primă, 
preotul  astfel  să-şi  întocmească  afacerile,  ca  aceste  zile  să  fie 
rezervate  în  Păresimi  numai  trebuinţelor  sufleteşti  ale  credincio¬ 
şilor,  şi  pe  lângă  o  deprindere  consecventă,  mai  curând  sau  mai 
târziu,  credincioşii  încă  se  vor  conforma  acestui  bun  aranjament. 


Pe  cât  de  importantă  este  administrarea  corespunzătoare  a 
tainei  pocăinţei  din  punct  de  vedere  pastoral,  pe  atât  este  ea  şi 
de  dificilă,  dacă  e  ca  să-şi  aibă  efectul,  de  aceea  se  recere  mai 
presus  de  toate,  ca  preotul  să  fie  un  bun  psiholog. 

Biserica  s’a  îngrijit  însă,  ca  şi  acest  neajuns  să  fie  după  pu¬ 
tinţă  delăturat,  pentru  aceea  în  Euhologion  sau  Molitvelnic  se 
dau  unele  inviaţiuni  în  privinţa  punerii  întrebărilor  la  mărturisire. 
Ar  fi  însă  o  procedură  cu  totului  greşită,  când  preotul  ar  urma 
întomai,  în  rând  cronologic,  cu  punerea  întrebărilor  din  această 
carte  rituală,  pentrucă  uşor  s’ar  putea  face  vinovat  şi  de  punerea 
vre-unei  întrebări  nepotrivite,  ce  ar  putea  să  aibă  efect  deprimător 
sau  chiar  jignitor  pentru  cel  ce  se  mărturiseşte. 

Ca  directive  la  punerea  întrebărilor  să  se  aibă  în  vedere: 
etatea,  sexul,  poziţia  socială,  gradul  de  desvoltare  intelectuală, 
ocupaţiunea,  mediul  social,  pentrucă  toate  acestea  împrejurări,  deşi 
nu  în  mod  absolut,  totuş  în  mare  parte  ne  determină  faptele  şi 
înclinările  spre  viţiuri  în  una  sau  alta  direcţiune.  Ar  fi  o  proce¬ 
dură  greşită,  ca  să  ne  extindem  la  cei  nevârstnici,  cu  întrebări 
potrivite  numai  pentru  cei  ajunşi  în  vârsta  bărbăţiei;  sau  să  ne 
referim  cu  aceleaşi  întrebări  la  un  credincios  din  clasa  inteligentă, 
ca  şi  la  un  ţăran,  pentrucă  de  alt  mediu  social  se  influinţează 
unul,  şi  de  alt  mediu  social  altul;  acelaş  tact  pastoral  trebue  ob¬ 
servat  în  ce  priveşte  diferinţa  de  sex,  şi  celelalte  împrejurări  in¬ 
dicate,  evitându-se  peste  tot  întrebările  nepotrivite,  prin  cari 
eventual  s’ar  putea  da  anzâ  la  cunoaşterea  de  păcate,  despre  cari 
cel-ce  vine  la  mărturisire  poate  că  nici  n’a  avut  cunoştinţă  că 
există. 

Să  nu  se  peardă  din  vedere  nici  pe  un  moment  din  partea 
preotului  mărturisitor  împrejurarea,  că  el  nu  este  judecător,  ci 
numai  mijlocitor  între  Dumnezeu  şi  om,  ca  prin  darul  său  du¬ 
hovnicesc  să  vină  într’ajutor  celui  păcătos  pentru  curăţirea  su¬ 
fletească.  Ar  fi  deci  de  asemenea  o  procedură  cu  totului  greşită 
şi  absolut  neadmisibilă,  ca  prin  punerea  întrebărilor  să  se  pună 
pe  terenul  investigaţional,  pentru  constatarea  complicităţii,  prin 
ceeace  ar  căuta  a-şi  satisface  numai  curiosităţii,  pentrucă  o  atare 
procedere  uşor  ar  avea  de  urmare  înstrăinarea  credincioşilor  dela 
mărturisire,  făcându-se  preotul  grav  vinovat  pentru  astfel  de  con¬ 
secvenţe. 

* 

Cu  actul  mărturisirii  ca  atare  stă  în  strânsă  legătură  şi  apli¬ 
carea  corespunzătoare  a  epitemiilor  (canoanelor),  a  căror  criteriu 
şi  însemnătate  este  şi  trebue  să  fie  acela,  că  ele  nu  sunt  o  sa¬ 
tisfacere,  un  ecuivalent  adecvat  al  păcatelor  comise,  ci  sunt  numai 
mijloace,  ca  cel  rătăcit  să  se  pună  pe  calea  abaterii  dela  păcat. 

In  Molitvelnic  şî  în  această  privinţă  aflăm  inviaţiunile  ne¬ 
cesari.  Nu  ar  fi  însă  o  procedere  corectă  din  punct  de  vedere 
pastoral,  aplicarea  epitemiilor  întocmai  după  cum  se  fixează  în 
cazurile  specificate  acolo,  ci  şi  la  aplicarea  epitemiilor  să  se  ţină 
cont  de:  etate,  sex,  poziţiune  socială  şi  alte  împrejurări  ce  carac¬ 
terizează  individualitatea  penitenţilor. 


Ca  normative  la  aplicarea  epitemiilor  trebue  să  ne  servească 
felul  păcatelor,  cari  în  fond,  după  cum  am  indicat  mai  sus,  îşi 
au  sorgintea  sau  în  egoizm,  sau  în  inclinările  spre-  desfrânare, 
de  aceea  epitemiile  se  aibă  criteriul  de  a  fi  adecvate  păcatului 
comis.  Pentru  păcate  comise  din  interes  material,  din  lăcomie,  şi 
peste  tot  din  satisfacerea  boldului  egoistic,  adecvată  va  fi  apli¬ 
carea  de  epitemii,  cari  să-l  oblige  pe  penitent  la  fapte  de  milo¬ 
stenie;  iar  pentru  păcate  de  desfrâu,  epitemii,  prin  cari  se  combat 
şi  înfrânează  boldurile  desfrânării. 

Pe  când  însă  se  recomandă  a  se  avea  în  vedere  acestea  in- 
digitări,  să  nu  se  peardă  din  vedere  nici  alte  două  momente  la 
aplicarea  epitemiilor  şi  anume,  ca  ele  să  nu  fie  taxate  ca  o  ex¬ 
ploatare  materială  a  credincioşilor,  chiar  şi  pentru  scopuri  de 
binefacere  sau  filantropice.  Şi  în  această  privinţă  totdeauna  să 
avem  în  vedere  cazul  dezastros  din  biserica  apuseană,  care  a  dat 
anză  la  ruptura  zguduitoare  prin  reformaţiune;  iar  de  altă  parte, 
deoarece  din  unele  epitemii  admise  de  biserica  noastră  să  de- 
declină  şi  asupra  preotului  şi  anumite  avantagii  materiale,  nu  se 
poate  recomanda  din  destul,  ca  preotul  să  se  desfacă  de  orice 
interes  personal  la  aplicarea  epitemiilor. 

Prin  o  tractare  corespunzătoare  a  credincioşilor  la  mărturi¬ 
sire  va  ajunge  preotul  la  un  rezultat  foarte  mulţămitor  din  punct 
de  vedere  pastoral,  pentrueâ,  cunoscând  de  aproape  starea  lor 
sufletească,  i  se  va  indica  cam  în  ce  direcţiune  trebue  să-şi  con¬ 
centreze  forţa  activităţii  sale  pastorale;  va  vedea  cam  ce  fel  de 
viţiuri  bântue  în  măsură  mai  mare,  cari  reclamă  paralizare  şi  în¬ 
dreptare,  şi  susţin,  că  după  o  lucrare  intensivă  şi  stăruitoare, 
mai  curând  sau  mai  târziu,  trebue  să  ajungă  !a  rezultat  mulţă¬ 
mitor,  şi  această  mulţămire  sufletească  va  fi  răsplata  cununii  ne¬ 
veştejite  în  activitatea  sa  pastorală.  Dr.  E.  Roşea. 


Toate  perioadele  de  timp  poartă  pecetea  gradului  de  cultură  al  oamenilor. 

$ 

Faptele  bune  ori  rele  sunt  martorii  veritabili  ai  caracterulu'  omului. 

PASTORALELE  MITROPOLITULUI  ŞAGUNA. 

III. 

Cuprinsul  si  însemnătatea  lor. 

* 

în  aceeaş  măsură  prezintă  o  importanţă  istorică-culturală 
pastorala  Iui  Şaguna  dela  praznicul  cel  luminat  al  învierii  Dom¬ 
nului  din  anul  1853,  în  care  ni-se  lămureşte  o  mică  pagină  din 
şirul  străduinţelor  sale  neadormite  pentru  propăşirea  în  cultură 
a  poporului  său  şi  ni-se  arată,  în  special,  împrejurările,  între  cari 
s’a  întemeiat  futidaţiunea  Francisc  Iosefină  pentru  ajutorarea  şco¬ 
larilor  săraci. 

După  obicinuitul  început  cu  temeiuri  din  sfânta  scriptură, 
arhiereul  vesteşte  cu  multă  bucurie,  că  înălţatul  împărat  a  scăpat 
cu  vieaţă  de  arma  ucigaşului.  (E  vorba  de  cunoscutul  atentat 
contra  Monarhului  nostru,  din  1858).  In  urma  acestui  eveniment, 
chemat  să  reverse  o  mare  bucurie  în  inimile  popoarelor  austro- 
ungare,  spune,  că  şi  dânsul  a  alergat  la  Viena  să  dea  expresiune 
bucuriei  sale  şi  a  credincioşilor  săi,  pentrucă  îngerul  Domnului 
a  veghiat  asupra  vieţii  preabunului  domnitor.  Dar  în  acelaş  timp,  — 
luând  pildă  dela  naţiile  celelalte,  cari  în  amintirea  acestui  fapt 
au  înfiinţat  fel  de  fel  de  instituţiuni  filantropice  şi  culturale,  — 
a  cerut  şi  dânsul  îngăduire  preaînaltă,  ca,  în  chip  de  mulţămită 
lui  Dumnezeu  pentru  scăparea  monarhului  din  primejdia  vieţii, 
să  poată  întemeia  o  fundaţiune  «pentru  ajutorinţa  şcolarilor  celor 
buni,  strădalnici  şi  săraci»,  care  să  poarte  numele  împăratului. 
Ceeace  i-s’a  şi  îngăduit. 

Căci  «cui  nu-i  sângerează  inima  urmează  mai  la  vale 

luminatul  episcop  —  când  vede,  că  unii  tineri  dăruiţi  cu  cele 
mai  frumoase  talente  şi  plini  de  râvnă  cătră  învăţături,  —  din 
cari  ar  putea  să  se  aleagă  nişte  supuşi  vrednici  ai  împăratului, 
nişte  stâlpi  şi  luminători  ai  neamului  lor  şi  nişte  fii  străluciţi  ai 
bisericii  —  din  lipsa  mijloacelor  trebuincioase  sunt  siliţi  a  lăsa 
şcoala,  a-şi  îngropa  talentele  sale  şi  a  petrece  vieaţa  sa  la  coar¬ 
nele  plugului?» 

în  urmare,  îndeamnă  cu  stăruinţă  pe  toţi  credincioşii,  să  nu 
pregete  a-şi  jertfi  obolul,  din  inimă  curată,  pentru  întemeierea 
acestei  fundaţiuni  «care  poartă  un  nume  atât  de  strălucit  şi  are 
un  scop  atât  de  sfânt».  Totodată  arată,  că  administrarea  acestei 

fundaţiuni,  —  la  care  însuş  dăruieşte  1000  de  fiorini  în  argint, 
se  va  face  prin  epitropia  eparhială,  aşezată  de  sinodul  dela  1850, 
«pentru  îngrijirea  averilor  eparhiale». 

Pastorala  aceluiaş  praznic  din  anul  următor  începe  iarăş  cu 
preamărirea  zilei  chemate  «să  ne  bucurăm  şi  să  ne  veselim  în- 
tr’ânsa»,  dar  de  astădată  Şaguna  trece  mai  cu  zor  peste  însem¬ 
nătatea  biblică  şi  religioasă  a  zilei,  pentruca  să  dea  de  ştire 
fiilor  săi  credincioşi  îndoita  mărime  şi  bucurie  a  acestui  praznic 
pentru  dânşii.  Deodată  cu  sfintele  Paşti  adecă  tinărul  nostru 
monarh  primia  taina  sfintei  căsătorii  cu  preastrălucita  princesă 
Elisabeta  de  Bavaria.  Un  nou  prilej  pentru  Şaguna,  ca  să-şi 
manifeste  neţărmurita-i  alipire  şi  credinţă  faţă  de  augusta  casă 
domnitoare.  Pătruns  de  însemnătatea  istorica  a  momentului,  dă 
poruncă  preoţimei  întregi  sâ  alerge  la  biserică  şi  să  roage  pe 
«Părintele  luminilor  şi  izvorul  tuturor  darurilor,  ca  din  preaînaltul 
său  lăcaş,  ca  şi  în  Cana  Galilei,  să  reverse  darul  său  peste  nunta 
aceasta  —  ca  să  fie  spre  fericirea  tuturor  neamurilor,  sub  pă¬ 
rinteasca  stăpânire  a  puternicului  său  sceptru  împreunate». 

E  interesant,  că  nici  prilejul  acesta,  destul  de  sărbătoresc, 
nu-1  lasă  Şaguna  să  treacă,  fără  să-l  întrebuinţeze  pentru  sco¬ 
purile  cele  înalte,  care-i  pluteau  pururea  înaintea  ochilor  sufleteşti. 

Praznicul  învierii  Domnului  —  urmează  el  —  cu  adevărat 
creştineşte  se  sărbează  numai  prin  fapte  de  milostenie.  Milostenia 
este  jertfa  cea  mai  plăcută  lui  Dumnezeu.  Pofteşte  aşadar  din 
nou,  ca  nime  «să  nu  se  scumpească  cu  inima»  şi  toţi  să  con- 
tribue  pentru  tinăra  fundaţiune  Francisc-losefină,  de  ar  da  «hatâr 
1  creiţariu,  căci  şi  acela  va  fi  bine  primit  la  Dumnezeu,  ca  şi 
dinariul  văduvei  din  evanghelie». 

La  sfârşit  împărtăşeşte,  că  fiind  şi  dânsul  poftit  a  lua  parte 
la  cununia  împărătească,  va  pleca,  in  curând,  la  Viena,  «ca  îna¬ 
intea  picioarelor  Măiestăţilor  Sale  să  descoper  credinţa  şi  supu¬ 
nerea  voastră». 

întreaga  pastorală  —  care  şi  altcum  depăşeşte  marginile 
celor  obicinuite  —  e  ţinută  în  stil  vioi  şi  în  ton  înălţat,  expre- 
siunea  bucuriei  nefăţărite,  de  care  era  cuprins  Arhiereul  din  pri¬ 
lejul  cununiei  imperiale. 

De  alteori  pastorala  lui  Şaguna  se  mărgineşte  ia  desvoltarea 
amănunţită  a  unei  teme  teologice,  din  sfera  moralei  sau  a  ese- 

gezei  biblice,  pe  temeiul  căreia  se  dau  apoi  învăţături  şi  poveţe 
pastorale  de  bună  vieţuire.  Pastoralele  de  felul  acesta  ne  înfăţi¬ 
şează  în  cea  mai  frumoasei  lumină  pe  Şaguna,  ca  pe  arhiereul 
cel  tare  în  credinţă  şi  tare  în  scripturi». 

Aşa,  de  pildă,  în  pastorala  sa  de  Crăciun  din  anul  1853, 
întitulată  « Cuvântare  arhierească  la  zilele  cele  luminate  ale  Na¬ 
şterii  şi  ale  Botezului  Domnului»,  Şaguna  îşi  pune  întrebarea, 
ce  ar  fi  astăzi  omul  pământean,  dacă  bunul  Dumnezeu  nu  s’ar 
fi  milostivit  să  trimită  în  lume  pe  unul  născut  fiul  său?  Şi  spri¬ 
jinit  pe  dovezi  din  sfânta  scriptură  şi  pe  cunoştinţa  firii  ome¬ 
neşti,  care  mai  bucuros  se  pleacă  la  rău,  decât  la  bine,  ajunge  la 
concluziunea,  că  omul  ar  fi  fost  făptura  cea  mai  nenorocoasă  de 
pe  pământ.  Numai  mila  cea  nemăsurată  şi  dragostea  cea  nesfâr¬ 
şită  a  lui  Dumnezeu  l-a  mântuit  de  peirea  desăvârşită.  Aşa  dar 
suntem  datori  să  mai  gândim  câte-odată  şi  la  Dumnezeu  —  ur¬ 
mează  el  —  ca  să  nu  ne  scoată  şi  pe  noi  din  raiul  vieţii  noastre, 
cum  a  scos  pe  Adam  şi  pe  Eva  din  raiul  desfătării;  să-i  aducem 
jertfe  plăcute,  ca  Avei ;  să  ne  ferim  de  pizmă  şi  gâlceava  cu  de- 
aproapele  nostru,  ca  sa  nu  cădem  în  păcatul  lui  Cain ;  să  săvârşim 
cele  bune,  ca  să  nu  fie  silit  Dumnezeu  a  ne  înneca  iarăş  cu  apă 
fărădelegile  noastre,  ca  pe  vremea  lui  Noie;  să  fim  cu  blândeţe 
şi  zmerenie,  ca  să  nu  cădem  în  păcatul  trufiei,  ca  cei  ce  voiau 
să  înalţe  turnul  Babilonului;  să  trăim  vieaţă  lină  şi  neprihănită, 
ca  să  nu  cumva  să  ne  pedepsească  Dumnezeu  cu  foc  şi  cu 
pucioasă,  ca  pe  Sodoma  şi  Gomora  şi  numai  cele  bune  să 
le  gândim  şi  să  le  facem  în  toate  zilele  vieţii  noastre. 

Pastorala  dela  Crăciun  din  anul  următor  se  ocupă  cu  tăl¬ 
măcirea  cuvintelor  lui  lisus  Christos  dela  Matei  V.  9:  «Fericiţi 
făcătorii  de  pace,  că  aceia  fiii  lui  Dumnezeu  se  vor  chema.» 
Explicarea  clasicului  principiu  evangelic,  enunţat  de  Mântuitoriul 
în  cuvântarea  de  pe  munte,  se  măgineşte  însă  numai  Ia  trei  ce¬ 
rinţe  de  căpetenie.  Suntem  făcători  de  pace,  a)  când  urîm  cele 
rele  şi  iubim  cele  bune;  b)  când  cu  ştiinţa  nu  săvârşim  nici  cel 
mai  mic  păcat;  c)  când  avem  convingerea,  că  fapta  rea  este 
cea  mai  urîtă  dovadă  de  nemulţămită  faţă  de  Dumnezeu,  a  cărui 
iubire  faţă  de  noi  oamenii  —  cum  zice  prorocul  Isaia,  C.  49 
st.  15  —  «întrece  şi  iubirea  maicelor  faţă  de  pruncii  săi». 

Toate  aserţiunile  şi-le  sprijineşte  Şaguna  cu  citaţii  din  pro¬ 
roci  şi  evangelişti,  pe  cari  le  alege  cu  gust  şi  potrivit  a  înrîuri 
asupra  initnei  ascultătorilor. 

Câteva  pastorale  de  felul  acestora,  de  altcum,  sunt  deajuns, 
ca  să  ne  convingem,  că  Şaguna  avea  frumoase  cunoştinţe  teo¬ 
logice  —  mărturie  este  şi  întinsa  lui  activitate  literară  pe  terenul 
bisericesc  —  dar  mai  presus,  decât  aceasta,  era  preot  ca  frica 
lui  Dumnezeu,  tare  în  credinţă ,  adânc  pătruns  de  adevărurile  re¬ 
ligioase  şi  conştiu  de  răspunderea,  care  o  are  înaintea  lui  Dum¬ 
nezeu,  şi  a  oamenilor,  pentru  îngrijirea  şi  mântuirea  sufletelor  în¬ 
credinţate  îngrijirii  sale  duhovniceşti. 

Se  nu  ne  cuprinză  deci  mirarea,  dacă  în  vârtutea  conştiinţei 
depline  a  poziţiunii  şi  chemării  sale,  la  13  Iunie  1857  Şaguna  se 
simte  îndemnat  să  dea  o  straşnică  pastorală  preoţilor,  asupra 
cărora  stăpânia  nu  duhul  evangeliei,  ci  patima  beţiei.  Arhiereul 
dojeneşte  cu  asprime  pe  preoţii,  cari  sunt  aplicaţi  a  sluji  mai  mult 
gâtlejului  şi  stomacului,  decât  binelui  vremelnic  şi  vecinie  al  turmei 
lor.  Şi  pentruca  să  le  pună  în  vedere  păcatul  «zăbovirii  la  vin», 
citează  cuvintele  sfântului  Grigorie  Teologul,  care  zice,  că  beţia  la 
omul  mirean  este  greu  păcat,  dar  la  preot  este  furtişag  de  cele 
sfinte. 

«Mi-se  sfăşie  inima  de  durere  —  zice  Şaguna  —  când  gândesc, 
că  prea  mulţi  dintre  preoţii  noştri  au  apus  cu  vieaţa  înainte  de 
vreme  din  pricina  patimei  beţiei,  de  care  erau  cuprinşi.  Şi  într’adevăr 
patima  aceasta,  a  beţiei,  este  păgubitoare  şi  de  vieaţă  şi  de  suflet 
şi  de  avere  şi  pricinuieşte  necinste  şi  vecinică  osândă  sufletească. 
Auziţi  şi  cei  trezi  şi  cei  beţivi,  ce  zice  înţeleptul  Solomon,  în 
C.  XXIII  st.  29—32,  despre  beţivul!  Iată  ce  zice:  Cui  este  vai? 
Cui  sunt  gâlcevi?  Cui  judecăţi?  Cui  zdrobirea  în  zadar?  Cui 
sunt  ochii  urduroşi?  Au  nu  celor,  ce  se  zăbovesc  la  vin  şi  celor  ce 
păzesc  unde  se  fac  ospeţe?» 

Frumoase  vorbe!  Dar  cine  ne-ar  putea  spune,  în  câte  cazuri 
au  avut  putere  de  îndreptare?... 

Abia  a  trecut  anul  şi  la  22  Mai  1858,  vedem  pe  Şaguna 
din  nou  constatând,  într’o  scrisoare  circulară,  că  «cârciumele  de 
pe  sate  se  înmulţesc,  vinărsăriile  se  tot  zidesc,  arândaşii  se  îm¬ 
bogăţesc,  pe  când  biserica,  dulcea  maica  noastră  biserică,  se 
tânguieşte,  iar  şcoalele  noastre  jelesc  că  sunt  uitate  şi  părăsite». 

Aceeaş  constatare  jelnică  o  fac  şi  arhiereii  zilelor  noastre.  Oare 
şi  cei-ce  vor  veni? 

în  pastorala  pentru  Crăciunul  anului  1858  afară  de  învă¬ 
ţături  frumoase,  evangelice,  găsim  şi  o  menţiune  de  interes  istoric. 
Şaguna  stăruieşte  pe  lângă  curatorii  (epitropii)  bisericilor  ca  în 
sărbători  să  strângă  cu  discul  bani  pentru  biserica  Catedrală,  al 
cărei  fond  îl  întemeiase.  Colecta  după  cum  ştim,  s’a  început 
în  1857. 

La  20  Aprilie  1859,  episcopul  Şaguna  aduce  la  cunoştinţa 
tuturora,  că  «nizuiala  cea  plină  de  jertfire  şi  de  vârtuţi  măreţe, 
care  înfrumseţează  pe  înălţatul  nostru  împărat  nu  a  putut  îmblânzi 
stârnirea  cea  spre  rău  şi  neodihnă  a  vrăşmaşului  său  înrăutăţit 
şi  păcătos  (e  vorba  de  Sardinia  şi  Franţa)  -  de  aceea  împăratul 
s’a  pornit  cu  oştire  asupra  duşmăniei,  ca  să-şi  apere  drepturile 
sale  . 

Apoi,  arătând  meritele  cele  nepreţuite  ale  Maiestăţii  Sale 
pentru  înălţarea  bisericii  şi  a  şcoalelor  române,  îndeamnă  pe  fiii 
săi  credincioşi,  ca  în  momentele  acestea  de  grea  cumpănă  să  fie 
gata  cu  toţii  a  urma  glasului  împărătesc  şi  a  prinde  arma  pentru 
apărarea  patriei.  Preoţii  se  îndatorează  să  înalţe  rugăciuni  ^pen¬ 
tru  ca  Dumnezeu  să  supuie  picioarelor  lui  pe  tot  vrăşmaşul  şi 
pizmaşul».  Peste  câteva  luni  —  ia  13  Iulie  1859  -  Şaguna  ve¬ 
steşte  cu  bucurie,  că  împăratul  mai  bucuros  a  pus  pace  cu  duş¬ 
manul,  decât  să  fi  urmat  războiul  cel  sângeros,  ale  cărui  jertfe 
îi  umpleau  de  jale  inima  lui  cea  pacinică  şi  creştinească. 

Una  din  cele  mai  bine  simţite  pastorale  este  cea  dela  Crăciun 
(dto  6  Decemvrie^  din  1859,  în  care  Şaguna  vorbeşte  foarte 
frumos  despre  credinţă.  -Astăzi  Domnul  Christos  nu  se  mai 
naşte,  nici  se  culcă  în  peştera  Vitleemului,  ci  se  naşte  şi  se  culcă 
în  inima  cea  curată  a  celui  ce  crede  \ ntr’ânsul  zice  credinciosul 
arhiereu.  La  sfârşit  îndeamnă  pe  creştini  să-şi  arete  credinţa,  în¬ 
grijind  şi  înzestrând  casa  Domnului  cu  cele  de  lipsă. 

Aceeaş  pastorală  din  anul  următor  are  de  obiect  dragostea 
creştinească.  Dupăce  arată,  că  naşterea  Domnului  nu  este,  decât 
adeverirea  dragostii  lui  Dumnezeu  faţă  de  neamul  omenesc,  se 
pogoară,  iarăş  din  înălţimea  tălmăcirilor  sale  dogmatice  şi  ese- 
getice  pe  târîmul  poveţelor  de  natură  vremelnică  şi  practică. 
Dupâcum  în  alte  locuri  face  aluziune  la  greutatea  timpurilor,  ce 

străbatem,  sau  la  «valurile  cele  înviforate  ale  împrejurărilor,  în 
cari  trăim»  -  aşa  şi  aici  vorbeşte  de  scumpe/ea  cea  mare,  care 
s’a  vărsat  asupra  ţârii  şi  de  nişte  măsuri  luate  de  însuş  împă¬ 
ratul  pentru  delăturarea  ei.  Pastorala  aceasta  încă  este  de  însem¬ 
nătate  şi  din  alt  punct  de  vedere.  întră nsa  ,se  face  pentru  întâia 
oară  pomenire  de  reînfiinţarea  vechei  noastre  mitropolii.  Şaguna 
află  de  cuviinţă  să  vestească,  drept  nou  prilej  de  bucurie,  că 
«Măiestatea  Sa  între  altele,  nu  este  neaplecat  înfiinţării  unei  mi¬ 
tropolii  române  de  legea  noastră  dreptcredincioasă  şi  în  urmare 
le  dă  tuturor  nădejde,  că  «cinstea  şi  dreptul  cel  vechiu  al  bise¬ 
ricii  noastre  îl  vom  redobândi  în  curând».  In  chipul  acesta  ţinea 
Şaguna  pe  credincioşii  săi  în  curat  cu  toţi  paşii,  ce-i  făcea  şi  cu 
toate  rezultatele  bune,  cari  le  dobândea  pentru  biserică,  «căci 
eu  nu  voiesc  nimica  să  tăinuiesc  dinaintea  voastră,  ci  desluşit  să 
vă  povăţuiesc». 

Iar  cuvântul,  sfatul  şi  îndemnul  lui  e  sincer.  Când  e  silit  să 
zbiciuiască  vre-un  rău,  îl  vedem,  că  o  face  cu  multă  amărăciune 
şi  mâhnire  sufletească;  iar  când  are  să  vestească  un  lucru  bun, 
s’au  vre-o  izbândă  a  ostenelelor  sale,  bucuria  lui  e  mare,  e  ne¬ 
mărginită.  Mai  frumos  se  arată  aceasta,  în  pastorala  sa  din  ziua 
de  Crăciun  a  anului  1864,  când  aduce  eparhioţilor  săi  vestea  de 
mare  bucurie,  că  „Maiestatea  Sa,  prea  induratul  nostru  împărat 
Francisc  losif  I,  prin  preaînaita  sa  hotărîre  din  12/24  Decemvrie 
1864  a  încuviinţat  mitropolia  noastră  cea  de  mult  dorită,  iar  pe 
dânsul  l’a  denumit  archiepiscop  şi  mitropolit  al  Românilor  greco- 
râsăriteni  din  Ardeal  şi  Ungaria.  împărtăşind  apoi  cuprinsul  întreg 
al  hotărîrii  împărăteşti  —  atât  de  importantă  în  istoria  bisericii 
noastre!  —  Şaguna  îndeamnă  clerul  şi  poporul  să  înalţe  ferbinţi 
rtgăciuni  de  mulţămită  cătră  Dumnezeu  «celce  trimite  poporului 
său,  la  vreme  cuviincioasă,  un  împărat  bun,  care  poartă  pe  bu¬ 
zele  sale  ştiinţă,  luminare  şi  dreptate  creştinească»  (Pilde  XVI.  10). 
Să  preamărească  apoi  în  psalmi  şi  cântări  evlavioase  pe  înălţatul 
împărat,  care  s’a  milostivit  a  răsplăti  credinţa  noastră,  mântu- 
indu-ne  din  stricăciune  vieaţa  bisericească.  Iar  mai  pe  urmă  «po¬ 
runca  împărătească  sfânt  se  o  păziţi,  ca  eu  să  pot  lucra  odihnit 
pentru  cea  mai  curânda  punere  în  lucrare  a  erarhiei  noastre  şi 
să-mi  uşuraţi  astfel  ostenelele  mele,  cari  le  fac  spre  binele 
vostru». 

Astfel  ştia  Şaguna  să  răsplătească  generositatea  domnitorului, 
care  a  învrednicit  de  o  dreaptă  apreţiere  dorinţele  de  veacuri  ale 
poporului  său. 

Cu  aceasta  încheiem  şi  spicuirile  noastre  din  pastoralele  lui 
Şaguna,  rămânând,  ca  în  articolul  următor  să  ne  ocupăm  de  forma 
lor  externă,  de  limba  şi  stilul  lor.  qj{  jui^ure_ 


PREDICĂ  LA  DUMINECA  1  DIN  PĂRESIM1.’ 


(Despre  datorinţeie  creştinilor). 


Iubiţi  fii! 


Ci  unde  e  comoaia  vonstiâ,  acolo 
va  fi  şi  inima  voastră. 

(Matei ii  6,  21). 


Încep  cu  o  istorioară,  ca  să  puteţi  înţelege  mai  bine  ceeace  vreau 
să  vă  învăţ. 

A  fost  odată  un  stăpân,  care  şi-a  încredinţat  moşia  la  doi  lucrători, 
zicându-le:  Să  agonisiţi  cu  bună  socoteală,  iar  partea  mea  de  venit  s’o 
adunaţi,  ca  venind  eu  să  pot  primi  ce  e  al  meu.  -  Cu  aceste  vorbe  s’a 
depărtat.  Argaţii  se  pun  pe  lucru,  scot  mulţime  de  roadă  din  pământ, 
fiind  moşia  întinsă  şi  rodnică.  Domnul  moşiei  însă  întârzia  a  veni  să-şi 
ia  partea.  Unul  din  argaţi  cugetă  atunci  în  sine:  «Stăpânul  întârzie,  roada 
prin  jitniţe  se  strică,  nu  se  poate  păstra  fără  pagubă  multă.  Haid’  să  o  fo¬ 
losesc  eu !  Venind  stăpânul,  spunei-voi  că  n’am  putut  păstra  roada  atât 
de  îndelungat  timp!»  Celalalt  argat,  din  contră,  şi-a  zis:  «Stăpânul  nu 
vine,  roada  se  strică,  şi  nu-i  bine  să  păgubească.  Preface-voi  dar  partea 
ce  i-se  cade  în  monede  de  aur,  argint  şi  petri  scumpe.  Aceste  ie  poate 
primi  ori  şi  când  stăpânul,  căci  nu  putrezesc,  nici  le  strică  rugina» !  S’a 
întâmplat  apoi  că  după  un  timp  oarecare  stăpânul  într’adevăr  s’a  înfăţişat 
la  facerea  socoatelor.  Argatul  cel  dintâi  n’a  avut  cu  ce  plăti  şi  a  fost  iz¬ 
gonit  din  moşie,  al  doilea  a  plătit  tot  şi  de  mai  mare  cinste  s’a  făcut 
vrednic. 

Moşia  din  istorioară,  veţi  fi  înţeles,  e  vieaţa  noastră,  a!  cărei  stăpân 
e  Dumnezeu,  iar  ceice  lucră  şi  scot  averi  sunt  înşişi  oamenii.  Averile  nu 
sunt  alta  decât  faptele  lor.  De  fapte  au  ei  să-şi  dea  seama  atunci,  când 
stăpânul  vieţii  va  veni  să  ie  facă  socoata. 

Intr’adevăr!  Mintea  luminată  ne  spune,  că  vieaţa  are  stăpân,  care  o 
dă  şi  o  ia.  Nu  este  om,  care  cu  mintea  întreagă  să  poată  zice,  că  dela 
U  ar  atârna  a  fi  ori  a  nu  fi.  Venim  în  lume,  când  nu  ştim,  şi  fără  veste 
0  părăsim.  Suntem  argaţi  sau  trimişi  ai  unui  poruncitor  mai  înalt,  care 


1  Se  poate  rosti  şi  în  alta  Duminecă  a  postului. 

ne  dă  voie  a  petrece  timp  mai  lung  ori  mai  scurt  pe  pământ.  Drept  che¬ 
mare  mai  înaltă  ne-a  pus  apoi  datorinţa  de  a  ne  agonisi  fapte  bune,  cari 
să  formeze  comoara  noastră  sufletească,  şi  prin  cari  sâ  preamărim  şi  pe 
stăpânul  vieţii,  după  a  sa  voie:  «Aşa  să  lumineze  lumina  voastră  înaintea 
oamenilor,  ca  văzând  faptele  voastre  cele  bune  să  mărească  pe  tată!  vo¬ 
stru  cel  din  ceruri».  (Mateiu  5,  16). 

Ce  se  întâmplă  acum?  Unii  din  oameni,  neputându-se  avânta  la  ju¬ 
decată  mai  înaltă,  cugetă  că  petrecerea  lor  aici  pe  pământ  este  scop  în 
sine  şi  pentru  sine.  Gândul  lor  de  frunte  c  deci:  să  se  îngrijească,  să 
aibă  ce  mânca,  ce  bea  şi  cu  ce  se  îmbrăca  cât  mai  pompos,  ca  să  se  arete 
oamenilor  cu  strălucirea  trupului.  Ei  nu  mai  ţin  seamă,  că  şi  stăpânului 
vieţii  datoresc  cu  ceva  tribut.  Oamenii  aceştia  cu  drept  cuvânt  se  pot 
asemăna  cu  argatul  din  istorioară,  care  a  cheltuit  pentru  sine  toată  ago¬ 
niseala  moşiei.  Precum  acela,  nici  ei  n’au  nici  un  scop  mai  înalt  în  lume, 
trăesc  pântecelui. 

Boala  societăţii  omeneşti  sunt  astfel  de  fiinţe,  pentrucă  sunt  ca  lipi- 
torile,  numai  sug,  dar  nu  produc  nimic  folositor  pentru  alţii.  Vai  de  so¬ 
cietatea,  în  care  ele  pot  să  se  aşeze  şi  să  cucerească  loc.  Acea  societate 
cu  bună  seamă  merge  spre  peire,  pentrucă  acolo  de  nici  o  virtute  nu 
poate  fi  vorba,  prin  urmare  nici  de  ajutorul  împrumutat ,  care  e  un  temeiu 
de  căpetenie  pentru  buna  rânduială  în  vieaţa  omenească.  Şi  de  aci  do¬ 
rinţa  de  obşte  între  oameni,  ca  membri  ai  societăţii  —  e,  şi  trebuie  să 
fie,  —  ca  toţi  membri  ei  să  fie  folositori  altora,  cum  a  fost  şi  argatul  al 
doilea,  care  a  ştiut  păstra  roada  pentru  stăpânul  său. 

Cuvintele  Mântuitoriului  nostru  unde  e  comoara  voastră,  acolo 
vor  fi  şi  inimile  voastre-  —  sunt  un  fel  de  îndemn,  ca  să  strângem  comori 
cari  folosesc  altora.  Prin  acele  cuvinte  ne  învaţă  Mantuitoriul :  Vedeţi  oa¬ 
meni!  dulceţile  vieţii  pe  mulţi  i-au  amăgit  până  acum,  multor  !e-a  tâmpit 
simţul  de  datorinţâ  faţă  de  semenii  lor,  ca  şi  bogatului  din  evangeiie,  care 
trăia  luminat  zi  de  zi  şi  nu  se  gând  ia  să-şi  facă  milă  de  săracul  de  ală¬ 
turea.  plin  de  bube;  dar  între  voi  să  nu  fie  aşa:  să  nu  vă  lipiţi  prea  tare 
de  comori,  că  unde  sunt  comorile,  acoio-s  inimile;  dară  să  vă  îmbogăţiţi 
în  fapte  bune! 

Comorile  celorce  slujesc  lui  D-zeu  se  află  în  împlinirea  poruncilor 
lui  D-zeu,  iar  comorile  celorce  nu  primesc  învăţăturile  evangelice,  nu  pot 
fi  altele  decât  slujirea  pântecelui  şi  lipsa  de  ţintele  cele  înalte  şi  frumoase 
ale  vieţii,  Uşor  ne  facem  prin  urmare  judecata  că:  în  care  parte  trebue 
să  îndreptăm  cumpăna  faptelor  noastre. 

Nu  bănuesc  iubiţilor!  că  v’aţi  ţinea  de  ceata  acelor  necredincioşi, 
cari  n'au  păreri  şl  cugete  mai  alese  despre  vieaţă ,  şi  nu  pot  crede  că  v’aţi 
abate  cândva  dela  slujirea  binelui  obştesc.  Învăţătura  bisericii  noastre 
doar  tocmai  într’aceea  îşi  arată  frumseţa  ei  şi  prin  aceea  se  deosebeşte 
de  alte  învăţături,  câte  s'au  mai  ivit  în  cursul  veacurilor,  că  pune  mare 
preţ  pe  faptete  milei,  ale  facerii  de  bine  altora.  Ba  Domnul  Christos 

merge  atât  de  departe,  că  nici  vrăşmaşii  nu-i  eschide  dela  facerile  de  bine. 
Cu  toate  aceste,  silit  mă  văd,  a  ridica  plângeri  dela  acest  ioc,  că  în  timpui 
din  urmă  prea  s'a  lăţit  între  voi  reslăţirile  şi  abaterile  dela  învăţăturile  se¬ 
nine  ale  maicei  noastre  biserici.  Sunteţi  ca  oaspeţii  din  evangelie,  cari 
n’au  primit  cina  Domnului.  In  loc  să  mergeţi  !a  masa,  unde  aţi  fost  pof¬ 
tiţi  —  fericirea  ce  izvoreşte  din  împlinirea  legii  creştine  -  umblaţi  răs- 
leţi  pe  cărări  rătăcite  şi  numai  aceea  nu  faceţi,  cu  ce  aţi  fi  datori  după 
lege:  nu  înfrânaţi  poftele  rele  ale  inimei,  ba  faptele  voastre  în  multe  pri¬ 
vinţe  nu  sunt  acele  pe  cari  rugina  şi  moliile  nu  le  strică. 

Să  vă  înşir  unele?  Creştinii  mai  vechi  pentru  toată  lumea  nu  ar  fi 
dus  jertfa  lor  înaintea  altarului,  ştiind  că  au  pricină  nelimpezită  cu  cineva. 
Se  duceau  la  soţul  lor  cu  pricina  şi  nu  se  linişteau,  până  ajungeau  la  pace. 
Cu  inimă  curată  pâşiau  apoi  în  faţa  altarului,  ca  să  primească  binecuvân¬ 
tarea.  Azi?  Gâlcevile  sunt  ia  ordinea  zilei.  Cu  protivnicul  ninie  nu  caută 
a  întră  la  învoială.  Zeci  şi  sute  de  mii  întrec  numai  spesele  cu  advocaţii. 
Şi  nime  nici  habar  nu  are,  că  pierde  moştenirea  ce  ar  trebui  s’o  laşe  fiilor. 
Se  împacă  ei  doar,  când  vreau  să  jertfească  D-zeului  ceresc  pentru  ispă¬ 
şirea  păcatelor?  Nu!  Fiecare  în  gândul  său  cu  acea  rugă  duce  jertfa  la 
biserică,  ca  să-i  ajute  D-zeu  a  nimici  pe  protivnic. 

S’ar  putea  lungi  faptele  urîte  ce  din  ce  în  ce  ne  depărtează  dela 
menirea  noastră.  Nu  o  fac,  căci  nu  să  umilesc  mi-am  ridicat  glasul,  ci  ca 
să  vă  înalţ  sufletele. 

Izvorul  relelor,  fie  de  orice  natură  ar  fi  ele,  este  numai  unul.  Precum 
apa  se  strecoară  în  părae,  mai  apoi  în  văi  şi  nuri,  îşi  are  obârşia  în  izvoa¬ 
rele  ascunse  din  sânul  pământului,  tot  astfel  izvorul  ascuns  al  faptelor,  de 
care  vorbii  este  inima.  Inima  oamenilor  timpului  nostru  e  prea  rece, 
pentrucă  nu-i  destul  de  încălzită  de  focul  sfânt  ce  să  numeşte  credinţă. 
De  aceea  şi  vedem  pe  mulţi  oameni  din  veacul  de  acum.  cari  nu  mai 
simt  nici  o  desfătare  sufletească  adevărată.  Dacă  îi  mai  trezeşte  ceva 
din  amorţeală,  sunt  desmerdările  trupeşti.  Mulţi  oameni  de  astăzi,  sunt 
ca  călătorul  ce  rătăceşte  prin  vre-un  codru,  ba  şi  decât  acela  mai  nefericiţi. 
Căci  pe  când  rătăcitul  din  codru  află  desfătare  în  cântecul  paserilor,  în 
verdeaţa  ce-1  încunjură,  ei  de  aşa  desfătare  sunt  lipsiţi,  căci  credinţa 
nu  li  destul  de  tare,  să-i  poată  încălzi  în  mijlocul  vijeliilor  vieţii  din 
vremea  de  azi. 

Ci  destul  a  fost  din  rătăcire.  Fiecare  din  noi  are  judecător  nemin- 
cinos  înlăuntrul  său:  conştiinţa  sa.  Conştiinţa  ne  învaţă,  că  avem  cu  toţii 
un  stăpân,  care  ne-a  pus  aici  şi  ne  dă  tot  binele  ce-1  folosim,  conştiinţa 
ne  spune  mai  departe,  şi  simţul  de  adevăr,  că  faţă  de  binefăcători  se  cade 
să  fim  cu  recunoştinţă,  împlinind  voia  lor.  Să  aducem  deci  prinosul  cu¬ 
venit  stăpânului  vieţii.  Să  ne  pregătim  ca  cele  5  fete  înţelepte  din  evan¬ 
gelie,  cari  de  timpuriu  au  fost  gata  să  primească  mirele  lor  şi  s’au  bu¬ 
curat  apoi  cu  el  împreună.  Pregătirea  spre  primirea  stăpânului  o  facem 
curâţind  mai  întâiu  inima  de  toată  pornirea  rea,  apoi  lâpădând  faptele  ne- 

creştine  ce  ie  săvârşim  zi  de  zi,  schimbându-le  cu  faptele  după  voia  Stă¬ 
pânului  nostru,  cum  învăţătura  bisericii  noastre  ne  povăţuieşte. 

Prilejul  cel  mai  bun  de  îndreptare  îl  avem  în  zilele  postului  în  care 
am  intrat  şi  care  biserica  de  aceea  l-a  întocmit,  ca  în  timpul  lui  oamenii 
să  cugete  tot  mai  des  asupra  menirei  lor  aici  pe  pământ.  Ispitirea  sau 
cercetarea  ce  ne-o  facem  cu  noi  inşi-nc,  cu  sufletul  nostru,  nici  decât  nu 
duce  la  rău,  ci  este  foarte  folositoare  pentru  noi.  Este  un  fel  de  răfuială, 
care  fiecare  om  o  face,  când  îşi  încheie  socoatele  unui  an.  Precum  din 
acea  răfuială  iese  îndreptare  în  cele  economice,  aşa  din  judecata  ce  ne-o 
facem  noi  înşi-ne,  poate  să  iasă  vieaţâ  nouă.  Deodată  cu  primăvara,  când 
se  naşte  natura,  ne  renaştem  şi  noi  sufleteşte.  Renaşterea  noastră  bucurie 
mare  va  face  stăpânului,  care  cum  zice  şi  de  o  oaie  ce  a  fost  rătăcit  şi 
s’a  aflat,  s'a  bucurat,  cu  atât  mai  mult  se  va  bucura  însă,  când  întreg  po¬ 
porul  se  întoarce. 

Trimite  darul  Tău  de  sus  Doamne!  Binecuvânta  turma  Ta,  ca  ce  e 
plăcut  şi  iubit  Ţie  să  împlinească!  Amin!  Vast/e  Gnu 

protopop. 

AUTONOMIA  BISERICII  NOASTRE  ÎN  FAŢA  NOULUI 
PROIECT  DE  LEGE  ŞCOLAR. 

9 

Autonomia  bisericii  noastre  e  garantată  în  ari.  de  lege  al  IX-lea  din 
anul  1868,  în  care  sc:  dă  bisericii  dreptul,  ca,  pe  lângă  suprema  inspecţiune 
a  Majestâţii  Sale,  ea  însaş  să-şi  reguleze,  administreze  şi  conducă  aface¬ 
rile  saie  bisericeşti,  şcolare  şi  fundaţionale.  Acest  drept  a  ştiut  biserica 
să-l  păstreze  cu  cea  mai  marc  sfinţenie  şi  sâ-i  apere  ori  de  câte  ori  s'au 
făcut  încercări  de  a-1  ştirbi.  Aşa  a  protestat  biserica,  în  puterea  acestui 
drept,  contra  călcării  autonomiei  sale  şi  a  restrângerii  dreptului  învăţămân¬ 
tului  nostru  la  1879,  cu  ocaziunea  introducerii  iirnbei  maghiare  în  învăţă¬ 
mântul  poporal,  aşa  la  1883  şi  tot  aşa  la  1891.  şi  totdeauna  de  câteori 
numai  a  cerut  trebuinţa  de  a  apăra  interesele  sale  în  faţa  puterii  agresive 
a  diferitelor  guverne.  Protestele  ei  au  rămas  însă  nebăgate  în  seamă,  au¬ 
tonomia  bisericii  a  fost  în  mod  progresiv  atacată  şi  ştirbită,  iar  azi,  prin 
nou!  proiect  de  lege  şcolar,  i-se  dă  o  lovitură  aşa  de  dureroasă,  încât  ar 
trebui  să  ne  întrebăm,  că  din  dreptul  autonom  al  bisericii  noastre,  ce  ne 
mai  rămâne  ? 

Statutul  organic,  aprobat  şi  întărit  de  Majestatea  Sa,  a  devenit  —  în 
punctele  cari  privesc  dreptul  bisericii  de  a  purta  ea  însaş  grije  de  şcoa- 
lele  noastre  —  iluzorie.  Alegerea  învăţătorilor  prin  sinoadele  parohiale, 
normată  în  §.  7  p.  2  al  acestui  statut,  îşi  pierde  orice  însemnătate,  când 
parohiile  vor  trebui  să  recurgă  la  ajutorul  statului,  ca  să  ridice  plata  în¬ 
văţătorului  la  sutna  cerută  în  proiect. 

Asemenea  §-ii  122,  124,  131  din  Statutul  organic,  în  cari  e  normat 
dreptul  senatelor  şcolare,  de  a  priveghia  asupra  perfecţionării  şi  a  purtării  mo- 

rale  a  învăţătorilor,  a  întări  în  posturi  pe  învăţători  şi  a  pertracta  şi  de¬ 
cide  cauzele  disciplinare  ale  lor,  nu  mai  au  nici  o  valoare,  îndatăce 
învăţătorii  nu  vor  mai  fi  funcţionari  ai  bisericii,  ci  funcţionari  publici, 
puşi  la  discreţia  ministrului  de  culte.  Acesta,  prin  dreptul  ce  şi  I-a  asi¬ 
gurat  în  proiectul  său  asupra  şcoalelor  confesionale,  ne  va  impune  în 
măsură  tot  mai  mare  limba  statului,  va  schimba  caracterul  naţional  al 
şcoalei  confesionale,  care  nu  va  mai  fi  —  pe  lângă  biserică  —  o  pârghie 
a  luminării  şi  cultivării  poporului  în  spiritul  naţional,  ci  va  deveni  un  ele¬ 
ment  de  desnaţionalizare.  Astăzi  e  şcoala  periclitată  prin  introducerea  unor 
studii  în  limba  maghiară,  mâne  ne  vom  pomeni  cu  un  nou  proiect,  care 
va  izgoni  de  tot  limba  română  din  şcoalele  noastre,  susţinute  cum  numai 
Dumnezeu  ştie,  din  truda  poporului  nostru  sărac. 

Această  mare  primejdie  au  observat-o  conducătorii  poporului  nostru ; 
ei  au  văzut  în  acest  proiect  o  vătămare  adâncă  în  drepturile  noastre  na¬ 
ţionale  şi  bisericeşti,  drept  aceea  episcopatul  nostru  a  prezentat  ministrului 
de  culte  un  memorand,  în  care  cere  respectarea  drepturilor  bisericii  întru 
susţinerea  şcoalelor  confesionale. 

Deputaţii  naţionalişti  deasemenea  vor  lupta  cu  toată  energia  pentru 
a  împedeca  votarea  acestui  proiect,  iar  paralel  cu  această  luptă  va  fi  con¬ 
vocat  şi  poporul  în  adunări  de  protestare,  pentrucă  e  păcat  strigător  la 
cer,  a  pune  piedeci  unui  popor,  de  a  se  cultiva  în  limba  sa,  de  a-1  lipsi 
de  un  drept  natural  şi  istoric.  db. 


PROBLEME  ACTUALE  PENTRU  CULTURA  PREOŢIMII  NOASTRE. 

—  Cuvinte  de  înţelegere  — 

In  aceste  momente  de  luptă  neşovăitoare,  când  toate  gândurile  şi 
pornirile  frumoase  ale  sufletului  nostru  trebue  să  ne  fie  îndreptate  întru 
apărarea  celei  mai  scumpe  comori,  care  ne  este  primejduită,  mărturisesc 
sincer,  că  trebue  să-mi  calc  pe  suflet  ca  să  pot  da  răspuns  celor  ce  nu 
vreau  să  ne  înţeleagă.  Şi-l  dau,  nu  ca  răspuns  de  învrăjbire,  ci  ca  un 
hotărît  cuvânt  de  înţelegere,  izvorît  din  acea  dragoste,  care  se  simte  jig¬ 
nită  în  drepturile  sale.  Căci  este  de  bună  seamă  un  drept  al  fiecărui  om 
cinstit,  a  cere,  ca  nizuinţele  înalte  ce-1  însufleţesc  să  i-se  aprecieze  cu 
dreptate  şi  cu  gând  curat,  aşa,  cum  el  le-a  mărturisit.  De  multe-ori  însă, 
în  graba  voinţei,  câte  odată  lăudabile,  de  a  fi  cu  orice  preţ  folositori  cu 
vorba  noastră  în  toate  direcţiunile  şi  pe  toate  terenele  vieţii  noastre  pu¬ 
blice,  acest  drept  elementar  nu  se  respectă  la  noi  după  cum  s’ar  cuveni. 
Prea  ne-am  deprins  de  o  vreme  încoace  a  grăbi  cu  cuvântul  nostru  «grav 
şi  hotăritor»  în  oricare  chestiune  şi  pe  orice  teren,  fie  el  ori  cât  de  în¬ 
depărtat  de  limitele  competenţei  noastre.  Şi  dacă  se  întâmplă  cumva  ca 
acel  cuvânt  să  nu  ni-se  primească,  urmarea  este,  că  pornim  vrajbă  şi  luptă 

de  nimicire  în  faşă  a  acţiunilor  întreprinse  de  alţii,  cum  ei  ştiu,  nu  cum 
noi  voim. 

Eu  zic,  că  acesta  este  un  mare  păcat,  care  produce  aspre  neînţele¬ 
geri,  pe  urma  cărora  pătimeşte  şi  trebue  să  pătimească  neînchipuit  de 
mult  mersul  nostru  înainte  —  şi,  ce-i  mai  trist,  acest  păcat  molipsitor  este 
semnul  văzut  al  unei  culturi  superficiale,  care  s’a  sălăşluit  în  vieaţa  noa¬ 
stră  sufletească.  Pentrucă  aşa  este  şi  trebue  să-mi  dea  dreptate  oricine, 
că  numai  omul,  care  crede  despre  sine  prea  degrabă  a  fi  găsit  peatra  în¬ 
ţelepciunii,  îşi  ia  cu  uşurinţă  aiere  de  competenţă  pe  oricare  teren,  străin 
de  rostul  său. 

In  lumina  şi  ca  o  urmare  a  acestui  păcat  al  nostru,  care  adeseori 
ne  face  să  nu  ne  putem  înţelege  unii  pe  alţii  şi  să  ne  învrăjbim  fără  de 
cauză,  noi,  cari  ar  trebui  să  ne  sprijinim  împrumutat,  —  privesc  şi  judec 
eu  acea  pripită  atenţiune,  cu  care  a  bineventat  «Luceafărul»  revista  noa¬ 
stră,  până  ce  încă  nici  nu  apăruse.  Trezit  apoi  Ia  conştiinţa  faptei  ce  o 
săvârşise,  s’a  simţit  dator  faţă  de  proprii  săi  cetitori  să  vină  cu  desluşirile 
de  lipsă.  In  nr.  2 — 3  dl  Octavian  Ooga  ne  dă,  în  multe  privinţe,  un  frumos 
articol  despre  «chemarea  preoţimii  noastre».  Trecând  peste  darnicele  ex- 
presiuni  poetice,1  cu  cari  împodobindu-şi  scrisul,  a  avut  gentileţa  să  ne 
gratifice  pe  noi,  cari  îi  răspunsesem  mai  nainte,  mă  voiu  opri  Ia  unele 
momente  principiare,  cari  merită  a  fi  discutate. 

Care  a  fost  şi  este  chemarea  preoţimii  noastre,  —  după  dl  O.  Goga? 

«Vechiul  popă  românesc  este  acel  bătrân,  care  stă  Dumineca  pe  prispa 
casei  încunjurat  de  norodul  lui,»  ale  cărui  nevoi  amare  înţelegându-i-le, 
îi  ceteşte  din  cărţile  sfinte,  îi  dă  îndrumări  politice,  mai  apoi  şi  culturale. 
Acestea  sunt  atribuţiile  istorice  şi  aceasta  trebue  să  rămâie  şi  pe  mai  de¬ 
parte,  chemarea  preoţimii  noastre,  «Schimbarea  vremii  cere  povaţa  unor 
învăţături  nouă,  nu  atât  pentru  întărirea  credinţii  noastre  religioase ,  cât 
pentru  sprijinirea  existenţei  noastre  naţionale.»  Pentru  «întărirea  credinţii 
noastre»  şi  pentru  îndeplinirea  rostului  profesional  al  preoţimii  noastre, 
este  suficientă  «poezia  senină  şi  înţelepciunea  bună  a  vechiului  molitfelnic». 
Povăţuitor  în  cele  politice,  culturale  şi  economice,  acesta  are  să  fie  preotul 
nostru  în  primul  rînd.  Nu  de  cunoaşterea  dogmelor  şi  a  canoanelor  bi- 


1  Ne  mai  obicinuite  la  noi,  ca:  „răi  şi  nepricepuţi",  „învinuire  proastă  şi  minci¬ 
noasă"  spuse  la  adresa  tuturor.  Apoi,  pe  un  venerabil  protopop,  care  scrisese  în  „Te¬ 
legraf"  îl  numeşte  pătimaş;  altuia,  care  a  scris  în  foişoara  aceluiaş  organ,  îi  zice 
„limbut....  foarte  obraznic;  altul  scrie  „înfiorătoarele  fraze  neperiate  din  „Tribuna"  şi 
pe  deasupra  mai  adaoge:  „îi  rugăm  pe  toţi  criticii  noştri,  mai  mult  sau  mai  puţin  doc¬ 
tori  în  teologie  (nici  prin  gând  nu  ne-a  trecut  vreodată  să  ne  fălim  cu  titlii  academici, 
pe  cari  ni  i-am  câştigat  din  datoria,  la  care  erau  obligaţi  şi  alţii  întocmai)  să  binevo- 
iască  a-şi  tempera  dialectica  şi  să  nu  insulte,  pentru-că  obrăsnicia  se  pedepseşte  şi  de 
Dumnezeu  şi  de  mireni  (zic  şi  eu  !)“.  Nu  cvalific  întru  cât  sunt  serioase  aceste  cuvinte, 
fiindcă  cred  că  le-a  regretat  însuş  cel  ce  le-a  scris,  căci  altcum  deslegându-1  de  orice 
responsabilitate,  ar  trebui  să-l  las  ca  să  vorbească  astfel  cu  sine. 

sericei  are  el  trebuinţă,  pentrucă  acelea  «nu-i  pot  clădi  temeiul  moral  şl 
intelectuah. 

Dovadă:  aceea  preoţime  învăţată  a  Bucovinei,  care  a  adus  peste 
capul  poporului  nostru  din  aceea  nefericită  ţărişoară,  toate  mizeriile  de 
cari  sufere  astăzi. 

La  sfârşit  se  întreabă  dl  G. :  «ce  dă  o  notă  de  actualitate  acestor 
constatări  principiare  ?  E  vorba  de  un  curent  nou,  care  ar  dori  să  îndrume 
pe  alte  cărări  creşterea  preoţimii  noastre»,  curent  pornit  de  câţi-va  tineri 
profesori,  foşti  învăţăcei  ai  facultăţii  teologice  din  Cernăuţi,  cari  socot  că 
e  sosită  vremea  ca  să  avem  şi  noi  o  preoţime  cu  «înaltă  erudiţie  dogma¬ 
tică  şi  canonică»  şi  în  scopul  acesta  scot  cea  dintâi  revistă  teologică  la  noi. 

Acesta  este  fondul  articolului  dlui  Ci.  care  prin  adausul  din  urmă 
face  impresia  de  a  fi  scris  cu  acea  tendinţă  vădită  ca  să  ne  prezinte 
într’o  lumină  falsă,  cum  nici  când  n’am  voit  să  aparem,  pe  noi,  profesorii 
de  teologie  dela  «Seminarul  Andreian»,  ca  pe  unii,  cari  vrem  să  abatem 
preoţimea  noastră  dela  înalta  sa  chemare,  de  a  fi  povăţuitoarea  poporului 
în  nevoile  mari  ale  vieţii  sale.  Aceasta  este  cea  mai  nedreaptă  acuză  ce 
ni-se  poate  face,  atribuindu-ni-se  nizuinţe  de  tot  străine  de  preocupaţiunile 
de  cari  suntem  conduşi  în  lucrările  noastre  ce,  sub  grea  responsabilitate, 
chemaţi  suntem  a  le  săvârşi  pentru  a  creşte  neamului  nostru  apostoli  de¬ 
votaţi  credinţei,  culturii  şi  binelui  său.  Aşteptăm  şi  pretindem,  dlor,  să  ne 
cunoaşteţi  şi  înţelegeţi  bine  gândurile  înainte  de  a  ne  aduce  o  acuză  atât 
de  ieftină,  căci  iată  credinţa  dreaptă  care  am  mărturisit-o ')  cu  toată  căl¬ 
dura  sufletului,  înainte  de  a  fi  bănuiţi  pe  nedreptul: 

Institutele  de  felul  institutului  nostru  sunt  şi  trebue  să  fie  farul  de  lumină,  focu- 
larul  celei  mai  curate  însufleţiri,  din  care  să  se  adape  ceice  an  să  ieie  asupraşi  sarcina 
de  apostoli  ai  unui  neam  ca  a!  nostru,  rămas  • —  în  comparaţie  cu  vremea  —  prea  înapoi 
în  extensitaiea  şi  în  intensitatea,  atât  a  credinţă  religioase,  cât  şi  a  culturii  naţionale. 

Da,  pe  Voi,  iubiţi  elevi,  vă  aşteaptă  această  grea  şi  îndoită  sarcină  ă  misiunii 
religioase  şi  culturale  in  acclaş  timp  în  mijlocul  poporului:  pe  Voi  cei-ce  ca  preoţi  la 
rândul  vostru  tiu  veţi  putea  să  vă  restrângeţi  numai  la  funcţiunile  sfinte,  ci  veţi  trebui  să 
purtaţi  crucea  'n  frunte  şi  pe  terenul  cultural,  şi  pe  Voi,  viitorii  învăţători,  cari  ajunşi  în 
serviciul  şcoalei  confesionale  aveţi  misiunea  nu  numai  de  a  instrui,  ’  ci  şi  de  a  educa: 
de  a  pune  temelia  caracterului  re’ligios-moral  ai  fiecărui  elev  ca  individ  şi  prin  totali¬ 
tatea  acestora  de  a  determina  pe  decenii  înainte  modul  de  gândire  al  poporului,  soartea 
credinţa  religioase-bisericeşti  şi  a  culturii  neamului  nostru. 

Să  fiţi,  fiecare  din  Voi,  apostolii  progresului  în  credinţă  şi  în  cultură,  în  credinţă 
prin  cultură  şi  în  cultură  sfinţită  prin  darul  credinţei  1 

Acesta  e  idealul,  de  care  ne  călăuzim  noi  dascălii  Vostru ;  acest  ideal  e  piatra 
neclintită  a  convingerii  şi  stăruinţelor  noastre;  în  nădejdia  realizării  acestui  ideal  arăm 
ţarina  sufletelor  Voastre  tinere,  neprihănite  şi  aperceptibile  şi  trierăm  gândurile  voastre 
îndreptându-le  zborul  spre  regiunile  senine  ale  culturii  împrietinite  cu  credinţa.  Astăzi 
această  nădejde  e  răsplata  străduinţelor  noastre  —  şi  mângâiaţi  şi  fericiţi  vom  fi  în 
sufletele  noastre  atunci,  când  sămânţă  bună  şi  curată  sămânând  va  fi  căzut  aceasta  pe 
teren  bun  şi  bine  lucrat.  Ne  va  rămânea  atunci  conştiinţa,  că  ne-am  împlinit  misiunea, 
iar  vouă  Vă  va  mulţâmi  şi  Vă  va  binecuvânta  posteritatea,  care  va  şti  totodată  să  înfiereze 
şi  slăbiciunile  şi  eventuala  puţinătate  a  sufletului;  care  va  micşora  cinstea  şi  vaza  per¬ 
sonală  a  celui  slab,  care  va  pune  în  joc  marele  interes  de  progres  cultural  al  bisericii 
şi  neamului. 


1  Vezi  „Telegraful  Român"  Nr.  66  din  1906 :  Vorbire  festivă,  rostită  cu  ocazia 
încheierii  anului  şcolar  în  seminarul  „Andreian". 

Vă  sună  această  vorbă,  în  locul  prim  acelora  dintre  Voi,  iubiţilor,  cărora  Vă 
grăim  azi  pentru  ultima  dată,  ca  dascăl  cătră  elev;  şi  să  primiţi  cuvântul  nostru  nu  ca 
cuvânt  de  mustrare,  nici  ca  cuvânt  al  temerii,  că  veţi  devia  în’  vieaţă  dela  învăţăturile 
şi  poveţele  primite  între  pâreţii  acestei  şcoli,  ci  ca  expresiunea  acelei  sincere  dorinţe, 
de  a  Vă  şti  şi  în  vieaţă  una  cu  noi,  în  gândurile  şi  lucrările  Voastre.  Să  fiţi,  fiecare 
pentru  sine,  tot  atâtea  modele  de  imitat,  ca  cinste  şi  cuviinţă ,  ca  ordine  şi  respect 
cătră  superiori,  —  înaintea  poporului,  care  să  lasă  cucerit  mai  încurând  prin  puterea 
exemplului,  decât  prin  strălucirea  cuvântului ;  să  vă  faceţi  ispravnicii  binelui  învăţat  dela 
noi  în  şcoală;  chivernisitorii  cuminţi  şi  cu  tragere  de  inimă  cătră  tot  ce  poate  promova 
aşezămintele  noastre  bisericeşti  şi  culturale,  pentrucâ  Voi  sunteţi  chemaţi  a  întrupa  în 
rnassele  poporului  gândul  şi  însufleţirea  dascălilor  Voştri i ;  Voi  aveţi  să  fiţi  nemijlociţii 
redeşţeptători  ai  însufleţirii  pentru  credinţa  religioasă  şi  imediaţii  cultivatori  în  popor  ai 
tradiţiilor  noastre  culturale 

Am  reprodus  anume  aceste  cuvinte  ca  să  fac  pe  criticii  noştri  să  ne 
înţeleagă,  dacă  vreau,  şi  să-i  rog  să  contenească  odată  cu  nedreptele  şi 
jignitoarele  lor  bănuieli.  îmi  face  impresia  că  dumnialor  intenţionat  îşi 
fixează  teze,  pe  cari  noi  niciodată  nu  le-am  susţinut,  ca  să  aibă  ce  com¬ 
bate,  luptându-se  astfel  cu  morile  de  vânt.  Suntem  şi  noi,  fără  să  ni-se 
spună,  de  aceleaşi  convingeri,  că  preoţii  noştri,  astăzi  mai  mult  ca  ori  şi 
când,  au  să  fie  sfetnicii  cuminţi  şi  harnici  ai  poporului  în  toate  trebuinţele 
vieţii  lui:  politice,  culturale  şi  economice.  In  jurul  revistei  noastre  sunt 
grupaţi  bărbaţi  cu  frumos  trecut  şi  cu  rol  însemnat  în  vieaţa  noastră  ob¬ 
ştească,  cari  cunosc  mai  bine  decât  alţii  chemarea  preoţească  şi  trebuin¬ 
ţele  ei,  şi  le  vor  ştî  alina  şi  prin  revista  aceasta,  fără  să  aibă  lipsă  de 
lecţiile  tuturor  nechemaţilor.  Vederile,  de  cari  suntem  conduşi  le-am  des¬ 
făşurat  destul  de  lămurit  în  programul  nostru,'  pe  care  nu-i  puteam  realiza 
în  unul  sau  două  numere.  Poftiţi  şi-l  cetiţi  cu  atenţiune !  Preoţimea  noa¬ 
stră,  căreia  multe  judecăţi  i-a  fost  dat  să  audă,  este  destul  de  cuminte  ca 
să  ştie  de  ce  are  trebuinţă  şi  ce  să  sprijinească. 

In  ceeace  nu  ne  unim  cu  criticii  noştri,  este  acea  nestrămutată  con¬ 
vingere  căreia  îi  servim  noi,  că  «sprijinirea  existenţei  noastre  naţionale» 
atârnă  mai  presus  de  toate  dela  «întărirea  credinţi!  noastre  religioase», 
întreg  trecutul  neamului  nostru,  toată  cultura  lui  multă  sau  puţină  din 
cele  mai  îndepărtate  vremuri  şi  până  astăzi,  întreaga  lui  gândire  şi  simţire 
cu  toate  concepţiile  despre  vieaţă,  cu  un  cuvânt:  toată  fiinţa  sufletească 
a  neamului  nostru  se  întemeiază  pe  neclintitele  fundamente  ale  acelei 
sfinte  credinţe  creştineşti,  care  în  gura  poporului  a  luat  frumoasa  numire: 
«lege  românească».  In  aceste  două  cuvinte  şi-a  tălmăcit  poporul  nostru 
acele  amare  experienţe  sufleteşti  ale  trecutului,  cari  l-au  silit  să-şi  identi¬ 
fice  caracterul  său  românesc  cu  sfânta  sa  lege  creştinească,  în  semn  de 
pietate  şi  recunoştinţă  pentru  puterea  de  vieaţă  care  aceasta  i-a  dat-o  ca 
să  poată  suporta  neînfrânt  toate  vijeliile  vremii.  Nu  pot  afla  pentru 
credinţa  şi  biserica  noastră  strâmoşască  un  mai  frumos  titlu  de  glorie, 
decât  această  perfectă  identificare  a  caracterului  românesc  cu  legea  creşti¬ 
nească.  Deodată  cu  această  lege  stă  ori  cade  întreg  edificiul  culturii  noa- 


1  Bunele  moravuri  literare  ar  fi  cerut  sâ  criticaţi  programul,  nu  unul  sau  câte-va 
articole,  cari  le  daţi  gata  prin  observaţii  goale. 


stre.  Numai  în  această  lege  mai  putem  trăi  ca  ceeace  suntem.  Aşa  fiind, 
îndrăsnesc  a  afirma,  că  acela  dintre  noi,  care  nu  este  creştin  bun,  nu  este 
nici  român  bun  şi  întreg,  pentrucă  îi  lipseşte  acea  aleasă  parte  a  sufle¬ 
tului  românesc,  care  formează  temeiul  existenţii  şi  al  culturii  noastre  na¬ 
ţionale.  Iar:  acela  dintre  noi,  care  batjocoreşte  cu  cuvinte  dispreţuitoare 
credinţa  noastră,  acela  dovedeşte  nu  numai  dispreţ  pentru  cele  sfinte, 
pentru  trecutul  şi  cultura  noastră,  ci  ei  este  a  se  considera  cu  drept  cu¬ 
vânt  ca  unul,  care  atentează  la  fundamentele  existenţii  noastre.1  Prin 
nimic  nu  şi-ar  pierde  clasa  noastră  inteligentă  mai  degrabă  încrederea  şi 
legătura  cu  poporul  şi  cu  conducătorii  lui  fireşti,  cu  preoţii,  decât  dispre- 
ţuindu-ne  «legea  românească».  Mă  cuprinde  o  groază  când  mă  gândesc 
numai  la  aşa  ceva.  Nu-i  bine  să  ne  jucăm  cu  cele  sfinte _ 

Nu  le  amintesc  acestea,  fiindcă  aşa  s’ar  petrece  lucrurile  la  noi,  ci 
voesc  să  signalizez  numai  o  primejdie,  care  ar  putea  să  ne  ameninţe.  In¬ 
teligenţa  noastră,  în  genere  vorbind,  este  bisericană,  adecă  ţine  la  bise¬ 
rică.  Se  află  mulţi,  cari  râvnesc  bucuros  la  deputăţie  pentru  sinoade  şi 
congres,  cei  aleşi  se  întrunesc  cu  plăcere,  iau  parte  la  discuţii  şi  peste 
tot  arată  un  viu  interes  pentru  progresul  bisericii.  Şi  celelalte  corpora- 
ţiutii  bisericeşti  mai  mici,  sunt  considerate  ca  locuri  de  onoare  pentru  mi¬ 
renii  noştri.  Adeseori  putem  auzi  discuţii  călduroase  şi  vorbe  frumoase 
despre  însemnătatea  bisericii,  ca  acea  instituţiune,  care  ne  scuteşte  şi  în¬ 
tăreşte  neamul. 

Până  aici  toate  sunt  bune  şi  frumoase.  Eu  pun  însă  întrebarea  şi 
altcum :  este  oare  inteligenţa  noastră  tot  pe  atâta  şi  de  religioasă ,  adecă 
ţine  şi  arată  ea  acelaş  interes  şi  pentru  religiune?  Să  fim  sinceri  în  măr¬ 
turisirea  păcatelor  noastre  şi  să  facem  bine  distincţiunea,  pentrucă  nu  este 
tot  una  a  fi  biserican :  cu  a  fi  religios,  deşi  îmi  este  aproape  imposibil  să 
despart  biserica  de  religiune.  Câţi  din  inteligenţa  noastră,  mai  ales  din 
generaţia  mai  tinără,  merg  regulat  la  biserică  cu  gândul  curat  ca  să  se 
roage,  câţi  jertfesc  timp  pentru  mulţămirea  trebuinţelor  religioase-sufleteşti, 
câţi  simţesc  într’adevăr  asemenea  trebuinţe,  la  câte  familii  dintre  creştinii 
noştri  vei  afla  pe  masă,  în  locul  albumurilor  cu  ilustrate,  sfânta  Scriptură 
şi  câţi  o  cetesc  în  locul  atâtor  lecturi  fără  folos,  câte  mame  se  îngrijesc 
de  educaţia  religioasă  a  fiilor  şi  fiicelor  lor  şi...  n’aţi  auzit  niciodată  lu- 
ându-se  de  unii  uşuratici  în  bătaie  de  joc  credinţele  religioase?  Nu  este 
tocmai  mult  decând  cel  mai  înalt  prelat  bisericesc  al  nostru  a  ţinut  să  sem¬ 
naleze  cu  ocazia  deschiderii  unei  sesiuni  sinodale  această  primejdie  a  in- 
dijerentizrniilui  religios ,  care  se  arată  şi  la  noi. 

Ei  bine,  dacă  se  poate  vorbi  şi  la  noi  despre  primejdia  indiferentiz- 
mului  religios,  atunci  să  mi-se  dea  voie  să  constat,  că  vechile  tradiţii  cul- 


'  Să  nu  se  creadă  că  fac  prin  aceasta  aluziune  la  unele  expresiuni  nu  tocmai  de¬ 
licate  ale  dini  Goga,  pentrucă  ştiindu-I  pe  d-sa  cel  mai  aprig  român,  socot  că  a  scris 
cam  în  pripă  acele  expresiuni. 

turale  au  început  a  îi  părăsite;  că  apostolescul  rol  din  trecut  al  bisericii 
noastre  ameninţă  a  scăpata,  pentrucă  clar  ca  lumina  soarelui  este  adevărul ; 
că  biserica  fără  religiune,  nu  mai  are  rost  de  a  exista.  Ceeace  ne-a  con¬ 
servat  neamul  într’un  lung  trecut  de  zbucium,  n’au  fost  zidurile  răci  ale 
clădirilor  bisericeşti,  nici  instituţiile  congresuale,  sinodale,  consistoriale  ş.  c. 
ci  a  fost  * legea »  cu  adevărurile  ei  de  credinţă  şi  morala  creştinească,  din 
cari  a  izvorît  acea  neistovită  putere  de  vicaţă  care  a  întărit  miile  de  su¬ 
flete  năcăjite  şi  asuprite!  Când  însă  a  început  să  slăbească  credinţa  în 
acea  sfântă  «lege»,  atunci  să  ştim,  că  se  clatină  fundamentele  bisericii 
noastre  şi  motivele  de  a  o  iubi,  şi  n’ar  trebui  să  vină  altceva  decât  un 
cosmopolit  curent  socialist,  care  s’a  ivit  deja  şi  la  noi,  pentrucă  —  în 
lipsa  credinţii  religioase  —  să  ne  şteargă,  deodată  cu  resoanele  naţionale, 
cele  din  urmă  motive  ale  dragostii  şi  alipirii  noastre  cătră  biserică.  Atunci 
vechiul  popă  românesc  îşi  poate  ascunde  toată  «poezia  senină  şi  înţelep¬ 
ciunea  bună  a  molitvelnicului»  în  desagii  cu  cari  să  pornească  în  pribegie. 
Dovadă  preoţimea  de  dincolo,  care  n’a  fost  în  stare  să  alunge  cu  molit- 
velnicul  demonii  unei  pseudo-culturi  importate  din  ce  a  avut  Apusul  mai 
putred,  ca  să  fericească  ţara,  ci  urmarea  tristă  a  fost,  că  biserica  acolo  şi-a 
pierdut  în  mare  parte  'apostolescul  ei  rol  istoric,  care  l-a  avut  în  tot  tre¬ 
cutul  neamului  românesc. 

Dar  să  nu  mergem  aşa  departe,  să  ne  reîntoarcem  la  concluziunea, 
că  atunci  când  «legea  românească»  devine  numai  o  frază  abstractă,  po¬ 
trivită  pentru  a  trezi  aplauze  în  faţa  unei  mulţimi  credule,  începe  să  dis¬ 
pară  temeiul  de  căpetenie  al  alipirii  noastre  cătră  biserică.  Ce  învăţătură 
scoatem  din  această  concluziune  ?  Acea  mare  învăţătură,  că  suntem  datori 
să  ţinem  din  toată  puterea  sufletului  nostru  înainte  de  toate  la  credinţa 
religioasă,  cu  toată  comoara  adevărurilor  ei  dogmatice  şi  morale,  şi  — 
prin  această  comunitate  sufletească  de  credinţă  —  să  întărim  legătura  noa¬ 
stră  cu  poporul ,  simţindu-ne  împreună  cu  dansul  fii  credincioşi  ai  accleiaş 
mame  de  toţi  iubitoare:  a  sfintei  noastre  biserici !  La  sinul  dulce  al  ace¬ 
stei  mame,  ca  neşte  buni  fraţi,  să  ne  facem  împreună  cu  poporul  edu¬ 
caţia  noastră  religioasă-morală,  căci  mai  are  acea  mamă  atâta  iubire  şi 
atâta  înţelepciune,  ca  să  ne  poată  îngriji  şi  mulţămî  pe  toţi,  oricât  de  în¬ 
văţaţi  am  fi. 

Este  potrivit  locul  să  amintesc  în  şirul  acestor  idei,  că  prea  puţină 
importanţă  se  dă  din  partea  celor  chemaţi  învăţământului  religiunii  în 
toate  şcoalele  noastre.  Şi  nu  e  bine!...  Mai  în  zilele  trecute  îmi  spunea 
cu  amărăciune  un  amic  al  meu,  cu  care  discutam  lucruri  religioase,  că 
«la  trei  paşi  de  consistor»  a  primit  cea  mai  slabă  catehizaţie.  Să  nădăj¬ 
duim  însă  în  îndreptarea  grabnică  a  lucrurilor!  înainte  de  toate  ar  fi  de 
dorit  să  se  dea  atenţiunea  cuvenită  studiului  cateheticei  ca  obiect  de  în¬ 
văţământ  în  seminarul  nostru,  ceeace,  din  cauza  planului  defectuos  de  în¬ 
văţământ,  astăzi  nu  se  poate  face. 

In  genere,  daca  este  vorba  să  se  dea  o  cultură  sănătoasă  preoţimii 
noastre  viitoare,  atunci  să  se  reformeze  din  temelii  întreaga  organizaţie  a 

seminarului  nostru  andreian1  (de  celelalte  nu  vorbesc,  fiindcă  nu  le  cu¬ 
nosc  bine),  ca  acel  templu,  în  care  are  să-şi  primească  preoţimea  viitoare 
toată  însufleţirea  pentru  apostolatul  ce-o  aşteaptă  în  vieaţă.  Nu  zic  că 
pentru  instrucţiunea  tinerilor  noştri  candidaţi  de  preoţie,  nu  s’ar  satisface 
după  putinţă  şi  între  împrejurările  date,  dar  zic,  că  pentru  educaţia  lor 
nu  se  face  absolut  nimic  în  afară  de  lecţii!  Şi  iarăş  zic:  nu-i  bine...  căci 
mai  ales  laturea  educativă  a  problemei  seminarului  nostru  este  chemată 
să  determineze  ceeace  au  să  fie  în  vieaţă  tinerii,  cari  trec  prin  el.  Cum 
vor  putea  face  educaţia  religioasă-morală  cuvenită  a  poporului  nostru  acei 
preoţi,  cari  ei  înşişi,  la  şcoala  care  i-a  pregătit  pentru  înalta  lor  chemare, 
nu  s’au  împărtăşit  de  binefacerile  unei  astfel  de  educaţiuni?  Şi  aceasta 
este,  dlor,  cea  mai  de  căpetenie  chemare  a  preoţimii  noastre :  de  a  face 
educaţia  religioasă-morală  creştinească  a  poporului  nostru,  astfel,  ca  prin 
forţa  caracterului  religios-rnoral,  care  va  avea-o  fiecare  suflet  românesc,  va¬ 
lorând  cât  trei,  deşi  după  număr  suntem  puţini  şi  nebăgaţi  în  seamă,  să 
fim  mulţi,  puternici  şi  neînfrânţi!  Numai  un  popor  înzestrat  cu  un  ase¬ 
menea  caracter  de  granit  va  fi  accesibil  pentru  lumină  şi  cultură,  va  fi 
stăpân  a  se  desrobî  în  cele  politice  şi-şi  va  întemeia  o  bunăstare  mate¬ 
rială  prin  cumpăt  şi  muncă  cinstită.  Povăţuirea  poporului  în  cele  cultu¬ 
rale,  politice  şi  economice,  este  o  datorie  şi  a  noastră,  a  tuturor  cărtura¬ 
rilor  lui,  fie  poeţi  sau  scriitori  în  proză,  fie  învăţători,  advocaţi,  medici  sau 
altceva,  dar :  înlocuirea  preoţimii  în  chemarea  sa  înaltă  de  părinţi  duhov¬ 
niceşti,  nu  o  poate  lua  asupra  sa  altă  tagmă  de  oameni.  Este  un  dar  dela 
Dumnezeu  sălăşluit  în  sufletul  păstorului  bun,  ceeace-i  binecuvânta  lucră¬ 
rile  Sfinţiei  Sale.  Vai  şi  amar  de  acel  preot,  care  chiverniseşte  rău,  ca  un 
ziler  plătit,  cu  acel  dar  sfânt,  căci  va  trebui  să-şi  dee  seama  înaintea 
oamenilor  şi  înaintea  Ce!ui-ce  i-l’a  dat!  Păstorul  cel  bun  însă,  care  bine 
chiverniseşte  cu  darul  său,  va  înţelege  de  bună  seamă  toate  nevoile  şi 
năcazurile  turmei  sale;  el  va  fi  «lumina  lumii»  credincioşilor  săi  în 
cele  culturale;  va  fi  «stâlp  de  întărire  al  adevărului»  şi  dreptăţii  lor  în 
cele  politice  şi  chivernisiiorul  cu  tragere  de  inimă  al  lor  în  cele  eco¬ 
nomice. 

Acesta  este  şi  trebue  să  fie  păstorul  cel  buni 

Dar  cum  şi  prin  ce  să-l  creştem? 

Ce-am  zis:  care  este  temeiul  existenţii  şi  al  culturii  neamului  no¬ 
stru?  Cari  sur.t  mijloacele  educaţiei  prin  care  să-i  întărim  şi  înălţăm  în¬ 
clinările  sale  sufleteşti?...  Am  spus-o  mai  sus.  Ei  bine...  oare  nu  tot 
prin  aceleaşi  mijloace  trebue  să  clădirii  temeiul  moral  şi  intelectual  al 
preoţimii  înzestrate  cu  toiagul  de  păstorire  a  poporului?  oare  nu  tot 
aceeaş  sfântă  «lege  românească»  cu  comoara  învăţăturilor  ei  de  credinţă 
şi  morală  creştinească  trebue  să  formeze  temeiul  şi  puterea  de  vieaţă 
pentru  cultura  preoţimii  noastre  ?  1 . . . 


1  La  aceste  lipsuri  ale  bisericii  noastre,  vom  mai  reveni. 

Aceia,  cari  şi-au  pierdut  credinţa  In  puterea  de  vieaţă  a  acelei  «legi» 
ca  temelie  a  existenţii  şi  a  culturii  noastre  naţionale,  păstreze-şi  pentru 
dânşii  grabnicele  lor  sfaturi,  căci  unora  ca  acelora  nu  le  recunoaştem  dreptul 
a  vorbi  despre  soartea  credinţi!  şi  a  bisericii  şi  despre  chemarea  preoţimii 
noastre !  Noi  ştim  ce  ne  trebue  şi  n’avem  lipsă  de  poveţele  unor  nedrepţi 
bănuitori,  cari  ei  vreau  —  fără  sâ-şi  poată  da  bine  seama  —  să  îndrume 

pe  cărări  rătăcite  chemarea  preoţimii  noastre;  şi  nu  e  bine -  a  vorbi 

în  necunoştinţa  lucrului,  când  tocmai  astăzi  este  la  ordinea  zilei  problema 
grea  şi  acută  a  culturii  preoţimii  noastre. 

Care  este  acea  problemă  grea? 

Cu  toţii  ne  dăm  seama  şi  o  spunem  adese-ori,  că  tipul  vechia  al 
preotului  românesc ,  acel  apostol  al  unor  vremuri  grele,  se  pierde,  ba  a 
dispărut  deja  aproape  cu  totul  şi,  că  cultura  preoţimii  noastre  se  află  în- 
tdun  stadiu  de  tranziţie.  Este  cunoscut  din  istorie,  că  de  câte-ori  cultura 
unei  tagme  de  oameni,  a  unui  popor,  a  mai  multor  popoare,  în  fine  o 
cultură  oarecare  cu  anumite  forme  şi  manifestări  de  vieaţă  proprii,  se  află 
în  asemenea  stadii  de  tranziţie,  —  totdeauna  se  produce  un  fel  de  des- 
echilibru,  o  pierdere  a  cumpenii  drepte  în  vieaţa  sufletească,  o  nehotârîtă 
dibuire  după  oarecari  ţinte,  cari  nu  se  arată  destul  de  luminos,  pe  când 
fundamentele  vieţii  de  mai  nainte  se  clatină  sub  picioare.  Nu  avem  sen¬ 
timentul,  că  într’un  astfel  de  stadiu  se  află  cultura  generaţiei  celei  mai 
tinere  a  preoţimii  noastre?  Să  nu  umblăm  cu  măguliri,  ci  s’o  spunem 
deschis  şi  să  arătăm  răul,  dacă  vrem  să-l  îndreptăm!  N’aţi  văzut  niciodată 
acel  tinăr  cu  examen  de  maturitate,  care  poartă  un  albăstriu  căputaş  scurt, 
la  gât,  sub  barba  rasă  cu  îngrijire,  cu  o  trufaşă  «cravată»,  cu  pantaloni 
strânşi  lângă  picior  după  cea  mai  proaspătă  modă,  cu  ghete  mai  mult  sau 
mai  puţin  sclipicioase,  dar  totdeauna  cu  călcâiele  destul  de  înalte,  şi  — 
ca  ironia  să  fie  deplină  —  pe  cap ...  cu  ortodoxa  pălărie  preoţească,  în 
forma  ei  oacheşă  de  astăzi? 

Este  acela' _ părintele?! .. . 

Nu  vreau  să  zic,  ca  numai  haina-i  face  pe  om,  ci  vreau  să  constat, 
că  în  vieaţa  sufletească  a  preoţilor  noştri  mai  tineri,  nu  este  ceva  în 
bună  rânduială,  că  s'a  cam  conturbat  cumpăna  sufletească  şi  că  buruiana 
primejdioasă  a  unei  pseudo-culturi  ameninţă  a  întuneca  podoaba  virtuţilor 
preoţeşti.  Nu  afirm,  că  toţi  sau  chiar  cei  mai  mulţi  dintre  preoţii  noştri 
mai  tineri  cad  sub  această  osândă,  pentrucă  la  mulţi  răsbeşte  deasupra 
dragostea  pentru  înalta  lor  chemare,  frumoasele  lor  înclinări  sufleteşti  şi 
cumpătul  unor  oameni  cu  mintea  aşezată,  —  afirm  însă,  că  în  locui  ve¬ 
chiului  popă  românesc,  începe  deja  a  răsări  un  tip  caraghios,  foarte  «mo¬ 
dern»,  care  nu  poate  fi  părintele  poporului  său  credincios  în  nici  o  di¬ 
recţiune  ! 

In  faţa  unei  atât  de  serioase  şi  îngrijitoare  situaţiuni:  ce  mijloace  de 
îndreptare  avem  să  căutăm  cu  posibilă  grăbire? 

Noi  am  spus-o!  Din  altă  parte  ni-se  răspunde  însă  sub  forma  im¬ 
perativului  categoric:  nu  «chiţibuşerii»  sau  mai  fin:  «erudiţie  dogmatică» ; 
nu  «teren  mlăştinos»  sau  mai  delicat:  «erudiţie  canonică»  — ci:  «poveţele 
economiei  raţionale»  «poezia  senină  şi  înţelepciunea  bună  a  vechiului 
molitfelnic»,  care  o  dă  gata  preotul  în  3 — 6  săptămâni  ca  pe  vremea  lui 
Şaguna,  care  nu  «i-a  dat  preoţimii  o  deosebită  cultură  teoretică  a  pre¬ 
ceptelor  dogmatice  sau  canonice»,  ci  după  trei  săptămâni  de  «carte»  îi 
trimitea  preoţi  gata,  cum  a  păţit-o  între  alţii  «popa  Solomon»  de  pe  Târ- 
nave,  a  cărui  istorie  ne-o  povesteşte  «Luceafărul»  în  nr.  2 — 3  (se  zice  că 
prin  peana  dlui  O.  Goga). 

Mă  întreb:  oare,  domnii  aceştia,  cred  serios  ceeace  scriu? 

Să  nu  ne  ameţim  de  contemplaţia  poetică  a  trecutului,  pe  care  nu-L 
mai  putem  readuce,  ci  să  ne  îndreptăm  privirile  la  nevoile  realităţii  crude 
de  astăzi!  Nutrim  şi  noi  cea  mai  sfântă  pietate  şi  admiraţie  pentru  tre¬ 
cutul  neamului  nostru,  dar  scoatem  totodată  din  învăţăturile  lui  înţelepte 
îndemnuri  pentru  îndreptarea  noastră  de  astăzi  şi  pentru  progresul  şi  cul¬ 
tura  sănătoasă  de  mâne,  păzind  însă  legătura  de  continuitate  cu  tradiţiile 
bune  din  bătrâni.  Nu  privim  chemarea  preoţimii  noastre  unilateral,  ci 
după  toate  atribuţiile  ei.  O  privim  apoi  mai  ales  în  temeiurile  ei,  cari  pot 
şi  trebue  să  o  sprijinească.  Iar  aceste  temeiuri  nu  pot  fi  altele  în  primul 
rând,  dar  nu  exclusiv,  decât  acelea  cari  ne-au  sprijinit  în  trecut,  ne-o 
sprijinesc  astăzi,  şi  vor  trebui  să  ne  sprijinească  în  viitor  existenţa  şi  cul¬ 
tura  neamului  nostru:  piatra  în  veci  nebiruită  a  evangeliei  lui  Christos, 
care  în  gura  poporului  se  numeşte  «lege  românească».  Ea  trebue  să-i 
dea  în  primul  rând  cel  mai  puternic  punct  de  razim  conştiinţa  preoţeşti  a 
slujitorilor  altarului  şi  ai  poporului  românesc,  şi  tot  ea  —  pe  lângă  co¬ 
munitatea  de  sânge,  de  limbă,  de  simţire  şi  de  aspiraţii  —  trebue  să  în¬ 
temeieze  cea  mai  intimă  legătură  sufletească  a  preotului  cu  poporul.  Când 
însă  încrederea  şi  credinţa  în  acest  punct  de  razim  a  slăbit,  atunci  a  slăbit 
şi  conştiinţa  şi  vrednicia  preoţească,  atunci  să  ştim,  că  s’a  făcut  cel  dintâi 
şi  cel  mai  regretabil  pas:  pentru  abaterea  preoţimii  dela  rolul  de  părinte 

sujletesc  al  poporului  credincios.  Şi  nu  e  bine  1 _ căci  noauă  ne  trebue 

astfel  de  preoţi,  cari  —  deodată  cu  credinţa  neclintită  în  vecinicia  adevă¬ 
rului  dumnezeiesc  —  să  creadă  şi  în  trăinicia  neamului  nostru  românesc! 

Astfel  de  preoţi  au  trebuit  să  fie  totdeauna  aceia,  cari  scriau  câte-o 
«jalbă  ia  împăratu»  sau  câte-un  « supplex  libellus  V alackorum* ,  iar  nu  de 
aceia  «cari  şedeau  pe  prispă»...  Astfel  de  preoţi  se  trudea  să  crească  bi¬ 
sericii  şi  neamului  acel  mare  şi  nemuritor  arhiereu  Şaguna,  care  supra- 
veghia  de  aproape  educaţia  viitorilor  preoţi  în  seminarul  ce  cu  drept  şi 
cu  cinste  îi  poartă  numele  lui.  El  a  ridicat  cursul  teologic  Ia  trei  ani  şî 
tot  el  a  scris,  abia  putem  pricepe  cum?  —  în  mijlocul  atâtor  preocupaţii, 
acea  mare  mulţime  de  cărţi,  prin  cari  a  pus  fundamentul  literaturii  teo¬ 
logice  la  noi  şi  a  devenit  de  atunci  şi  până  astăzi  cel  dintâi  « Mare  Dascăl » 
teologic  al  preoţimii  noastre. 

Pe  acel  fundament  avem  noi  toţi  cei  chemaţi  datoria  a  clădi  mai 
departe.  Este  însă  o  nepricepere  şi  o  ignorare  a  uneia  dintre  cele  mai 
frumoase  părţi  ale  activităţii  prodigioase  a  acelui  nemuritor  arhiereu,  afir¬ 
maţia,  că  el  nu  s’a  străduit  «să-i  dea  preoţimii  din  vremea  lui  o  deosebită 
cultură  teoretică  a  perceptelor  dogmatice  şi  canonice!»  El,  canonistul  cel  * 
mai  însemnat  al  bisericii  noastre?!... 

Dar  să  judecăm  şi  noi  lucrurile  după  cea  mai  crudă  a  lor  înfăţi¬ 
şare  reală. 

Să-mi  răspundă  oricare  Român  cinstit:  s’au  dus  preoţii  (dacă  sunt 
vrednici  de  acest  nume)  la  alegerea  dela  Bocşa  şi  din  alte  părţi  de  aceea 
în  tabăra  jidanului  şi  a  altora,  fiindcă  erau  lipsiţi  de  înţelepciunea  politică 
necesară  ca  să  priceapă,  că  nu  fac  bine  ce-au  făcut?  Eu  îi  ţin  mult  mai 
înţelegători,  dar  totodată  şi  mult  mai  rafinaţi.  S’au  dus  de  aceea,  buni 
creştini  şi  buni  Români,  fiindcă  le  lipsia  ceeace  am  numit  noi  conştiinţa 
vredniciei  preoţeşti,  fiindcă  nu  erau  pătrunşi  de  înalta  lor  chemare  şi  bine 
a  făcut  poporul  credincios,  când  le-a  oprit  intrarea  în  biserică,  căci  ei  nu 
mai  erau  părinţii  lui  sufleteşti. 

Ei  bine,  dlor,  ce-am  zis:  care  este  cel  mai  puternic  punct  de  razim 
al  conştinţii  preoţeşti;  care  este  în  primul  rind  legătura  sufletească  a  preo¬ 
tului  cu  poporul  credincios? 

Lăsaţi-ne,  deci  să  creştem  preoţimea  noastră  în  spiritul  acelor  «chi- 
ţibuşerii»  dogmatice,  morale  şi  canonice,  cari  pot  clădi  temeiul  moral  şi 
intelectual  al  ei  mai  presus  decât  orice  altceva ;  lăsaţi-ne  să  creştem,  bise¬ 
ricii  şi  neamului  prin  mijloacele  cari  noi  le  cunoaştem,  preoţi  cu  caracter 
religios-moral  neşovăitor;  îngăduiţi-ne  să  creştem  bărbaţi  cari  cred  mai 
întâi  în  cele  sfinte,  căci  ei  vor  fi  apoi  oameni  de  convingeri  în  toate  si¬ 
tuaţiile  şi  nevoile  vieţii  noastre  obşteşti;  îngăduiţi-ne  să  le  sădim  în  suflete 
puterea  de  vieaţă  a  «legii»,  după  care  să  vieţuiască  şi  să  făptuiască  toate; 
lăsaţi-ne  să  dăm  altarelor  româneşti  preoţi  credincioşi  şi  poporului  românesc 
părinţi  adevăraţi,  cari  din  izvorul  sufletesc  al  celui  mai  curat  idealizm 
creştinesc  să-i  premenească  şi  întărească  vieaţa  lui  în  toate  direcţiunile  şi 
în  toate  trebuinţele  (religioase,  morale,  culturale  politice  şi  economice) ! 

Drept  aceea,  feriţi-vă  de-a  vă  atinge  cu  vorbă  nesocotită  de  ocară 
de  sanctuarele  ştiinţii  creştineşti  şi  lăsaţi  în  seama  noastră,  cari  avem  che¬ 
marea  anume  pentru  aceasta,  să  sămânăm  în  sufletele  preoţimii  şi  ale  vi¬ 
itorilor  noştri  preoţi  sămânţa  bună  a  principiilor  fundamentale  ale  religi- 
unii,  învăţăturile  dogmatice  şi  morale  ale  legii  evangeliei  lui  Christos, 
căci  ele  vor  aduce  roadele  îmbelşugate  ale  vieţii  vremelnice  şi  ale  celei 
vecinice ;  lăsaţi-ne  să  tâlcuim  slova  înţeleaptă  a  sfintei  Scripturi,  căci  ea 
este  cuvântul  lui  Dumnezeu.  Îngăduiţi-ne  să  tălmăcim  canoanele,  luând 
pildă  frumoasă  dela  acel  bun  păstor  al  nostru,  care  sprijinindu-se  pe  ele  ne-a 
câştigat  bisericii  organizaţia,  care  ne  scuteşte  astăzi,  lngăduiţi-ne  să  po¬ 
vestim  istoria  creştinătăţii  întregi,  căci  şi  ea,  dimpreună  cu  istoria  bisericii 
noastre,  ne  va  arăta  însemnătatea  legii  şi  a  bisericii  creştineşti  pentru 

cultura  celor  mai  înaintate  popoare  din  lume  şi,  în  rând  cu  ele,  pentru 
cultura  neamului  nostru ;  ca  o  învăţătoare  a  vieţii,  ne  va  înfăţişa  pilde 
vii  din  trecutul  creştinătăţii  şi  al  bisericii  noastre,  ca  să  ne  însufleţim  dra¬ 
gostea  pentru  apărarea  şi  întărirea  legii  noastre  româneşti.  Pe  lângă  ace¬ 
stea,  cerem  şi  noi,  ca  preotul  să-şi  câştige  cunoaşterea  istoriei  noastre  po¬ 
litice  şi  literare,  ca  un  nou  şi  nu  mai  puţin  valoros  izvor  al  însufleţirii 
pentru  chemarea  sa  de  bun  păstor  sufletesc;  cerem,  cum  am  mai  spus-o, 
ca  el  să  fie  chivernisitorul  cuminte  al  instituţiilor  noastre  culturale;  cerem 
să  fie  povâţuitorul  idealist  în  trebuinţele  materiale  ale  poporului  şi  cerem 
să  fie  sfetnicul  lui  neşovăitor  în  cele  politice.  Dar,  repetăm  încă  odată, 
noi  suntem  de  convingerea,  că  numai  şi  iarăş  numai  acel  preot  va  fi  şi 
va  putea  fi  înzăstrat  şi  împodobit  şi  cu  atribuţiile  din  urmă,  dacă  va  fi 
mai  întâi  pătruns  de  o  puternică  conştiinţă  a  vredniciei  sale  preoţeşti,  spri¬ 
jinită  pe  adevăratul  ei  punct  de  razirn. 

De  aceşti  preoţi  să  ne  dea  bunul  Dumnezeu  bisericii  şi  neamului 
nostru! 

Mai  am  de  deslegat  încă  o  întrebare.  Daca  ni-se  va  permite  să  facem 
teologie ,  atunci  cum  să  o  facem :  după  «înţelepciunea  bună  a  vechiului 
molitvelnic»  sau  după  «înalta  erudiţie  dogmatică  şi  canonică»? 

Nici  după  una,  nici  după  alta!  Să  o  facem  însă  aşa,  ca  să  sădim  şi 
să  cultivăm  conştiinţa  vredniciei  preoţeşti,  pătrunzând  tot  mai  adânc  şi  cu¬ 
prinzând  tot  mai  larg  motivele  adevăratului  ei  punct  de  razirn ,  adecă  mo¬ 
tivele  cari  ne  întemeiază  credinţa  noastră  în  sfânta  evangelie  creştinească. 
Acele  motive  le  căutăm  şi  culegem  de  acolo,  unde  numai  le  putem  afla. 
Preoţimea  noastră,  care  nu  este  aşa  «săracă  cu  duhul»  cum  le  place  unora 
a  şi-o  închipui,  ne  va  înţelege.  Ea  va  înţelege,  că  este  o  problemă  de  că¬ 
petenie  a  ştiinţii  teologice  din  toate  timpurile  de  a  pătrunde  tot  mai  adânc 
în  comoara  dumnezeieştilor  învăţături,  ca  să  ne  putem  bucura  în  măsură 
tot  mai  mare  de  vecinie  neistovitele  ei  bogăţii.  Tinerii  noştri  din  semi- 
narii,  pot  sta,  nu  numai  după  pregătirea  lor  formală,  ci  şi  după  fondul  lor 
sufletesc,  pe  băncile  oricărei  universităţi.  Aceleaşi  elemente  tinere  avem 
astăzi  în  seminarii,  ca  şi  la  universităţi,  ne  doare  numai  sufletul  că  n’au 
condiţiile  externe  indispenzabile  pentru  un  studiu  mai  temeinic.  Ş’apoi 
de  ştiinţă  şi  de  cultură  să  ne  ferim  astăzi,  în  veacul  al  douăzecelea  ?  Măr¬ 
turisesc  sincer,  că  m’am  ruşinat  eu  de  felul  neînchipuit  de  uşuratic,  cum 
au  vorbit  unii  domni  în  vremea  din  urmă  despre  ştiinţa  teologică. 

Pretindem  respect  pentru  ştiinţa  teologică! 

Dar  ni-se  răspunde:  nu  vedeţi  roadele  acelei  preoţind  învăţate  din 
Bucovina,  care  duce  la  pierzare  neamul  nostru  de  acolo?  Să  nu  fim  naivi, 
ci  să  înţelegem  că  teza  este  fals  pusă.  Oare  învăţătura,  ştiinţa  şi  cul¬ 
tura  preoţimii  poartă  vina  pentru  stările  rele  de  acolo?  Mai  poate 
avea  cineva  şi  astăzi  astfel  de  concepţii  despre  valoarea  ştiinţii  şi  culturii? 
Să  studiem  trecutul  acelei  ţărişoare  rupte  din  corpul  neamului  nostru  şi 
vom  afla  cauzele  mizeriei;  vom  cunoaşte  mijloacele  birocratizmului  au- 

striac,  sub  a  cărui  rea  influinţă  s’a  funcţionarizat  preoţimea,  în  parte;  vom 
afla  primejdia  invaziunilor  rutene,  cari  s’au  pornit  mânate  de  foame  şi  îm¬ 
pinsă  de  Polonii  Galiţiei,  cari  nu  voiau  să  aibă  Ruteni  la  ei  acasă;  vom 
înţelege  nefericirea  vremii  amare  cât  a  stat  Bucovina  sub  cârmuirea  «gos¬ 
podăriei  galiţiene» ;  ne  vom  scârbi  de  lipitorile  satelor,  cari  venind  din 
megieşă  Galiţie-Palestină,  î-a  otrăvit  vieaţa  şi  i-a  supt  măduva  poporului; 
vom  afla  despre  marea  crimă  a  neînţelegerii  dintre  preoţi  şi  învăţători, 
pe  care  a  săvârşit-o  un  paşă  cârmuitor  după  principiul  «divide  et  impera» 
folosind  învăţătorii  plătiţi  de  ţară  ca  arme  pentru  sprijinirea  mandatelor 
guvernamentale  în  contra  preoţimii,  care  mergea  cu  candidaţii  partidului 
naţional;  să  nu  trecem  cu  vederea  nici  acea  împrejurare,  că  şi  acolo  au 
trăit  ciocoii,  cari  părăsind  de  grabă  tradiţiile  trecutului,  au  legat  prietenie 
cu  aristocraţia  şi  cultura  străină.  S’ar  mai  afla  şi  alte  cauze  ale  răului. 
Stă  oare  mai  bine  poporul  din  Moldova  de  sus,  care  a  trăit  între  împre¬ 
jurări  similare  şi  avea  până  bine  de  curând  părinţi  cu  înţelepciunea  mo- 
litvelnicului?  Să  se  ştie  apoi  şi  aceea,  că  facultatea  teologică  din  Cer¬ 
năuţi  există  numai  dela  anul  1875  încoace  şi  pot  să  susţin,  că  în  mare 
parte  ei  este  a  se  mulţămi  îndreptarea  stărilor  şi  mai  negre  de  mai  nainte, 
trezirea  conştiinţii  naţionale  in  preoţime  şi  popor,  mişcarea  culturală  şi 
economică  din  vremea  din  urmă.  Preoţii  tineri,  crescuţi  la  acea  facultate, 
sunt  astăzi  în  cea  mai  mare  parte  factorii  conducători  la  societăţile  cultu¬ 
rale,  ei  sau  prin  al  lor  sprijin  se  susţin  internatele  de  băieţi,  s’au  înfiinţat 
în  cele  mai  multe  sate  «cabinete  de  lectură»  pentru  popor,  şi  o  mare 
mulţime  de  însoţiri  Raiffeisen.  Tot  ei  sprijinesc  interesele  partidului  na¬ 
ţional  care  se  luptă  cu  «pseudo-democraţii»,  cari  au  pactat  cu  Rutenii  şi 
cu  Jidanii,  ca  să  mântuiască  poporul  de  primejdia  străinilor.  Preotul  este 
şi  acolo  paznicul  treaz  al  caracterului  istoric  al  ţării,  Acea  facultate  a  avut 
totdeauna  şi  are  astăzi  profesori  vrednici,  cum  n’avem  în  alte  părţi  şi  cari 
pot  fi  modele  de  imitat  pentru  toţi  bărbaţii  noştri  bisericeşti.  Dl  N.  lorga 
a  numit  pe  unul  dintre  dânşii  «sfânt  al  ştiinţii  şi  al  bisericii  sale»,  cuvinte 
cari  nu  l-am  auzit  spunându-le  încă  despre  nimeni  altul.  Acea  şcoală  înaltă 
ne-a  crescut  bisericii  noastre  româneşti  de  pretutindenea  bărbaţi,  cari  ocupă 
astăzi  scaune  înalte,  de  cari  s’au  învrednicit  prin  munca  lor  cinstită.  De 
acea  şcoală,  şi  de  profesorii  ei,  noi  toţi  câţi  am  cercetat-o,  nu  ne  putem 
aduce  aminte  decât  cu  adânci  sentimente  de  pietate  şi  recunoştinţă,  pen- 
trucă  acolo  am  învăţat  a  ne  iubi  legea,  biserica  şi  neamul ! 

Nu  vreau  să  iau  în  apărare  şi  pe  cei  răi  dintre  preoţii  Bucovinei, 
dar  ştiu  şi  aceea,  că  răi  au  existat  chiar  şi  în  Parnasul  poeţilor.  Nu  ne 
stă  frumos  să  învinovăţim  o  întreagă  tagmă  de  oameni,  pe  care  nici  n’o 
cunoaştem  dela  faţa  locului. 

In  fine,  ştiinţa  teologică  mai  aduce  încă  o  primejdie:  «dacă  ne  vom 
avânta  la  justificări  şi  interpretări  oricât  de  ştiinţifice  de  ordine  dogma¬ 
tică»,  vom  porni  războiul  confesional  cu  fraţii  de  un  sânge.  Dacă  a  avut 
netactul  să  amintească  şi  de  aceasta,  îi  răspund  dlui  O.  Goga  pentru  li- 

niştea  conştiinţă',  că  pe  câtă  vreme  avem  destule  interese  comune  şi  de¬ 
stule  puncte,  cari  ne  unesc  şi  pe  câtă  vreme  vom  fi  însufleţiţi  şi  unii  şi 
alţii  de  aceleaşi  înalte  njzuinţe  şi  de  aceeaş  «lege  a  iubirii»,  —  vom  trăi 
ca  fraţii,  evitând  pricinile  învrăjbirii.  Când  vom  discuta,  iarăş  ne  vom 
purta  ca  fraţii,  cari  se  înţeleg  împreună.  Noi  trebue  să  ne  înţelegem  fră¬ 
ţeşte!  De  altcum  constat,  că  cu  Blajul  trăim  noi  mult  mai  bine  decât  dl  O. 
care  a  avut  satisfacţia  a  se  război  aproape  cu  toate  revistele  câte-au  apărut 
la  noi  de  o  vreme  încoace. 

Să  nădăjduim  însă,  că  ne  vom  înţelege  de  aici  înainte  cu  toţii  şi 
întru  această  nădejde  îmi  încheiu  răspunsul,  la  care  eu  m’atti  simţit  dator 
faţă  de  «cei  buni  şi  cei  pricepuţi». 

Căci  numai  păzind  legăturile  păcii  şi  unul  pe  altul  cu  dragoste  în- 
tâmpinându-ne.  vom  putea  lucra  cu  folos,  fiecare  la  locul  său,  povăţuiţi 
însă  cu  toţii  de  aceiaş  bună  credinţă,  pentru  realizarea  aceleiaş  ţinte  mari 
şi  nestrămutate,  care  este: 

fericirea  neamului  nostru! 

Dr.  N.  Bălan, 

profesor  de  teologie. 


DIVERSE. 

întrebarea  I :  Ce  însemnătate  are  ingenunchiarea  în  general  în  ritul 
bisericii  noastre?  In  special  sub  durata  sf.  liturgii  are  loc  înghenunchiarea, 
ori  ba?  Dacă  nu,  pentruce  nu?  Dacă  da,  când  şi  la  cari  momente?  pen- 
trucă,  cum  ştim,  practica  e  deosebită. 

Răspuns:  Ingenunchiarea  a  practizat-o  şi  Mântuitoriul,  apostolii  şi 
primii  creştini. 1 2  Ea  e  în  primul  Ioc  Simbolul  pocăinţei1.  Mai  practizată  este 
în  Apus,  pentrucă  acolo  plecarea  genunchilor  era  posiţiunea  obicinuită  la 
rugăciune.”  In  biserica  Răsăritului,  înghenunchiarea  se  practizează  mai  rar, 
în  anumite  timpuri  şi  la  acele  momente,  când  de  regulă  preotul  provoacă 
pe  credincioşi  la  plecarea  genunchilor.  Altmintrea  puţin  senz  ar  avea  faptul 
acestei  provocări  directe. 

Ingenunchiarea  însă  mai  are  şi  însemnătatea  de  a  simboliza  umilinţa 
la  rugăciunile  stăruitoare,  d.  ex.  la  vre-o  nenorocire  sau  întâmplare  grea. 

Ingenunchiarea  are  a  se  face  pe  amândoi  genunchii.  In  Apus  ea, 
azi,  e  admisă  şi  pe  un  genunche,  cu  toate  că,  după  praxa  comună  —  în 
Răsărit  ca  şi  în  Apus  —  în  primele  şease  veacuri  plecarea  pe  un  genunebie 
se  considera  ca  o  imitare  a  Judeilor  cari  an  îngenunchiat,  în  semn  de  bat- 


1  Luc.  XXII.  41;  Fapte  VII  60;  IX.  40;  XX.  36;  XXL  5;  Efes  III.  14;  Filip  II.  10. 

2  P.  Schiich:  Pastoral theologie,  ed.  VI.  pag.  431, 

Herma:  Pastor;  Climent  Romanul;  ep.  I.  e.  Cor.;  Tertnîlian;  Ad  Seapulam; 
Origenes:  Orat.  —  la  F.  H.  Kriill:  Christl.  Alterthumskunde  II.  pag.  152. 

jocurâ,  pe  tui  genunchie  înaintea  lui  Iis.  Chs. '  De  aceea  îngenunchiarea 
să  nu  se  facă  numai  pe  un  genunchie,  ci  pe  amândoi. 

îngenunchiarea  la  sf.  liturgie  e  determinată  de  însemnătatea  spe¬ 
cială  a  sf.  liturgii.  S.  liturgie  e  complexul  acţiunilor  sfinte,  prin  cari  se 
perpetuează,  fără  de  sânge,  jertfa  sângeroasă  alui  lis.  Chr.  pe  cruce.1  2 *  jerfa  lui 
lis.  Chr.  pe  Golgota,  privită  omeneşte,  a  fost  o  tragedie  înfiorătoare.  Sub  ra¬ 
portul  economiei  divine  însă  ea  a  împăcat  pe  om  cu  Dzeu,  prin  urmare,  în  fond 
—  atât  jertfa  de  pe  cruce  cât  şi  liturghia  de  azi  —  sunt  una  şi  aceeaş  şi  sunt 
actul  cel  mai  îmbucurător.  Deci  ascultarea  sf.  liturgii  trebue  să  fie  înso¬ 
ţită  de  poziţiuni  potrivite  de  bucurie,  aşa  dar  nu  cu  îngenunchieri.  Atari 
poziţiuni  potrivite  sunt  starea  drept  ascultând  cu  atenţiune  şi  pietate  şi  ple¬ 
carea  capului  la  momentele  mai  însemnate  (d.  ex  la  provocarea:  «Cape¬ 
tele,  Domnului  să  le  plecaţii). 

Adevărat  că  în  biserica  veche  îngenunchiau  unii  particulari  şi  sub 
durata  liturgiei,  dar  numai  la  liturgia  catehumenilor  şi  numai  până  ce  a 
sustat  instituţiunea  catehumenatului ;  dintre  catehumeni  însă  îngenunchiau 
numai  cei  din  treapta  III.  numiţi  «îngenimehetori»  yavvyXlvov rte,  precum 
şi  păcătoşii  mari  (dintre  cei  botezaţi)  cari  făceau  mărturisirea  păcatelor  şi 
pocăinţa  în  public  şi  se  numiau  «proşternuţi»  v-mx/.yrorrkzp  Cu  încetarea 
catehumenatului  ca  instituţie  şi  cu  desfiinţarea  penitenţei  publice  încetară 
aceste  îngenunchieri,  cari  după  S.  Vasiliu  c.  Mare4 5  însemnau  ceeace  se 
potrivea  atât  îngenunchietorilor  cât  şi  prosternuţitor  -  -  că  ei  prin  păcat 
au  căzut,  iar  prin  îndurarea  lui  Dzeu  au  fost  chemaţi  iarăş  la  cer. 

In  timpurile  primare,  când  toţi  credincioşii  se  cuminecau  la  fiecare 
liturgie,  mai  era  uzitată  îngenunchiarea  la  cuminecare,  uz  ce  a  rămas  până 
astăzi  Ia  cei  ce  se  cuminecă.  S.  loan  Gură  de  aur  aminteşte  apriat  de 
această  îngenunchiare  ca  de  un  semn  al  adorării  şi  venerării,  pe  cari,  după 
«Mărturisirea  ortodoxă) s,  le  datorim  cuminecăturii  ca  şi  Domnului  lis.  Chs. 

Sub  durata  propriei  liturgii  deci,  azi ,  numai  la  acest  loc  are  senz  în- 
genunchiarea,  privindu-o  după  simbolica  ei  şi  după  însemnătatea  liturgiei. 

Uzul,  de  a  îngenunchia  în  biserica  noastră  d.  ex.  la  eşirea  s.  evangelii, 
la  herovic  şi  la  «Luaţi  mâncaţi...»,  e  importat  deci.  Întrucât  însă  el  în 
fapt  există,  nu  e  de  recomandat  a  vătăma  pietatea  credincioşilor  prin  în¬ 
cercarea  de  a  delătura  acest  uz  sfânt,  ci  a  se  păstra,  luminând  pe  credin¬ 
cioşi,  că  aceste  îngenunchieri  nu  se  fac  în  senzul  propriu,  ci  din  curată 
evlavie  numai,  căci  ca  simbol  al  pocăinţei  n'an  loc  la.  s.  liturgie. 

îngenuncherile  catehumenilor  şi  ale  celor  ee  făceau  pocăinţă  pu¬ 
blică,  s’ar  putea  numi  îngenunchieri  regulate.  Faţă  cu  aceste  îngenunchieri 
s’ar  putea  pune  îngenunchierile  obicinuite  la  s.  liturgie  numai  incidental. 

1  F.  H.  Kriill.  1.  c.  pag.  154. 

1  A.  Comoroşan :  Dogmatica  ortod.  pag.  633. 

8  E.  Popovici:  Ist.  bis.  nniv.  1.  pag.  370. 

4  la  Kriill,  1.  c.  pag.  221. 

5  Part.  I.  întrebarea  56, 

D.  ex.  la  ecteniile  şi  rugăciunile  cari  se  intercalează  în  două  locuri  —  la 
liturgia  celor  chemaţi,  pentru  caz  de  secetă,  foamete,  războiu  etc. 

La  aceste  rugăciuni  e  permisă  şi  chiar  se  recomandă  îngenunchiarea 
(care  azi  nu  se  prea  practizează  de  creştini  pe  toate  locurile):  pentrucă 
natura  lor  e  de  aşa  fel,  că  convin  cu  însemnătatea  a  doua  -  umilinţa  şi 
stăruinţa  rugăciunii  —  şi  pentrucă  intercalate  fiind  aceste  rugăciuni  în  s. 
liturgie,  ele  nu  formează  conţinutul  propriu  al  acesteia  şi  nici  nu  alte¬ 
rează  importanţa  şi  caracterul  ei  de  actul  religios  cel  mai  îmbucurător  şi 
centrul  întregului  cult  public  dumnezeesc.  Dr.  O.  C. 

întrebarea  II:  «Regulamentul  pentru  parohii»  votat  de  congresul 
din  1906  în  §  17  alinea  5  zice:  «Pe  preoţii,  cari  nu  au  cvalificaţie  recerută 
pentru  parohii  de  clasa  imediat  superioară,  dar  s’au  distins  pe  terenul  bise¬ 
ricesc  cultural  prin  fapticul  lor  zel  şi  capacitate  intelectuală  şi  morală, 
consistorul  eparhial  îi  poate  declara  vednici  şi  îndreptăţiţi  a  competa  şi 
la  parohii  de  clasa  imediat  superioară »  Întreb :  să  estindc  oare  dreptul 
acesta  şi  la  declararea  de  vrednici  şi  îndreptăţiţi  a  competa  şi  la  proto- 
presbiterate  acei  preoţi,  cari  au  cvalificaţie  numai  pentru  parohii  de  cl.  II. 
dar  cari  ulterior  ş’au  făcut  maturitatea? 

Răspuns:  Dispoziţia  din  «Regulamentul  pentru  parochii  §  17  alin.  5 
este  a  se  considera  în  prima  linie  ca  o  dispoziţie  transitorie,  fiind  astăzi 
încă  mare  diferinţă  în  studiile  pregătitoare  ale  preoţilor  şi  candidaţilor 
de  preoţi  şi  astfel  acea  dispoziţie  excepţională  s’a  adaus  la  regulament 
ca  să  servească  ca  un  fel  de  îndemn  pentru  cei  cu  studii  pregătitoare 
mai  puţine,  ca  să  se  distingă  prin  zel  în  toate  privinţele,  iar  de  altă  parte 
ca  să  fie  şi  recompensaţi  pentru  zelul  şi  activitatea  lor  lăudabilă.  Acea 
dispoziţie  nu  îndreptăţeşte  consistorul  eparhial  a-i  declara  vrednici  şi  în¬ 
dreptăţiţi  a  competa  şi  la  protopresbiterate,  pe  acei  preoţi,  cari  n’au  cva- 
lificaţia  recerută,  pentrucă  regulamentul  nu  aminteşte  de  o  astfel  de  îndrep¬ 
tăţire,  prin  urmare :  «ubi  lex  non  distinguit,  neque  nobis  distinguere  licet». 

Cvalificaţia  recerută  pentru  protopresbiteri  e  normată  prin  coiicluzul 
congresual  Nr.  111  din  1888,  unde  se  spune  şi  aceea  că:  idacă  nu  sunt 
alţi  concurenţi  cu  deplină  cvalificaţiune»  după  cum  se  dispune  în  pct.  c), 
se  poate  reflecta  şi  Ia  concurenţi  fără  cvalificaţiunea  teoretică  prescrisă, 
nu  însă  şi  cu  preferarea  celor  cu  deplină  cvalificaţiune.  Ulterioara  corn- 
plectare  a  studiilor,  după  toată  praxa  de  până  acum,  este  validă. 

MIŞCAREA  LITERARĂ. 

„ Istoricul  Eparhiei  Râmnicului  —  Noul  Severiti “  —  Bucureşti, 
1906,  de  Atanasie,  episcopul  Râmnicului. 

în  timpul  din  urmă  istoriografia  bisericească  a  luat  în  România  un 
avânt  din  cele  mai  înbucurătoare.  Mulţămită  mai  ales  neobositelor  cerce¬ 
tări  istorice  ale  d-iui  profesor  universitar  N.  Iorga,  ale  căror  roade  se  cu- 


prind  în  preţioasele  lucrări:  istoria  literaturii  româneşti  până  la  finele  se¬ 
colului  al  18-a,  istoria  literaturii  religioase  a  Românilor,  drumuri  şi  oraşe,  sate  şi 
mănăstiri  şi  în  inscripţiile  din  bisericile  României  —  cărările  istoriei  stau  astăzi 
larg  deschise  celor  chemaţi  a  ridica  vălul  de  pe  trecutul  bisericii  şi  al  nea¬ 
mului  românesc.  De  mult  preţ  sunt  de  asemenea  şi  contribuirile  d-lor 
Dr.  Dobrescu  şi  Alexandru  Lăpădat,  ambii  cu  frumoase  aptitudini  pe  te¬ 
renul  acesta. 

De-o  valoare  fără  îndoială  mare,  este  şi  lucrarea,  al  cărei  titlu  stă 
de-asupra  acestor  şire.  Autorul  ei,  P.  S.  Sa  episcopul  Atanasie  al  Râmnicului, 
un  prelat  cu  distinse  calităţi  nu  numai  ca  păstor  sufletesc,  ci  şi  ca  bărbat 
de  litere,  e  destul  de  bine  cunoscut  cetitorilor  noştri,  mai  ales  celor  din 
generaţiunea  mai  nouă.  în  conlucrare  cu  arhiereul  Gerasim  Timuş,  dânsul 
a  tradus  preţiosul  op  de  istorie  bisericească  al  eruditului  profesor  dela  fa¬ 
cultatea  teologică  din  Cernăuţi,  Eusebiu  Popovici,  făcând  astfel  accesibil 
studiul  aceluia  şi  multor  ascultători  universitari,  clerici,  precum  şi  preoţi 
de  pretutindenea,  cari  nu  cunosc  limba  germană.  Tot  dela  P.  S.  Sa  mai 
avem  şi  un  op  de  morală,  lucrat  cu  multă  temeinicie ;  iar  în  timpul  din 
urmă  —  în  anul  iubilar  —  a  publicat  istoria  eparhiei,  pe  care  o  conduce 
«ca  un  prinos  al  admiraţiunii»  şi  recunoştinţii  clerului  pentru  înţeleptul 
şi  gloriosul  rege  Carol. 

Dupăcum  însuş  autorul  ne  spune  în  «precuvântare»,  lucrarea  aceasta 
nu  e  altceva  decât  «Anuarul  Episcopiei  Râmnicului»  apărut  în  1900  şi 
reeditat  acum  în  o  nouă  formă,  după  delăturarea  lacunelor  şi  erorilor,  şi 
augmentat  şi  complectat  prin  un  studiu  mai  serios  al  trecutului  plin  de 
interes  al  eparhiei  aceleia.  Istoria  bisericii  din  Oltenia  e  strâns  legată  de 
cea  a  neamului.  Evlavia  sfântă  şi  vitejia  sunt  cele  două  însuşiri  principale 
ale  poporului  oltean.  Peste  40  de  mănăstiri  şi  schituri  înalţă  rugăciuni 
pentru  ctitorii  lor.  nemuritorii  voivozi  Radu  Negru,  Mircea  cel  Bătrân, 
Mihai  Viteazul,  Matei  Basarab  ş.  a.,  ale  căror  figuri  le  evoacă  autorul  tm- 
podobindu-le  cu  cea  mai  strălucită  aureolă. 

Cartea  întreagă,  de  peste  700  pagini,  e  scrisă  cu  o  rara  dragoste 
de  biserică  şi  neam.  ce  transpiră  aproape  din  fiecare  capitol.  Autorul  a 
împărţit  materialul  în  două  părţi.  în  partea  întâi  tratează  starea  politică 
şi  religioasă  a  Românilor  dela  început,  până  la  întemeierea  principatelor, 
apoi  urmează:  înfiinţarea  episcopiei  Râmnicului  dimpreună  cu  evoluţiunea 
ei,  până  în  timpul  de  faţă.  Iar  în  partea  a  doua  se  ocupă  cu  mănăstirile 
şi  schiturile  din  eparhie. 

Un  frumos  capitol  e  dedicat  mănăstirilor,  acelor  «clădiri  sfinte,  rupte 
totdeauna  din  inima  şi  din  sufletul  strămoşilor,  în  cari  ei  îşi  întrupau  cre¬ 
dinţa  şi  dragostea  creştină  şi...  «cari  apar  ca  nişte  meteore  strălucitoare 
în  negura  veacurilor  din  trecutul  nostru.  Ele  fură  pepinierile,  în  cari  se 
formară  vlădicii  noştri,  cărturarii,  piserii,  zugravii,  sculptorii,  tipografii  etc.» 
Pline  de  interes,  din  punct  de  vedere  cultural  bisericesc,  sunt  şi  paginile 
despre  tipografiile,  precum  şi  despre  seminarul  eparhiei  Râmnicului,  la 

care  au  funcţionat  ca  profesori  şi  doi  mari  redeşteptători  ai  culturii  na¬ 
ţionale,  ardeleni  de  origine:  Radu  Tempea  (1835)  şi  Gavriil  Muntean, 
ajuns  mai  târziu,  pe  la  anii  1850  director  al  gimnaziului  nostru  din  Braşov. 

Zelosul  autor  nu  se  mulţumeşte  a  trata  numai  chestiunile  aşezămin¬ 
telor  de  cultură  religioasă,  atât  de  număroase  în  acea  eparhie  de  Dum¬ 
nezeu  binecuvântată,  ci  se  estinde  şi  la  vieaţa  religioasă-morală  atât  a  preo¬ 
ţilor,  cât  şi  a  credincioşilor  eparhioţi,  zugrăvindu-o  în  cele  mai  favorabile 
colori,  şi  încheie  cu  frumoasele  cuvinte:  «Poporul  oltean,  ca  şi  tot  po¬ 
porul  român,  stă  şi  va  sta  continuu  sub  scutul  unităţii  de  credinţă  reli¬ 
gioasă  a  bisericii  sale  strămoşeşti,  care  este  biserica  ortodoxă  de  răsărit». 

Ceeace  face  monografia  aceasta  şi  mai  interesantă  sunt,  pe  lângă 
limba  atât  de  curgătoare  şi  plăcută,  frumoasele  tablouri,  piine  de  variaţie, 
şi  excelent  executate  ale  unor  domnitori,  episcopi,  biserici,  mănăstiri,  schi¬ 
turi,  apoi  feluritele  picturi  murale  etc. 

La  fine  autorul  dă  un  şematism  al  parohiilor  din  eparhia  sa,  dim¬ 
preună  cu  personalul  lor. 

Acestea  sunt  în  general  chestiunile  de  căpetenie,  ce  fac  cuprinsul 
acestei  lucrări. 

Fiind  astfel  opul  acesta  de-o  incontestabilă  valoare,  prin  amintirea 
trecutului  de  glorie  al  bisericii  din  Oltenia,  prin  munca  uriaşe  depusă  în 
studiarea  număroaselor  izvoare,  pe  cari  se  întemeiază  concluziunile  istorice, 
o  recomândăm  şi  noi  cu  toată  căldura,  ca  o  carte  de  folos  preoţim»  şi 
clericilor  noştri.  /.  D. 

Cum  se  cuvine  să  stea  creştinul  in  biserică  la  slujba  sfintei  şi 
dtimnezeeştei  Liturgii  de  arhimandritul  Nicodem  Munteanu.  Bucureşti 
1907,  p.  52,  preţul  50  bani. 

Broşura  aceasta  este  un  bun  îndreptar  pentru  credincioşii  bisericii 
noastre.  Autorul  îşi  pune  de  scop  a  pregăti  pe  creştin  astfel,  ca  în  mod 
vrednic,  cu  deplină  demnitate  să  poată  azista  la  slujba  sfintei  liturgii. 
Intr’o  limbă  uşoară  tractează  momentele  serviciului  divin,  arată  însemnă¬ 
tatea  lor  şi  dă  creştinului  îndrumările  necesare,  cum  are  să  se  poarte  în 
aceste  momente,  îndreptându-i  cugetul  conform  actului  ce  se  săvârşeşte. 
Nu  lipsesc  nici  explicările  unor  forme  sau  manifestări  religioase,  asupra 
cărora  preotul  nu  se  poate  estinde  în  predicile  sale;  —  şi  chiar  şi  din 
acest  motiv  e  de  dorit,  ca  această  cărticică  folositoare  să  se  răspândească 
între  credincioşii  noştri  cât  mai  mult.  O  recomandăm  tuturor  cu  acea 
căldură,  cu  carea  este  scrisă  şi  facem  d-Ior  dela  «Asocîaţiune»  propunerea 
se  mijlocească  tipărirea  ei  în  «biblioteca  poporală  a  Asociaţiunib.  O  C. 

« Mitropolitul  Sava  Brancovici».  Notiţei  mele  din  « Revista  Teologică » 
Nr.  1  asupra  cărţii  părintelui  arhimandrit  V.  Mangra  i-a  dat  atenţiune  şi 
părintele  canonic  Dr.  Augustin  Bunea,  cerându-mi,  la  încheierea  studiului 
său  critic  publicat  în  «Unirea»,  justificarea  unor  spuse  ale  mele,  despre 
«reducerea  teritorială  a  episcopiei  bănăţene-ungurene»,  ce  i-am  atribuit, 
în  notiţa  mea  informativă. 

Dupăcum  nu  m’ani  sfiit  nici  când  şi  faţă  de  nimeni,  şi  de  data  aceasta 
voiu  da  fără  încunjur  răspunsul  meu,  în  conformitate  cu  adevărul. 

Recunosc,  că  printr'o  interpretare  întemeiată  pe  cunoaşterea  nu  în 
întregime  a  materialului  din  « Mitropolitul  Sava  Brancovici ■*  al  părintelui 
Dr.  A.  Bunea  —  studiul  apărând  succesiv  în  coloanele  «Unirci»  —  am 
formulat  concluzia  împricinată. 

Asupra  acelei  concluzii  revenind  eu  acum,  (dupăce  studiul  părintelui 
Dr.  Bunea  a  apărut  întreg)  am  putut  verifica  —  cercetând  expunerile  pline 
cu  digresiuni  laterale  din  lucrarea  sa  şi  şi  în  urma  altor  confruntări  de  date 
istorice,  —  recunosc  greşala  ce-am  săvârşit,  printr’o  pripită  fixare  a  unui 
afirmativ  fapt  istoric,  neîntărit  prin  dovezi  temeinice. 

Această  rectificare  justă  însă  nu  provoacă  abandonarea  bazei  păre¬ 
rilor  i  motivate  nu  prin  incidentala  greşală,  a  convingerii  câştigate,  asupra 
personalităţii  istorice  a  lui  Sava  11  Brancovici,  pe  care  o  repet  aci,  pă¬ 
rintele  V.  Mangra  a  pus-o  in  lumina  cea  mai  apropiată  de  adevăr,  pe 
când  păr.  Dr.  A.  Bunea  se  întemeiază  pe  informaţii  de  ale  contrarilor  aşe¬ 
zămintelor  noastre,  atribuind  unui  bătrân  trudit  până  şi  fărădelegi  impo¬ 
sibile,  pentru  vârsta  sa.  Faţă  cu  părerea  părintelui  Dr.  A.  Bunea,  că 
Sava  ar  fi  fost  pregătitorul  serbisirei  bisericii  ortodoxe  a  Românilor  din 
Ardeal,  cred  că  e  suficient  contra  argumentul,  că  el  a  lucrat  pentru  in¬ 
troducerea  limbei  române  în  biserică  (în  locul  paieo-slavei),  —  ceea-ce  s’a 
petrecut  înainte  de  aşezarea  (1689).  ba  probabil  şi  înainte  de  gândul  ve- 
nirei  şi  aşezării  în  masse  apoi  şi  cu  atât  mai  mult  a  organizării  biseri¬ 
ceşti  a  Sârbilor,  în  părţile  banatice-ungurene  ale  patriei  noastre ;  şi-apoi 
uude-i  Dionisie  Novacovici!... 

In  ce  priveşte  stilul  şi  în  special  digresiunile  dela  subiectul  «ştiinţific? 
pe  care,  (în  paranteză)  mi-am  permis  a-1  cvaiifica,  poate  fi  controlat  de 
publicul  cetitor,  căci  «Mitropolitul  Sava  Brancovici  de  Dr.  Aug.  Bunea» 
s'a  tras  şi  in  broşură. 

Scrisele  mele,  semnate  .S-a-,  nu  ar.gajazâ  pe  nimeni,  decât  pc  ccice 
subscrie  aci.  5.  Secula. 

Din  literatura  cântării  bisericeşti  de  Diniitrie  Cuntanu: 

•  t 

I.  « Cântările  bisericeşti» ,  după  melodiile  celor  opt  glasuri,  cuprin¬ 
zând:  Melodiile  fundamentale,  Troparele  şi  Antifoaneie  celor  opt  glasuri, 
cu  text  din  Octoih  ca  modele;  Podobiile,  variante  după  melodiile  fun¬ 
damentale  ale  celor  opt  glasuri ;  Melodia  de  obşte  a  Sfetilnelor,  Sfetilnele 
prasnicelor  cu  melodie  proprie.  Melodiile  celor  trei  Psalmi  ai  Polieleului 
şi  a  Pripeielor  dela  sărbători;  Troparele,  Condacele,  Catavasiile,  şi  alte 
cântări  ocazionale  ia  sărbători;  Cântările  sfintei  Liturgii:  a  lui  loan  gură 
de  aur,  a  mareiui  Vasilie  şi  a  iui  Grigorie  dialogul;  Irmoasele  şi  Axioanele 
ia  toate  sărbătorile ;  cântările  celor  trei  stări  Ia  mormântul  Domnului. 

Preţul  unui  exemplar  legat  în  pânză  8  coroane. 

II.  Cântările  funebrale,  la  înmormântări  şi  la  părăstase,  aranjate 
pentru  cor  de  bărbaţi  în  4  voci.  Preţul  unui  exemplar  legat  2  coroane. 

III.  Cântări  religioase ,  Ia  Cununii,  ia  Hirotoniri,  şi  ia  sfinţirea  bise¬ 
ricilor;  aranjate  pentru  cor  de  bărbaţi  în  4  voci,  executate  mai  întâiu  la 
actul  solemn  al  sfinţirii  bisericii  catedrale  din  Sibiiu,  şi  la  mai  multe  cununii. 

Preţul  unui  exemplar  legat  2  coroane. 

Toate  opurile  aceste  sunt  aprobate  dc  Prea  Veneratul  Consistor 
Arhidiecezan  şi  introduse  în  Seminarul  Andreian  ca  mijloace  de  învăţământ. 

IV.  Liturgia  sfântului  Ioan  gură  de  aur,  aranjată  pentru  cor  în  2 
voci.  Preţul  unui  exemplar  legat  2  coroane. 

Liturgia  aceasta,  poatecâ  unica  compoziţie  originală  la  noi,  isvorîtă 
şi  dictată  de  mintea  şi  inima  unui  preot  român  însufleţit  de  însemnătatea 
cântării  la  serviţul  dumnezeiesc,  lucrată  în  stilul  strict  ai  cântării  religioase 
orientale,  —  melodic  şi  armonic  —  aptă  a  deştepta  şi  a  nutri  simţul  re¬ 
ligios,  cum  şi  a  desvolta  şi  cultiva  vocea,  auzul  şi  gustul  cântăreţilor  pentru 
cântarea  armonică,  ritmic  şi  prozodic-corectă,  peste  tot  pentru  o  cântare 
disciplinată. 

Aprobarea  acestei  Liturgii,  tocmai  fiindcă  ea  este  o  compoziţie  ori¬ 
ginală,  nouă  şi  necunoscută,  va  putea  urma  numai  dupăee  şi  autoritatea 
competentă  bisericească  însăş  se  va  fi  convins  despre  calităţile  bune,  cari 
o  împodobesc.  Preţul  unui  exemplar  legat  2  coroane. 

Toate  opurile  acestea  se  află  la  librăria  arhidiecezană  în  Sibiiu. 


1NFORMAŢIUNI. 

Congresul  bisericii  sârbeşti,  despre  care  a  fost  vorba  şi  în  numărul 
trecut,  sa  amânat  pentru  timpuri  mai  favorabile.  De  altcum  congresul  nici 
nu  a  putut  lucra  aproape  nimic,  fiindcă  şedinţele  cele  dintâi  le-a  petrecut 
cu  discuţii  pentru  verificarea  mandatelor  atacate  ale  deputaţilor  congre- 
suali,  apoi  venind  chestia  patriarhului  Brancovici  la  ordinea  zilei,  o  parte 
a  membrilor  a  părăsit  congresul  şi  astfel  nu  s’au  mai  putut  ţinea  şedinţe. 
La  îndemnul  radicalilor,  episcopul  din  Vârşeţ  O.  Zmejanovici  a  venit  în 
urmă  la  şedinţe  şi  astfel  congresul  a  resolvit  în  fugă  unele  agende  şi  a 
ales  comisiunile  trebuincioase  ale  congresului. 

Patriarhul  şi  oamenii  săi  se  apără  zicând,  că  nici  vorbă  nu  e  de 
defraudare,  şi  că  socotelile  în  care  se  presupun  iregularităţi  au  fost  cen¬ 
zurate  şi  aprobate  de  comisiunea  congresului  şi  că  radicalii  numai  în¬ 
demnaţi  de  vre-o  câţiva  duşmani  personali  ai  patriarhului  au  votat  pro¬ 
punerea  lui  Muşiţchi,  care  blamează  dimpreună  cu  patriarhul  şi  biserica  sâr¬ 
bească.  Patriarhul  a  apelat  la  ministru  preşedinte,  rugându-1  să  anuleze  toate 
hotărîrile  congresului,  iar  pe  deputatul  Muşiţchi  l-a  pârit  pentru  calumnie. 

în  congresul  bisericii  sârbeşti  s  a  vorbit  şi  de  petiţiunea  subscrisă 
de  500  preoţi  ai  mitropoliei  din  Carloviţ,  în  care  cer  să  li-sâ  permită  că¬ 
sătoria  a  doua  (între  cei  500  erau  160  preoţi  văduvi).  Congresul  a  reco¬ 
mandat  această  petiţiune  cu  unanimitate  sinodului  arhieresc,  în  a  cărui 
competenţă  cade,  ca  acesta  să  cumpănească  şi  să  o  resoalve  favorabil. 
E  de  notat  că  tocmai  pe  timpul  acesta  a  apărut  o  preţioasă  lucrare  a 
învăţatului  canonist:  episcopul  din  Dalmaţia  Dr.  N.  Milaş,  care  argumen- 

tează  că  pe  temeiul  dreptului  canonic  al  bisericii  ortodoxe  s'ar  putea  permite 
preoţilor  să  se  căsătorească  şi  a  doua  oară.  Fiind  chestiunea  aceasta  de  multă 
vreme  un  însemnat  obiect  de  preocupaţiune  în  biserica  ortodoxă,  vom  da 
cetitorilor  noştri  în  traducere  românească  lucrarea  episcopului  Dr.  N.  Milaş, 
care  a  fost  favorabil  primită  şi  în  alte  biserici  ortodoxe.  S.  D. 

Biserica  din  Bucovina.  Programul  de  muncă  al  partidului  naţional 
din  Bucovina,  votat  în  mectingul  ţinut  la  21  Februarie  a.  c.  sc  estinde  şi 
asupra  chestiunilor  de  interes  pentru  biserica  ortod.  orient,  română  de  acolo. 

S’a  fixat  în  acel  program  lupta  pentru  câştigarea  deplinei  autonomii 
a  bisericii;  pentru  instituirea  şi  convocarea  congresului  bisericesc,  înzestrat 
cu  toate  drepturile  cuvenite  după  canoane  şi  legile  statului;  se  cere  apoi 
ca  averea  bisericească  să  fie  întrebuinţată  numai  spre  realizarea  scopu¬ 
rilor  sfinte,  pentru  cari  e  menită  şi  mai  presus  de  toate:  caracterul 
istoric  românesc  al  bisericii  să  fie  păstrat  neştirbit. 

Nu  se  va  suferi  mai  mult  bagatelizarea  celei  mai  vechi  biserici  din 
ţară,  care  reprezintă  majoritatea  covârşitoare  a  locuitorilor;  de  altă  parte 
însă,  biserica  română  promite  că  va  căuta  să  susţie  pacea  cu  acele  con¬ 
fesiuni  din  ţară,  cari  vor  observa  o  atitudine  pacinică  şi  se  vor  feri  de 
orice  intoleranţă  şi  de  orice  pas  agresiv  faţă  de  ea. 

Realizarea  acestui  program  va  deschide  bisericii  din  Bucovina  calea 
spre  un  viitor  frumos,  dat  fiind,  că  dispune  de  un  cler  cu  cultură  înaltă, 
precum  şi  de  mijloace  materiale,  ca  nici  una  dintre  bisericile  române. 
Totul  depinde  însă  dela  conlucrarea  armonică  a  factorilor  ei  naturali,  (db.) 


Tipicul  cultului  religios. 

Cazuri  liturgice  şi  date  tipiconale  pe  luna  lui  Martie  1907 : 

4  Martie.  Dumineca  lăsatului  de  brânză:  glas  8,  voscr.  a  8-a.  La  Vecernie  şi  la 
Utienie  toate  după  prescrierea  tipicului  zilei  din  Triod.  La  Liturgie:  Apost.  şi  Kvang. 
acestei  Dumineci. 

Cu  Vecernia  din  Dumineca  aceasta  şi  cu  Utrenia  de  Luni  din  săptămâna  I-a  a 
postului  se  face  început  oi  dinei  tipiconale  prevăzute  in  Ttiod  şi  în  Ceaslov  pentru  zi¬ 
lele  postului  mare.  Intre  altele  Ia  Vecernia  aceasta  şi  a  celoralalte  Dumineci  din  post, 

după  Troparele:  „Năsătoarc  de  Dumnezeu . “  şi  după  cetirile  ce  urmează  acestor 

Tropare  în  Ceaslov,  cetim  împreună  şi  Pave  erniţa.  tea  mică.  La  Utrenia  de  Luni  cântăm 
Troparele  Treimei,  gl.  de  rând,  cari  se  introduc  cu  „Aliluia"  în  loc  de  „Dumnezeu  e 
Domnul";  iar  Ia  finea  Utreniei,  după  cetirile  prescrise  în  Ceaslov,  urmează  Ceasul  /crini. 
La  9 — 10  a.  m.  cetim  „Ceasurile'* :  al  3-lea,  al  6-lea,  al  9-!ea  şi  cântăm  Vecernia  zilei. 

Seara  cetim  Pavrcerniţa  cea  mare.  Aşa  urmăm  în  toate  zilele  de  săptămână,  afară 
de  Sâmbete. 

In  zilele  de  săptămână  ale  postului  mare,  anume  :  Luni,  Marţi,  Mercur),  1  oi  şi  Vi¬ 
ne  ii,  altă  Liturgic  nu  se  poate  servi,  decât  numai  a  sfântului  Origorie  dialogul;  Sâmbăta, 
Ut.  lui  loan  gură  de  aur  şi  Dumineca  a  Marelui  Vasilic,  cu  Axionul  ,,Dc  tine  se  bucură". 

11  Mar, ;e.  Damine.tt  l-a  a  postului,  gl.  1  voscr.  a  9-a.  La  Vecernie  şi  la  Utrenie, 
toate  cum  prescrie  tipicul  zilei  la  Triod. 

Litnrgia  sfântului  Vasilie  cu  Apostolul  şi  Lvangelia  acestei  Dumineci.  Peste  săp¬ 
tămână  cum  s’a  arătat  mai  sus. 

18  Martie.  Dumineca  a  2-a  a  postului,  gl.  2  voscr.  a  10-a. 

La  Vecernie  şi  la  Utrenie,  toate  cum  prescrie  tipicul  din  Triod.  Liturgia  sfântului 
Vasilie  cu  Apostolul  şi  Lvangelia  acestei  Dumineci. 

25  Marti  a.  Dumineca  a  3-a  a  postului  şi  Bunavestire,  gl.  3,  voscr.  a  11-a. 

La  Vecernie  şi  la  Utrenie:  cântările  glasului  şi  ale  praznicului,  după  prescrierea 
tipicului:  „Din  capetele  iui  Marcn"  litera  \.  din  Triod. 

In  Dumineca  aceasta  facem  închinarea  sfintei  Cruci. 

Liturgia  sfântului  Vasilie,  cu  cântarea:  „Crucii  Tale  ne  închinăm  Stăpâne",  cu  Ir¬ 
mosul:  „Binevestcşte  pământiile...."  „Ca  de  un  sicriu....". 

Apostol  şi  hvangelie  :  ale  Duminecii  şi  ale  praznicului. 


Cantor. 


